Author: Институт перевода Библии
Date: 2023-12-09T10:47:19.151302+00:00

Инжил: Ишру

Инжил: Ишру

1. ХьхьичӀмахъ

1. Ишру

1. БувчӀинбавуртту

2. Мяъна дурчӀавриву захӀматшивуртту хьуна дакьайсса лакку махъру

3. Грек мазрай личӀину буллумур

4. Картарду

Creative Commons: BY-NC-ND 4.0

© Институт перевода Библии; Информацию о лицензии этого издания можно найти здесь: https://creativecommons.org/licenses/by-nc-nd/4.0/deed.ru

Институт перевода Библии

Институт перевода Библии, 101000 Москва, Главпочтамт, а/я 360
ibt_inform@ibt.org.ru

Правила использования текстов библейских переводов ИПБ: https://ibt.org.ru/ru/rules

ХьхьичӀмахъ

ХьхьичӀмахъ

Ххирасса буккулт!

Зул хьхьичӀ бур Мубараксса Инжил.

Инжилдануву буссар Эса МасихӀнал Ххарисса Хавар.

Инжилданул хьхьичӀми мукьва луттираву бувсун буссар Эса МасихӀ ниттил аврия, Ганал буслай ивкӀсса вяъза-насихӀатрая, Ганал бивкӀулия ва утта уккавриясса Ххарисса Хавар. МасихӀнаясса «Ххарисса хавар» чивчуссар Ганайн дакӀ тӀайласса инсантурал: Маттейл, Марклул, Лукал ва ЮхӀаннал. Ми луттирду хъанахъиссар Инжилданул вирдакӀну. Миннуву балжину ккаккан увну уссар Заннал язи увгьусса МасихӀ, Тавратраву, Забурдануву ва Идавстурал Луттираву Мунаяту бувсун бивкӀмур щаллу хьушиврийнгу хъарну. Вай луттирдаву чивчусса Эса МасихӀнал вяъза-насихӀатрал буккултран тӀайлану чӀалачӀи буллалиссар Заннал ва инсаннал дянив цукунсса дахӀаву дуссарив.

Вайннул хъирив буссар «Эса МасихӀнал вакилтурал ишру» тӀисса лу. Муниву бувсун буссар Эса МасихӀнаясса Ххарисса Хавар Ганайн вих хьусса инсатурайхчӀин дунияллийх ппив шаврия.

Ва изданиялул ахирданийгу буссар «БучӀантӀимуниясса лу». Муниву бувсун буссар дунияллул тарихрал ахир шаврия, Заннал дивандалия ва Цайнма вихми инсантурахлусса махъра-махъсса талатавриву Зал ххув хьунтӀишиврия.

Авторная, чивчусса кӀанттуя ва чӀумуясса информация лякъинтӀиссар гьарца луттирал хьхьичӀмукъуву.

Инжил чивчуну бивкӀссар бухзаманнул грек мазрай, амма 20-ра аьсрулул лахъишиврий Лу дунияллул ттуршвахъул мазурдийн таржума бувссар. Цавай Инжилданул луттирду лакку мазрайнгу таржума бувссар. Бивщуссар укунсса луттирду:

1. «Марклул бувсъсса Эса МасихӀнаясса Ххарисса Хавар» (1996 ш.);

2. «Лукал Эса МасихӀная чивчусса Ххарисса Хавар» (2002 ш., цӀунилгу бивщуссар 2012 ш. ва 2019 ш.);

3. «Маттейл бувсъсса Ххарисса Хавар» (2016 ш.);

4. «Эса МасихӀнал вакилтурал ишру» (2019 ш.).

«Марклул бувсъсса Эса МасихӀнаясса Ххарисса Хавар» бувксса чӀумуя (1996 г.) шийнмай текст тӀайлану таржума бансса ва Инжилданул аькьилшиву ва ххуйшиву ккаккан дансса хӀарачат ва бюхъурду таржумалул группалуву гьарца цӀусса изданиелущал магьир хъанай бивкӀссар. Цаппара терминну, инсантурал цӀарду аьщуйн щуну дулаву ва цаймигу затру там дуллай бивкӀссар. Утти вай цинявппа луттирдал ялтту буккавугу дурну, вай цачӀу бишлашиссар.

Текстру буссар парчрайх бавчӀуну, ми парчран мяъна хӀисав дурсса цанналусса цӀардугу дирзун. Тунтсса шрифтрай дуллусса бутӀрал цӀарду цивува аслийсса текстраву дакъассар, ми дуллуссар буккун текстрал мяъна лаласаву бигьа хьуншиврул.

Ккалаккиманан кумагран текстрал таржумалуву культуралийн ва тарихрайн дагьайсса информация дусса, лажиндарал лув ларсъсса бувчӀин бавурттугу дуссар.

Луттирал ахирданий дуллуну дуссар личӀи-личӀисса ялун ххи бавурттугу:

1. текстравусса яла агьамми терминну дурчӀин дуллалисса глоссарий;

2. мяъна дурчӀавриву захӀматшивуртту дусса лакку мукъурттил сияхӀ;

3. грек мазрайсса канихчичрурдаву личӀисса куццуй буллусса кӀанттурду;

4. картарду.

Му бакъасса, текстраву бюхъайссар хьуна бакьин цаппара символлугу. Цаппара мукъурттил ахирданийсса латӀин хӀарпирал (…ª) ккаккан буллалиссар, лажиндарал лув лавсун, бувчӀин буллалими махъру. ЦӀуку бивхьуну (…*) ккаккан бувну буссар мяъна кӀул давриву захӀматшивуртту хьуна даркьуми махъру, миннух цанна хасъсса сияхӀраву бурганшиврул. Ва лишан (…) дуссар глоссарийраву мяъна аьч дуллалисса мукъурттичӀа. Курсиврайну личӀи бувну буссар Тавратрава, Забурданува ва Идавстурал Луттиравасса цитатартту. Таврат, Забур ва Идавстурал Лу цалсса уттигу лакку мазрайн таржума бувну бакъассар.

Мукунна текстраву хьуна дакьинтӀиссар кутӀа дурсса луттирдал цала цӀарду:

1. Мт. – Эса МасихӀная Маттейл чивчусса Ххарисса Хавар

2. Мк. – Эса МасихӀная Марклул чивчусса Ххарисса Хавар

3. Лк. – Эса МасихӀная Лукал чивчусса Ххарисса Хавар

4. ЮхӀ. – Эса МасихӀная ЮхӀаннал чивчусса Ххарисса Хавар

5. Иш. – Эса МасихӀнал вакилтурал ишру

6. БучӀ. – БучӀантӀимуниясса лу

Мукунма двоеточиелул хьхьичӀ ва хъирив цифрарду хьуна бакьинтӀиссар. Масала, Лк. 3:23-38, шикку цифра 3 – бутӀул номерди, 23-38 – аятирттал номердур.

Ва издание дуссар электрон форматрай Мубараксса Луттирду таржума баврил Институтрал сайтрайгу (www.ibt.org.ru).

Мубараксса Луттирду таржума баврил Институтрал барчаллагь тӀутӀиссар таржумачитурахь, редактортурахь ва лакку мазрайсса Инжилданул уттимур издание хӀадур дангу, лу ита бакьингу кумаг бувминнахь циняннахь.

Мубараксса Луттирду таржума баврил Институт

Ишру

Ишру

1. ХьхьичӀмахъ

1. 1

2. 2

3. 3

4. 4

5. 5

6. 6

7. 7

8. 8

9. 9

10. 10

11. 11

12. 12

13. 13

14. 14

15. 15

16. 16

17. 17

18. 18

19. 19

20. 20

21. 21

22. 22

23. 23

24. 24

25. 25

26. 26

27. 27

28. 28

ХьхьичӀмахъ

Эса МасихӀнал вакилтурал ишру

ХьхьичӀмахъ

Элмулул традициялийн бувну, ва лу чивчуну бур Павел тӀима Эса МасихӀнал вакилнащал ивкӀсса Лукал, цуппагу «Эса МасихӀная Лукал чивчусса Ххарисса Хавар» тӀисса цала луттирал хъирив нанимур хавар хӀисаврай. Утти Лука буслай ур Эса МасихӀнаясса Ххарисса Хавар Ярусалимрая байбивхьуну, Румлив бияннин ппив хъанай бивкӀшиврия, МасихӀнал уммат сакин шаврия ва хъун хъанай бивкӀшиврия.

Луттирал цалчинмур бачӀиннуву (1–7-мур бутӀри) бувсун бур МасихӀнал вакилтурал вяъза-насихӀатрайхчӀин цӀу бутӀуй (жула заманнул 1-мур векрал 30-ку шиннардий) Ярусалимрай, Ягьуди билаятрай ва Самар билаятрай МасихӀнал уммат гьарза хъанан бикӀаврия. Луттирал кӀилчинмур бачӀиннуву (8–28-мур бутӀри) бувсун бур Ххарисса Хавар Палистиннал дазурдавату бувккун Румлив бияннин ппив хъанай бивкӀшиврия ва личӀи-личӀисса миллатирттал халкь Эса МасихӀнал хъирив бачаврия. Му ппурттуву (жула заманнул 1-мур векрал 40–60-ку шиннардий) Ххарисса Хавар цайми халкьуннаву ппив буллалима хъунмурчӀин Павел ивкӀун ур, жагьилний МасихӀнайн иман дишаврийн яла къаршиминнаву цува ивкӀнугу. Гъанмур Баргъбуккаваллил чулухсса кӀанттурдайх занай Ххарисса Хавардания вяъза буслай ивкӀун ур, га Европанавун увккун махъ, ганацӀун хьуну ур цува Лукагу, ганал дакӀ тӀайласса ва хьхьичӀунсса кумагчи хьуну.

Хавар бувсун бур цанма бавмур бусайсса журалий. Амма луттирал кӀилчинмур бачӀиннуву автор гъалгъа тӀий ур, цимурца цанма ва цащаламиннан ккавкмур бусласисса журалий («жу»). Лукал пикри бур, буккултран цувагу хъанахъисса ишру цанма ккавкману хӀисав аву, му мукун бугу бивкӀнутӀий.

Лу къуртал хъанай бур вакил Павел Румлив Румуллал паччахӀнал судрал хьхьичӀ ацӀан учӀаврийну. Бухзаманнул тарихчитурал кӀул бувмунийн бувну, судрал Павел мурахас увну ур, га ялагу Ххарисса Хавар буслай ивкӀун ур Румуллая тихунай баргълагаваллил чулухгу. Амма цаппара шиннардива румуллал хӀукмукартурал га ялагу дуснакьравун авкьуну ур, ва ххуллухь, Эса МасихӀная Ххарисса Хавар бусласаврийн бувну, Павел ивчӀансса хӀукму бувну, ганал бакӀ кьуркьуну ур.

Вана кутӀану луттираву бумур:

1. Ххарисса Хавар Ярусалимрай баян баву, Эса МасихӀнал уммат сакин шаву ва Ярусалимрай га хъунма шаву (1:1–6:7);

2. Ярусалимрай Эса МасихӀнал уммат къума-цӀан буллай, лихъан буллалаву ва Ххарисса Хавар щала Палистиннайх ппив шаву (6:8–8:40);

3. Ххарисса Хавар Сириянаву бусласаву ва Антиохия шагьрулий Эса МасихӀнал уммат сакин шаву (9:1–12:25);

4. Ххарисса Хавар Анатолиянаву (ттизаманнул Турциянаву) бусаву ва му региондалийсса шагьрурдай Эса МасихӀнал умматру ляхъаву (13:1–16:10);

5. Ххарисса Хавар Европанаву бусаву ва му региондалий Эса МасихӀнал ххуллу бувгьуми сакин шаву (16:11–19:20);

6. Ххарисса Хавар Румлив – та заманнул дунияллул хъунмур шагьрулийн – бияву (19:21–28:31).

1

Эса Ссавруннайн гьаз шаву

1^1Теофил, на ттула цалчинмур луттираву чивчуссия цимурца Эсал бувмур ва Ганал лахьхьин буллай ивкӀмур, бакӀрая тӀайла хьуну,+
2Га Ссавруннайн гьаз увсса кьинилийн бияннин. Цува Ссавруннайн гьаз хьуннин, Заннал РухӀирайхчӀин Ганал Цала язи бувгьусса вакилтуран баян бувссар гайннал бан аьркинмур. 3Ххачлий ивщуну, аьзаврай ивкӀуну махъ, Цува сагъну ушиву чӀалачӀи буллай, Га цимилгу гай инсантуран ккаклай ивкӀссар. Эса мукьцӀалва гьантлий гайнначӀан укӀлай, гайннахь Заннал ПаччахӀлугъраяту буслай ивкӀссар+. 4Ца чӀумал, гайннащал дукра канакисса кӀанай, Ганал гайннахь увкуссар, Ярусалимраяту чунчӀав малагари, Ссавруннайсса Буттал банна увкумур баннин ялугьлагьияра куну. Яла ххи бувссар:

– Ссавруннайсса Буттал банна увкумур зун Ттуяту бавссар+. 5ЯхӀъянал марцӀ баврил эбадат дайссия щинайну, зу тӀурча цаппара гьантрава марцӀ бантӀиссару Заннал РухӀирайну+.

6Мюталимтал цачӀун бавтӀсса чӀумал, гайннал цӀувххуссар Ганахь: – Заллу, къархьуссаривкьай Ина Исраэлнал паччахӀлугъ цӀунилгу сакин дайсса чӀун+?

7Ганал увкуссар гайннахь:

– Му зул иш бакъар Ссавруннайсса Буттал Цала кашилийну ккаккан дурсса чӀунгу, муттагу кӀул буллан. 8Заннал РухӀ зуйн лирккукун, зувун гуж бучӀантӀиссар, зугу Ттуяту буслантӀиссару Ярусалимрай, щала Ягьуди билаятрай, Самар билаятрай ва дунияллул зуманив бияннин+.

9Мукун куну махъ, Эса, гайннан чӀалай, ссавнийн гьаз хъанан ивкӀссар, ттуруллулгу Га гайннал янила кӀучӀ увссар+.

10Га гьаз хъанахъиссаксса хӀаллай, гай ссавнийн буруглай бивкӀссар. Цакуну кӀяла янналувусса кӀия малаик гайннал чӀарав хьуну, увкуссар:+

11– Я Галил билаятрал инсантал, циванну зу ссукӀа буруглай бавцӀусса? ЗучӀату ссавруннайн лавсъсса КӀа Эса, ссавнийн гьаз хьусса куна, мукуна махъунайгу занахьунтӀиссар+.

12Му чӀумал гай бивкӀссар Элион тӀисса зунттуй. Му зунтту буссар Ярусалимраяту дачӀи ссятрал манзилданий[*]. Ярусалимрайн бувкӀукун, 13гай – Петр ва ЮхӀанна, Якьув ва Андрей, Филипп ва Фома, Бартоломей ва Маттей, Алфейл арс Якьув, цайн Зилот[*] учайсса Симон ва Якьувлул арс Ягьуда – лавхъссар цала бувгьусса къатлувун+. 14Гай циняв мудан батӀайсса бивкӀссар дуаьрду дан. Гайннащал бивкӀссар Эсал нину Мариям хӀалану цаппара хъамигу, Ганал уссурвалгу+.

Кариотлиятусса Ягьудан кӀанай цама вакил увчӀаву

15Тай гьантрай Петрдул, авцӀуну иман дирхьуминнал дянивгу (микку бия ттуршлий кьуяксса инсан), 16увкуна:

– Уссурвал, биттур хьуссар Мубараксса Луттирдай чивчумур. Заннал РухӀирал Давуд идавсил мукъурттийну бувсун буссар Эса угьан наними бувцуну увкӀсса Ягьудан хьунтӀимур+. 17Ягьуда ия жуватувасса ца, жува Эсал вакилтурал къуллугъ биттур буллалийни, гагу жула иширттаву гьуртту шайва+. 18Амма Эсайн хаин хьуну, цала дурсса оьшиврухлу ларсъсса арцух ганал хъу машан ларсъссия, яла цувагу бакӀракъутталий агьну, гъюжу увкссия, ганал вирссагу кьатӀув лирчуссия. 19Му кӀул хьуна щала Ярусалимран, му хъунингу дирзссия Гьакелдама тӀисса цӀа, мукун тӀиссагу миннал мазрай «Оьттул хъу» тӀиссар+. 20Давуд идавсил Забур[*] луттирай чивчуну буссархха:

«Ганал къатта-къуш бачӀва личӀантӀиссар,
гиву цучӀав къаикӀантӀиссар»;
ва ялагу увкуну буссар:

«Ганал кӀанугу цаманал бугьантӀиссар».

21-22Мунин бувну жуна аьркинну ур Заллу Эса ивкӀуну махъ утта увкшиву жущала архӀал буслан бюхъайма. Му жущала муданмагу бивкӀсса инсантуравасса ца хъанахъиссар: ЯхӀъянал Эса щинайну марцӀ аврил эбадат дурния шийнай, Га жучӀатува Ссавруннайн гьаз аннин+.

23Петрдул мукун куну махъ, рирщуна кӀиннал цӀа: Барсаба (ганайн ялагу Юстгу учайсса бивкӀссар, Юсупгу) ва Маттий+. 24-25Дуаьгу дуруна:

– Заллу, Вин кӀулссар гьарцаннал дакӀ; ккаккан а вай кӀиннава къуллугъран Инава язи увгьума, цанма цала бувсса Ягьудал кӀанай Вила вакилну икӀаншиврул+.

26Яла гайннал кӀуну бувккуна, кӀунугу багьуна Маттийнайн, гагу ацӀния цая Эсал вакилнавух цачӀун увна.

2

Заннал РухӀ ликкаву

2^1ДуркӀуна ХхюцӀалуннил байран[*], циняв мюталимталгу цачӀу бия+. 2Цакуну ссавруннаяту гужсса мурчал кунмасса чӀу бувккун, гай щябивкӀун бивкӀсса щала къатта буцӀин бувна. 3Мюталимтуран ккарккуна цӀарал ламараха лархьхьусса цирив ца зат, цурдагу ца-ца дагьну, дарчӀуну, гайннавасса гьарманал ялув дарцӀуна+. 4Гай циняв Заннал Цала РухӀирал буцӀин бувна, гай цайми мазурдийгу гъалгъа тӀун бивкӀуна: РухӀирал буллуну бия гайннахьхьун мукунсса бюхъу+.

5Ярусалимрай му ппурттуву бавтӀун бия ссавнилусса личӀи-личӀисса билаятирттаятусса Заннайн мютӀисса ягьудитал. 6Ххурххулул чӀунийн бавтӀуна чӀявусса халкь; инсантал махӀаттал хъанай бия, цанчирча гайннан баллай бия, мюталимтал гай инсантурал цала билаятирттал мазурдий гъалгъа тӀий. 7Тамаша бизлай, хӀайран хъанай, гай цӀухлай бия:

– Яртал, вай инсантал Галил билаятраясса инсантал бакъарив? 8Цукунни жунма вайннал тӀутӀимур жува лявхъусса билаятрал мазрай баллалисса? 9-10Жувува бур личӀи-личӀисса кӀанттурдаватусса ягьудиталгу, ягьуди дин кьамул дурмигу: Парфиянаватуссагу, Мидиянаватуссагу, Еламнаватуссагу; Месопотамнаватуссагу, Ягьудинаватуссагу; Каппадокиянаватуссагу, Понтнаватуссагу, Асиа провинциялиятуссагу, Фригиянаватуссагу, Памфилиянаватуссагу; Мисрилиятуссагу, КириналуцӀухсса Ливиянал къирагъраятуссагу; Румлиясса инсанталгу; 11Критлияссагу, аьрабнаватуссагу. Жунма циняннангу баллай бур вай инсантал Заннал хъунисса давурттаяту циняв жула мазурдий гъалгъа тӀий!+

12МахӀаттал хьуну, банд лавгун, гай куннахь кув цӀухлай бия:

– Ванил мяъна ци дурвав?

13Цаппарами хъяй бия:

– Вай бувччу хьуну бур, – тӀий.

ХхюцӀалуннил байрандалий Петрдул лавхъсса махъ

14Петрдул, махъсса ацӀния цаягу вакилнащал увккун, халкьуннахгу урувгун, увкуна:

– Ягьудитал ва Ярусалимрал цинявгу агьалий! Зунма бувчӀиншиврул личӀлулну вичӀи дишара на бусласимуних. 15Вай инсантал бувччу хьуну бакъассарча, зун мукун ххай бунугу: цӀана анжагъ урчӀра ссятрихха. 16Ва Юил идавсил махърур биттур хъанахъисса:

17«Махъва-махъсса гьантрай, – тӀутӀиссар Заннал, –

На Ттула РухӀирал буцӀин банна циняв инсантал.

Зул арс-душварал инсантурачӀан Ттул махъ биян буллантӀиссар,
зул жагьилтурал хьхьичӀ суратру дацӀлантӀиссар,
зул къужран ккаклантӀиссар мяйжансса макӀру.
18Ттула лагъарт – арамталгу, хъамигу –
тай гьантрай На Ттула РухӀирал буцӀин банна,
гайнналгу Ттул махъ инсантуран баян буллантӀиссар.

19На ккаккан дулланна лахъ ссавнийсса хӀикматру
ва гилу аьрщарайсса аьламатругу:

оьттугу, цӀарал ламагу, пуркӀурал ттарцӀругу+.

20Баргъ цӀаннайн кӀура баентӀиссар, барз тӀурча – оьттуйн,

Залуннал хъуннасса ва агьамсса кьини дучӀан хьхьичӀ+.

21Ва ЦӀа куну Заннайн леххаву кусса гьарцама ххассал антӀиссар».

22Исраэлнал халкь, вичӀи дишара Назаратлиясса Эсаяту на зухьва бусласимуних: Эса Цала гьан увшиву Заннал тасттикь бувунни ГанайхчӀин зунна чӀалачӀи дурсса кашилийну, хӀикматирттайну ва аьламатирттайну+. 23Зурив Га ивкӀунни, путпараснал карунних ххачлий мюрардий ивщуну. (Му хьуссагу Заннал Цала чичрулийну ва КӀанал хӀукмулийнур.)+
24Амма Заннал Га, бивкӀулул ясирдануща мурахас увну, утта уккан увунни, Га увгьуну цичӀава ацӀан ансса гуж бивкӀулухьгу бакъая+.

25Давуд идавсил ччянива Ганаяту увкуну бур:

«Ттул Заллу, Ина Ттун мудан Ттула хьхьичӀ чӀалай ура,

Ина мудангу уссара Ттул урчӀа чулух.

Мунияту На паракьатну ура,

26Ттул дакӀгу шадну дур,

Ттул зуматугу ххарисса махъру най бур.

Ттул чурхгу умудрайну яхьунтӀиссар:

27Ина На ливтӀуминнаву къакьаитантӀиссара,

Вила Мубаракнал чурхгу аьян къабитантӀиссар.

28Ина Ттун ккаккан бунни абадсса оьрмулийнсса ххуллу,

Вил чӀарав Ттул дакӀ ххаришиврул дуцӀинтӀиссар»+.

29Уссурвал, ихтияр дулара ттухьхьун зухь тӀайланма учин, хъунбутта Давуд ивкӀуссар, угу-увччуссар. Ганал гьав цӀанагу дур жучӀара хӀакьинусса кьининин+. 30Заннал, хъагу бувну, махъ буллуну бивкӀссар Давудлул агьлу-авладраясса цания-ца инсан паччахӀну итантӀишиврий. 31Давудлунгу, идавс ухьувкун, му кӀулну бивкӀссар. Буслайгу ивкӀссар МасихӀ[*] утта уккантӀишиву, ливтӀуминнаву къакьаитаншиву ва Ганал чурх къааьянтӀишиву. 32Вана тти Заннал Эса утта уккан увну, жувагу циняв му ккавкми хьуну, му агьалинахь буслай! 33Заннал, Га гьаз увну, урчӀа чулух щяивтссар. Ссавруннайсса Буттал дулунна увкусса Цала РухӀ Ганан дуллуссар. Ганалгу му кьамул дурну, жувунна гьан дурссар – муна мури цӀана зун чӀалачӀимур ва баллалимур+. 34Давуд Ссавруннайн гьаз къавхьуссар, амма ганал увкуну буссар:

«Увкуссар Заллу-Заннал ттул Залуннахь:

„ЩяикӀу Ттул урчӀа чулух,+

35На Вила душмантал Вила ччанналун бичиннин“».

36Мунияту щалва Исраэлнал халкь щак бакъа кӀулну бикӀийча, Ва зу ххачлий ивщусса Эсаяту, Заннал увссар Заллугу, МасихӀгу!

37Му бавукун, инсантурал дакӀру намусрал ччучлан диркӀуна. Петрдухь ва гайми вакилтурахь гай цӀухлан бивкӀуна:

– Уссурвал, тти жува цизунну+?

38Петрдул увкуна:

– Зува бувцири бунагьирттая пашман хьияра, зуятусса гьарцаннал Эса МасихӀнал ЦӀанийну марцӀ шаврил эбадат дувара, Зал зула бунагьирттал ялтту увчӀун, зуйнна Заннаятусса бахшишну Заннал РухӀ ликканшиврул+. 39Заннал му бахшиш дуллунна увкуссар зунгу, зул оьрчӀангу, махъсса циняннангу – циняв жула Залуннал, жула Заннал ЦачӀанма оьвкуминнан.

40Укун, Петрдул чӀявусса ялагу бувсуна, гай мукӀру буллай. Ахиргу увкуна:

– Эса кьамул къаувсса, ливсса инсантуран бантӀисса таммихӀ зунмагу бувну къаччарча, Заннахь зува ххассал ба учара.

41Мунал махъ кьамул бувминнан щинайну марцӀ шаврил эбадат дуруна. Му кьини шаназараксса инсан Эсал мюталимтурацӀун цачӀун хьуна.

Иман дирхьуминнал оьрму

42Гай хъинну вичӀилий бикӀайва Эсал вакилтурал бусласимуних, гай хӀала-гьурттуну бикӀайва, ссупралух цачӀу дукра дукайва[*] ва дуаьрду дайва. 43Заннал кашилийну Эсал вакилтурайхчӀин чӀярусса хӀикматругу, аьламатругу шайва, лагмасса цинявгу банд лавгун буруглай бикӀайва.

44Циняв иман дирхьуми цачӀу бия, гайннал думургу циняннан цачӀусса дия+. 45Гайннал, цала хъу-лухччи, хъус дарххуну, циняннайх дачӀайва, цуманан ци аьркинну дурив хӀисав дурну. 46Гьарца кьини гай Заннал Къатлул хӀаятраву цачӀун батӀайва, шаппай бувкӀукун, МасихӀ дакӀнийну ччатӀ бухъайва, цачӀу ххарину дукрагу дуркуну, 47дакӀнийхтуну Заннаха цӀарду дайва. Циняв халкьуннангу гай бусравну бикӀайва. Гьарца кьини Залунналгу цӀу-цӀусса ххассал бувми гайннацӀун цачӀун хьун байва.

3

Петрдул занан къашайма хъин аву

3^1Ца кьини ссят шамунний, дуаь дай чӀумал, Петр ва ЮхӀанна най бия Заннал КъатлучӀан. 2Му чӀумал гивун лавсун бувкӀуна ца инсан, увния шийнай ччанну къазузисса. Гьарца кьини га кьаитайва Ххаллил къапу учайсса кӀанай, гагу Заннал КъатлучӀан гъан хъанахъиманахь цадакьа була тӀун икӀайва+. 3Гиккун нанисса Петр ва ЮхӀанна ккавккукун, ганал гайннахьгу цадакьа була увкуна. 4Гай, хӀисав ларсун, ганах бурувгуна, Петрдулгу увкуна:

– Ургу жух!

5Га урувгуна, гайннал ци-дунугу дулунссар тӀий. 6Петрдуллив увкуна:

– Арцу-муси ттучӀа дакъар, ттучӀара думур дуллай ура: Назаратлиясса Эса МасихӀнал ЦӀанийну изуча, ачу!

7Петрдул га урчӀамур каниха увгьуну, изан кумаг бувна, гара ссят ганал ччанну цӀакь хьуна+. 8ТӀанкӀ куну ччаннай авцӀуну, га занан ивкӀуна! Яла га гайннащал Заннал Къатлул хӀаятравун увххуна, гикку ххарил тӀанкӀагу тӀий, Занная цӀардугу дуллай, занан ивкӀуна+. 9Циняннангу чӀалай ия га заназисса, Занная цӀардугу дуллалисса. 10Ганаву Ххаллил къапулучӀа щяивкӀун, цадакьа була тӀий ивкӀсса инсан увчӀуну, ганан хьумуний циняв махӀаттал хьуну, банд лавгун ливчӀун бия.

Сулайман идавсил ларзулу Петрдул лавхъсса махъ

11Микку га инсан ПетрдуцӀун ва ЮхӀаннацӀун лавчӀуна. Циняв халкьгу, махӀаттал хьуну, Заннал Къатлул хӀаятраву, Сулайман идавсил ларзу[*] учайсса кӀанай, гайннал лагма лавгуна+. 12Му ккавккукун, Петрдул увкуна:

– Исраэлнал халкь, ссаллу зу мукссава махӀаттал буллалисса? Циванну зу жух буруглагисса, ваца жу жула кашилийну ягу диндалухсса шавкьирайну ва инсан занази увсса кунма? 13Ибрагьимлул Заннал, ИсхӀакьлул Заннал ва Якьувлул Заннал – жула буттахъал Заннал бюхттул увссар Цала Къуллугъчи Эса, Цайн зу хаин хьусса ва Пилатлул хьхьичӀ Цайн ттиликӀ дуртсса, Цув танан тархъан ан ччай ивкӀун унува+. 14Амма зу, Мубаракма ва Заннал хьхьичӀ МарцӀма ивчӀаву тӀалав бувну, инсан ивкӀума зуна итаакьин увунни+. 15Зури ивчӀан увсса Оьрму Ляхъан Бувма! Амма Заннал Га утта уккан увунни! Му жун жунмагу ккавккунни, ккавкшиву зухьгу буслай буру 16Эсал ЦӀанилли ва зун чӀалачӀисса, зун кӀулсса адимина ччаннай ацӀан увсса, Ганал ЦӀанийн ва вих хьунутӀий. Эсал ЦӀанийну дулайсса имандалулли зул яруннил хьхьичӀ ва адимина хъин увсса.

17Уссурвал, ттун бувчӀлай бур зу ва зул хъуниминнал му даву дуршиву къакӀулшиврийн бувну+. 18Амма муна мукунни Заннал биттур бувсса Цала идавстурайхчӀин баян бувну бивкӀмур: Цала МасихӀнан аьзият ккаккантӀишиву.

19Мугу кӀулну, зула бунагьру шюшиншиврул тавба дувара ва Заннал чулухунмай кӀура баеяра, 20Залуннаяту цӀулагаврил чӀун дучӀаншиврул, Заннал гьан анна кусса МасихӀ, яъни Эса, КӀанал зуна гьан аншиврул.

21Амма Эса Ссавруннайва личӀан аьркинссар, Заннал ччянира Цала мубараксса идавстурайхчӀин дучӀантӀиссар кусса чӀун дучӀаннин ва гьарза цила кӀанай дишиннин+. 22Муса идавсил увкуссархха: «Залуннал, зул Заннал, зул ялув итантӀиссар зула уссурвавраятусса Идавс, нагу ивтун ивкӀсса куна. ВичӀи дилушара Ганах гьарзараву, Ганал зухьва ци учирчагу+.
23Му Идавсих вичӀи къадишайсса гьарцагу инсан халкьуннава ххартӀ антӀиссар».

24Мува му тӀий бивкӀссар циняв идавстал, Шамуиллуя ва ганаяр махъ бивкӀминная тӀайла хьуну, гайгу бивкӀссар вай гьантри бучӀантӀишиву буслай. 25Зу тӀурча идавстурал оьрчӀруру ва Заннал зул ппухъруннащал дурсса кьутӀигу[*] зуйнни дуклакисса. КӀанал увкуссар Ибрагьим идавсихь: «Вил оьрчӀайхчӀин ва оьрчӀал оьрчӀайхчӀинни аьрщарайсса циняв халкьуннайн барачат ликкантӀисса».

26Заннал Цала Къуллугъчи утта уккан увкун, КӀанал Га хьхьичӀва-хьхьичӀ гьан увссар зучӀан, зувусса гьарцагу инсаннахь зула оьсса иширттаяту махъунай хьу учиншиврул. МунийхчӀин КӀаная зуйн барачат ликкантӀиссар.

4

Петр ва ЮхӀанна Ягьудинал Хъун Дивандалул хьхьичӀ бацӀаву

4^1Петр ва ЮхӀанна агьалинал хьхьичӀ махъ лахълахъиссаксса хӀаллай, гайнначӀан гъан хьуна рувхӀанийтал, Заннал Къатлул къаралданул бакӀчи ва саддукейтал[*]+. 2Ми Петрдуйн ва ЮхӀаннайн оьккину сситтуй бия, гай бунутӀий халкьуннахь вяъза-насихӀатру буслай, Эса утта увкссар тӀий, Ганал ххуллу бувгьуну нанимигу ливтӀуну махъ утта буккантӀиссар тӀий. 3Миннал Петр ва ЮхӀанна бувгьуна, чӀунгу чӀалсса духьувкун, гай кӀюрххилнин дуснакьрал къаралданухьхьун буллуну кьабивтуна+. 4Гайннал увкумур бавсса чӀявумирив Ххарисса Хаварданийн вих хьуна, иман дирхьуминнал аьдадгу сайки ххюазаруннийн дируна.

5Гьунттихавай бакӀчитал, хъунисри ва Тавратрал аьлимтал[*] Ярусалимрай цачӀун бавтӀуна. 6Микку ия Хъунама рувхӀаний Гьаннан, Каиафа, ЮхӀанна, Искандар ва Хъунама рувхӀанийнал тухумравасса цинявгу арамтал+. 7Петр ва ЮхӀаннагу дянив бацӀан бувну, миннал цӀуххаву дуллан бивкӀуна:

– Цукунсса гужрайну ва щил цӀанийну дуллай буру зу зура дуллалимур? – тӀий+.

8Микку Заннал РухӀирал виувцӀусса Петрдул миннахь увкуна:

– Халкьуннал бакӀчитал ва хъунисрий!+
9ХӀакьину зу жуяту къашайшалан хъинбала баврихлусса жаваб тӀалав дуллай бухьурча ва, га цукун хъин арду тӀий, цӀухлай бухьурча,+
10кӀулну бикӀи, кӀулну бикӀувча мукунма цинявгу Исраэлнал халкьуннан: ва инсан зул хьхьичӀ цӀуллуну авцӀуну уссар Назаратлиятусса Эса МасихӀнал ЦӀанийну! Эса МасихӀрив зу ххачлий ивщуна, яла Га, ивкӀуну махъ, Заннал утта уккан увна. 11Эсарихха зу, усттартурал, сан къабувну бивкӀсса чару, ттирив му хьуссар мурцӀний бишаймурну+. 12Так ца Эса МасихӀнал ЦӀанийхчӀинни жунна циняннан ххассал шаву дусса! Цинярда ссавнил лувсса инсантуран дуллусса цӀардаву му ца ЦӀари дусса, Цийну жува ххассал хьун бюхъайсса+.

13Циняв махӀатталну бия Петр ва ЮхӀанна, цивппа укунмасса халкьуннавасса, дукъарккусса инсантал бунува, укун сивсуну гъалгъа тӀутӀаврий. БувчӀлай бия гай Эсащал бивкӀми бушиву. 14Гайннал чӀарав хъин увмагу ухьувкун, миннаща щищачӀав ссихӀ дуккан хъанай бакъая+. 15Мунияту, гайннахь Ягьудинал Хъун Дивандалува[*] букки куну, цивппами цащала цала машвара буллан бивкӀуна:

16– Тти ци банну жува вай инсантуран? Ярусалимрал циняв агьалинан кӀулссар вайннал хъуннасса хӀикмат дуршиву, му жущара щялу дан къабюхъанссархха. 17Му хавар хъиннува ппив къахъананшиврул, бачи жува гай нигьачӀакӀул банну, гайннал му ЦӀа щихьчӀав кӀицӀ къаданшиврул.

18Гай цӀуницӀа буххан бувну, гайннай къадагъа дирхьуна, Эса МасихӀнал ЦӀанийну бувагу гъалгъа къатӀун ва вяъзарду къабуслан куну. 19Амма Петрдул ва ЮхӀаннал увкуна:

– Зува пикри бара, тӀайлану хьунтӀиссарив Заннал хьхьичӀ зуйн Заннайннияр ххишала мютӀи шаву+? 20Жущания къахьунссар жунма ккавкмуниягу, бавмуниягу ссихӀ къадуклан.

21Хъун Дивандалун гайннан бансса таммихӀ къалявкъуна, чӀявусса халкь бавтӀун, хьумунихлу Зал бюхттул уллай бухьувкун. Мунияту гай, цал ялагу нигьачӀакӀул бувну, итабавкьуна+. 22ХӀикматрайну хъин увсса инсаннаннив мукьцӀалунния лирчусса шинну дия.

Иман дирхьуминнал дуаь

23Петр ва ЮхӀанна итабавкьукун, гайннал, цаламинначӀан занабивкӀун, хъун рувхӀанийтуралгу, хъунисринналгу тӀий бивкӀмур миннахьгу бувсуна. 24Иман дирхьуминнан му бавукун, гай циняв, ца зумату кунма, Заннайн лабивзуна:

– Я кашилул Заллуй! Инар ляхъан дурсса ссавгу, лухччигу, хьхьирирдугу, миннуву думургу. 25Жул буттал ва Вилагу лагънал Давудлул зумату Заннал РухӀирайхчӀин Ина увкуссар:

«Циванни миллатру сситтул бувцӀусса?

Циван дуллалиссар дачӀрасса кьастру?

26Дунияллул паччахӀтал гьалак буклай бур,
хӀукмукартал циняв цачӀун батӀлай бур,

Заннайн къарщи бувккун, макрурду щашлай,

КӀанал увчӀу МасихӀ кьамул къахъанай».

27Мяйжаннугу ва шагьрулий Гьирод[*] паччахӀгу, Понтий Пилатгу путпараснащал ва Исраэлнал халкьуннащал цачӀун хьуна, Вил мубараксса Къуллугъчи Эсайн, Инара дугъанну дургъсса МасихӀнайн, къарщи бувккун+. 28Тайннал дуруна Ина Вила кьуватрайну ва биялалийну дан ккаккан дурмур. 29Уттирив ургу, Заллу, вайннал нигьачӀакӀул уллалавурттах ва бити Вила лагътал сивсуну Вила махъ баян буллан. 30Вила ка тӀиртӀуну, хъин буллалу къашайшалт ва Вила мубараксса Къуллугъчи Эсал ЦӀанийну дуллалу аьламатру ва хӀикматру!

31Гайннал дуаь дурукун, гай бивкӀсса кӀану гьургу хьуна, цивппагу вибувцӀуна Заннал РухӀирал ва сивсуну Заннал Махъ баян буллан бивкӀуна+.

Иман дирхьуминнал цашиву ва куннал куннан кумаг буллалаву

32Циняв иман дирхьуми бия дакӀгу, жангу цасса. Цуя цаннал цала думур цалашиврун ккалли къадайва, – анжагъ аьмссаннун+. 33Эсал вакилтал хъунмасса кьуват буну буслай бия Заллу Эса утта уккаврия, Занналгу гайннайн циняннайн хъунмасса барачат ликкан байва. 34Иман дирхьуминнаву цаягу акъая ци дунугу чанну ливчӀсса, цанчирча лухччи ва къатри буманал ми даххайва 35ва дуркӀсса арцу дишайва Эсал вакилтурал ччаннацӀ. Ми арцу дачӀайва, гьарнал тӀалавшинналух бурувгун. 36Масалдаран, Кипрданиясса левитнал[*], цайн Барнаба (мукун тӀиссагу «дакӀ паракьат дайма» тӀиссар) учайсса Юсуплул,+
37дия лухччи, ганал га дарххуну, арцуми дуллуна Эсал вакилтурахьхьун.

5

Анания ва Сапфира

5^1Ца Анания тӀисса инсанналгу, ганал Сапфира тӀисса щарссанилгу цала лухччи дарххуна 2ва дуркӀсса арцул ца бутӀа цанма бивтуна, щарссанингу му кӀула. ЛирчӀми арцу ганал дирхьуна Эсал вакилтурал ччаннацӀ. 3Петрдул увкуна мунахь:

– Ананияй, цукунни Иблислуща вил дакӀ мукссара ясир дан бювхъусса, ина Заннал РухӀирахь щялмахъ бусайсса даражалийн иян увну ва дарххусса лухччинух дуркӀсса арцул ца бутӀа винма битан увну? 4Ина дахханнин, га лухччиния вил дия, га дарххуну дуркӀсса арцугу вилъяхха. Циван кьаст дав ина му къел дан? Ина щялмахъ инсантурахь бакъар бувсъсса, Заннахьри ина щялмахъ бувсъсса.

5Ми махъру баяйхту, Анания га уний ивкӀуну агьуна. Циняв му хавар бавсса инсантал хъинну нигьа бувсуна. 6Гъан хьуну, жагьилтурал, нурчӀи кай-кай дурну, сурувраву дирхьуну, ларсун лавгун, дурччуна.

7Шанна ссятуксса манзил лавгукун, хьусса иширая цичӀав къакӀулсса ганал щарсса дуркӀуна. 8Петрдул цӀувххуна ганихь:

– Бусила ттухь, инагу, вил ласналгу вайксса арцун даххардув лухччи?

– Даххарду, – увкуна ганил, – ина тӀимунин.

9Петрдул увкуна:

– Зу Залуннал РухӀирал хӀал ккаккан кьаст дуллай бурув? Вин баяйрив нузахсса шаттирдал чӀурду? Тай вил лас увччуну бувкӀминнал шаттирдал чӀурдурхха. Тайннал инагура ларсун гьантӀисса.

10Гагу гара ссят ганал ччаннавун дагьну диркӀуна. Жагьилтал бувххуна, га диркӀуну ккарккукун, ларсун лавгун, ласнал чӀарав гагу дурччуна. 11Щала Эсал умматравунгу, циняв му хавар бавминнавунгу ццахханну дагьуна.

Заннал гуж Эсал вакилтурайну аьлтту шаву

12Эсал вакилтурал Заннал кашилийну агьалинаву чӀярусса аьламатру ва хӀикматру дайва. Циняв иман дирхьуми Сулайман идавсил ларзулуву цачӀун батӀайва+. 13Цама цучӀав гайннавух хӀала ухлан сикъасайва, амма халкьуннаву гайннал хӀурмат лавайсса бия. 14Амма ялу-ялун хъуни хъанай дия Залуннайн иман дирхьуминнал кьюкьри – арамталгу, хъамигу. 15Инсантурал къашайшалт кӀичӀирттавун буккан байва, гай шанурдай ва цӀихърай бишайва, Петр чӀарах нанийни, гайннайн Петрдул ххютрагу къадагьанххурав тӀий+. 16Ярусалимраяту арх бакъасса шагьрурдаяту чӀявусса халкь бучӀайва. Гайннал къашайшалт ва жин бувхсса инсантал лавсун бучӀайва, ми циняв хъингу байва.

Эсал вакилтал къума буллалаву

17Хъунама рувхӀаний ва ганащал щалла саддукейтурал ккуран сси-къащилий бия+. 18Гайннал, Эсал вакилтал бувгьуну, дуснакьравун бавкьуна+. 19Амма Залуннал малаикнал, хьхьурай дуснакьрал нузру тӀиртӀуну, гай буккан бувуна+.

20– Наси, Заннал Къатлул хӀаятраву бавцӀуну, инсантурахь ЦӀусса Оьрмулияту бусласияра, – увкуна кӀанал.

21Малаикнал увкумур бувну, гай, кӀюрххила Заннал Къатлул хӀаятравун бувкӀун, вяъза-насихӀат буслан бивкӀуна.

Хъунама рувхӀаний ва танал чӀаравми бувкӀун, Ягьудинал Хъун Диван ва Исраэлнал циняв хъунисригу бавтӀун, яла дуснакьравунгу гьан бувна Эсал вакилтурал хъирив. 22Амма къаралчитал дуснакьравун бувкӀсса чӀумал, гай гиву къалявкъуну, занахьуну, баян бувна:

23– Дуснакьрал къапугу цӀакьну лавкьуну бия, къапулучӀа къаралгу бавцӀуну бия, амма жу гивун бувххукун, гиву цучӀав къалявкъунни.

24Тайннах вичӀи дирхьусса Заннал Къатлул къаралданул бакӀчигу, хъун рувхӀанийталгу ккиз лавгун ливчӀуна – мукун тӀисса ци тӀиссарвав тӀий? 25Яла цурив увкӀун, бувсуна:

– Зу дуснакьравун бавкьусса инсантал цӀана Заннал Къатлул хӀаятраву бур, халкьуннахь вяъза буслай.

26Къаралданул бакӀчи къаралчитуращал лавгун, Эсал вакилтал бувцуну увкӀуна. Къаралчитал гуж ишла буллай бакъая, цанчирча нигьабувсун бия, цивппа халкьуннал чарттах къабаттан+.

27Эсал вакилтал буххан бувну, Хъун Дивандалул хьхьичӀ бацӀан бувна. Хъунама рувхӀанийнал увкуна гайннахь:+

28– Жу зуй къадагъа дишарду му ЦӀанийну вяъзарду къабуслан. Зу тӀурча щала Ярусалимрайх зува бусласимур ппив бувну бур. Ххишалдаран, Му Инсан ивчӀаврил тахсиргу жуй бихьлай буру+.

29Петрдул ва гайми Эсал вакилтурал увкуна:

– Жу Заннайн инсантурайннияр ххишала мютӀи хъанан аьркинссару!+
30Жул ппухъруннал Заннал зу, тӀаннул ххачлийх ивщуну, ивкӀусса Эса утта уккан увссар. 31Заннал Га, гьаз увну, Цала УрчӀа чулух щяивтуна БакӀчи хӀисаврайгу, Ххассалбайма хӀисаврайгу, ГанайхчӀин Исраэлнал халкьуннал тавба даншиврул ва гайннал бунагьру хӀалал битаншиврул. 32Му кӀулну, баян буллалимину хъанахъиссару жугу, Заннал Цайнма мютӀиминнан дуллусса Заннал РухӀгу+.

33Гайннал увкумур бавукун, тивахсса тай оьну гьалак бувккун, гай литӀунгума ччай бия+. 34Амма микку ивзуна Гамалиил тӀисса Хъун Дивандалувасса ца фарисей[*], Тавратрал аьлим, циняв халкьуннан бусравсса инсан. Мунал тавакъю бувна чӀумуйсса Эсал вакилтал буккан бан+. 35Яла мунал увкуна:

– Исраэлнал халкь, ххуйну пикри бара вай инсантуран зува бан ччимуних. 36Чансса хьхьичӀ шикку уссия Тевда, цува хъинну агьамсса инсаннан ккалли уллалисса. Ганал ххуллу бувгьуну буссия мукьттуршаксса инсан. Амма га ивкӀукун, циняв ганал ххуллу бувгьуну бивкӀми бакъа-къатӀа хьунни ва гайннал иш ссайнчӀав къабувккунни. 37Ганал хъирив увккуна Галилнавасса Ягьуда тӀисса адимина. Га увкссия агьали сияхӀрайн ласласисса чӀумал, ганалгу цала хъирив биялсса халкь бачин бувссия. Га ивкӀукуннив, ганал ххуллу бувгьумигу ппив хьуну лавгунни+. 38Мунияту ттул зухь бансса маслихӀат вари: битияра ми инсантал. Итабакьияра ми. Агана миннал дан кьаст хьумургу, дурмургу инсантураятусса духьурча, му ссайнчӀав къадуккантӀиссар. 39Агана му Заннаятусса духьурча, му зуща дацӀан дан къашайссар, зувагу хьунтӀиссару Заннайн къарщину талатими.

Мунал мукъуй тивах буми рязи хьуна. 40Тайннал, бучӀан бувну Эсал вакилтал, гай муркӀа бан бувна. Яла Эса МасихӀнал ЦӀанил хӀакъираву цичӀав къатӀун куну, цал ялагу дюъгу дирхьуну, итабавкьуна. 41Эсал вакилтал бувккуна Хъун Дивандалува, цивппа Эсал ЦӀанихлу му кьюкьала духӀан лайкьмину шаврил ххарилгу леххавай+. 42Ва гьарца кьини Заннал Къатлул хӀаятравугу, цачӀава шаппа-шаппагу гай бацӀаву дакъа Ххарисса Хавар баян буллай бия, Эса Заннал язи увгьусса МасихӀ ушиву буслай.

6

Арула кумагчи итаву

6^1Эсал мюталимтурал аьдад хъунна хъанахъисса гьантрай грек мазрай гъалгъатӀими ягьудитал аьрза буллан бивкӀуна жугьутӀ мазрай гъалгъа тӀутӀиминная. Тай бия, гьарца кьинисса дукра дачӀлачӀийни, цал щахъанних бакӀ къадугьай тӀий+. 2Му чӀумал ацӀния кӀия вакилнал, оьвкуну циняв мюталимтурайн, увкуна:

– Жуща къахьунссархха Заннаятусса Ххарисса Хавар баян буллалаву кьадиртун, ссупрардаха зун. 3Мунияту, уссурвал, увчӀара зуватува арула сий дусса, аькьилсса, цаву Заннал РухӀ дирхьусса инсан. Му бурж жува миннай бишинну. 4Журарив хъунмур чӀун харж дуланну дуаьрдан ва Заннал Махъ инсантурачӀан биян баврин.

5Му жуав циняннан ххуй дирзуна. Гайннал увчӀуна имандалул ва Заннал РухӀирал увцӀусса Стефан, яла Филипп, Прохор, Никанор, Тимон, Пармен ва ягьудинал дин кьамул дурсса Антиохиялиясса Николай+. 6Гай арулагу адимина Эсал вакилтурал хьхьичӀ бацӀан бувна. Вакилтуралгу, гайннай каругу дирхьуну, дуаь дуруна.

7Заннаятусса Ххарисса Хавар агьалинаву ппив хьуна, Ярусалимрайсса Эсал мюталимтурал аьдад ччясса мутталий хъунна хьуна, цикссагу рувхӀанийталгума Эса Цува МасихӀ ушиврий мукӀру хьуна+.

Стефан угьаву

8Заннал барачат ва каши дуллусса инсан унутӀий, Стефаннул халкьуннаву чӀярусса хӀикматру ва аьламатру дайва. 9Цаппара ягьудитал (гай бия «Тархъан бувминнал» тӀисса цӀа дусса эбадат-къатлувату[*], Киринавату ва Искандариялувату ва Киликиянавату ва Асиа провинциялияту) Стефаннущал бястру буллан бивкӀуна. 10Амма ганал ихтилат муксса аькьилсса ва Заннал РухӀирал вибувцӀусса бияхха, ягьудитураща, бяст бувну, ух ан бюхълай бакъая+. 11Му чӀумал тайннал кьюлтӀну цаппара инсантал цала тӀимунийн бучӀан бувну, учин бувна: «Жун бавунни ва инсаннал Муса идавс ва Зал кьюкьин буллалисса махъру тӀий»+.

12Тайннал гьалак буккан бувна халкьгу, хъунисригу, Тавратрал аьлимталгу; ххявххун Стефаннуйн, увгьуну, Ягьудинал Хъун Дивандалийн увцуну бувкӀуна. 13Ккаккан бувна миннал тӀутӀимур щялу банмигу:

– Ва инсан мудан икӀай Заннал Къатлуйнгу, Кьанундалийнгу къарщину гъалгъа тӀий+. 14Жун бавунни ванаяту, Назаратлиясса Эсал Заннал Къатта лекьан бантӀиссар ва Мусал жунна кьариртсса аьдатругу даххана дантӀиссар тӀий+.

15Хъун Дивандалий щябивкӀми хъинну хӀисав ларсун буруглай бия Стефаннух, ганал симан, малаикналмур кунна, нур лархъун душиву чӀалай.

7

Ягьудинал Хъун Дивандалий Стефаннул лавхъсса махъ

7^1Мунияр махъ Хъунама рувхӀанийнал цӀувххуна Стефаннухь:

– Му мукуннив? – куну.

2Стефаннул увкуна:

– Уссурвал ва ппухърув! ВичӀи дишара ттух. Жула хъунбутта Ибрагьим Месопотамнаву ялапар хъанахъисса чӀумала, га Харран шагьрулийн изаннина, ЦӀа бюхттулсса Зал ганал хьхьичӀ авцӀуссар. 3КӀанал Ибрагьимлухь увкуссар: «Кьабити вила билаятгу, вила агьлу-ляхъингу, инавагу насу На ккаккан дурсса аьрщарайн!»
4Ибрагьимгу, кьабивтун халдейтурал[*] билаятгу, ивзссар Харран шагьрулийн. Тиччагу, цала ппу ивкӀуну махъ, Заннал Ибрагьим изан увссар цӀана зу ялапар хъанахъисса кӀанайн. 5КӀанал аьрщи къадуллуну диркӀссар, хӀатта ччан бизанукссарагу. Амма Заннал махъ буллуну бивкӀссар га аьрщи заллушиву дан дулун ганангу, ганал оьрчӀан ва оьрчӀал оьрчӀангу, му ппурттуву Ибрагьимлул оьрчӀ къабивкӀун бунува. 6Заннал ганахь увкуссар: «Вил оьрчӀру ва оьрчӀал оьрчӀру чил аьрщарай ялапар хъанай бикӀантӀиссар ятсса инсантал кунма; ми кӀура баен бантӀиссар лагъартуннайн ва мукьттуршра шинай бикӀантӀиссар оьшиву ккухӀлай.
7Амма На таммихӀ банна вил оьрчӀал оьрчӀай зулму бувсса халкьуннан, – увкуссар Заннал, – му чӀумал вил оьрчӀал оьрчӀру буккантӀиссар тичча ва Ттул хьхьичӀа къуллугъ буллантӀиссар ва кӀанай». 8Яла КӀанал Ибрагьимлущал кьутӀи дурссар ссуннат баван. Ибрагьимлун увссар ИсхӀакь, увну мяйлку кьини ганан ссуннатгу бувссар. ИсхӀакьлулгу Якьувлун ссуннат бувссар, Якьувлулгу бувссар ацӀния кӀиягу цала арснан – ми жула хъунбуттахъул хьуссар.

9Якьувлул арсурваврал цала уссу Юсуплуйнсса сси-къащи сававрай авххуссар га Мисрилив. Амма ганащал ивкӀссар Зал 10ва ххассал увссар га циняв балардаща. КӀанал ганан дуллуссар аькьилшиву ва пиръаьн, Мисриллул паччахӀ, вихшала ганайн дишин ан кумаг бувссар. Танал Юсуп Мисриллал бакӀчину ва щала цала къатта-къуш бачинбувуну ивтссар. 11Яла щала Мисрилив ва Канааннайн[*] багьссар ккаши ва ливкссар хъунмасса мусиват, жула хъунбуттахъулгу дуканмур лякъин къахъанай ливчӀун бивкӀссар. 12Якьувлун Мисрилив къама бушиву бавукун, ганал тихун цалчин гьан бувссар жула хъунбуттахъул. 13Гай кӀилчин бувкӀсса чӀумал, Юсуплул кӀул увссар цува цала уссурваран[*], Мисриллал паччахӀнангу кӀул хьуссар Юсуплул гъан-маччами. 14Мунияр махъ Юсуплул гьан бувссар цала ппу Якьувлул ва цаймигу циняв гъан-маччаминнал хъирив, ми цивппагу циняв бивкӀссар арулцӀаллий ххюя инсан. 15Якьув увкӀссар Мисрилив, тиккур ивкӀусса га цувагу, ганал оьрчӀругу. 16Гайннал нурчӀив Сигьемлив диян дурну, гикку Ибрагьимлул Хамордул арсурвавраща машан ларсун диркӀсса ливтӀуми бишайсса нуххуву дирхьуссар.

17Заннал Ибрагьимлухьхьун буллусса махъ биттур бай чӀун гъан хъанахъиссаксса Мисриливсса жула халкьуннал аьдад хъунна хъанай диркӀссар. 18Му иш мукун бивкӀссар Мисрилив Юсуплуяту цичӀав къакӀулсса цама инсан паччахӀ хьуннин. 19Му тӀурча айивхьуссар жула ппухъру къума буллай, жула халкь хъяврин буллай, гайннайн къарщисса ишру бачин буллай: цӀуну бувсса оьрчӀру мунал экьибичлачи байсса бивкӀссар, литӀун баншиврул.

20Муна му чӀумал увссар Муса, Заннал хьхьичӀ ххуй-ххаллилма. Шанма зуруй ккукку буллай бивкӀссар ганан буттал къатлуву, 21ганаяту личӀи хьун багьукуннив, га увцуссар паччахӀнал душнил, тарбиягу увссар га, цила оьрчӀ куна. 22Мусан дуллуну диркӀссар щалагу мисриллал аькьилшиву; га ивкӀссар гуж бусса мукъувугу, иширттавугу. 23МукьцӀалла шин бартларгукун, ганан ччан бивкӀссар цанма гъансса исраэлначӀан гьан. 24Гайннавасса ца мисрилийчунал атлай ккавккукун, га мунахлу увккун, иллалима ивкӀуссар. 25Муса ивкӀссар: «Навания ттула уссурвалсса исраэлнахлу уклай ура, ттул канийну цивппа Заннал ххассал буллай бушиву гайннан бувчӀинссархха», – тӀий. Амма гайннан му къабувчӀуссар. 26Хъиривмур кьини Мусан ккавкссар кӀия исраэлчу цаннащал ца биллай. Ганал кьаст дурссар гай дакьил бан. «Зу уссурваллухха, – увкуссар ганал, – циван буру зу цаннал цаннан къаччан бикӀан буллай?» – куну. 27Му чӀумал къаччан бикӀан бувманал, Мусагу щуну тийнай увну, цӀувххуссар: «Щил ивтра ина жул ялув бакӀчину ва судьяну?
28Юхссагу ина нагу ивчӀан ччай урав, лахьхьу мисрилийчу ивкӀусса куна?»
29Ми махъру бавукун, Муса, увккун лавгун, Мадианнал аьрщарайн ивзссар, ятсса чув куна. Тикку ганан увссар кӀия арс.

30МукьцӀалла шинавату, Синай зунттуяту арх бакъасса кӀанай, бачӀвасса чулданий, бухълил къатӀуцӀух ларчӀсса цӀарал ламараву Мусал хьхьичӀ хьуссар малаик. 31Муса банд лавгун ливчӀун ивкӀссар, му ккавккукун. Ххуйну ххал хьуншиврул, гъан хьусса – бавссар Залуннал чӀу: 32«На вил буттахъал Залла, Ибрагьимлул, ИсхӀакьлул ва Якьувлул Залла». Муса нигьал зурзу тӀий ивкӀссар, яру гьаз бан сикъаслай. 33Залуннал увкуссар ганахь: «Ликки вила усру, ина авцӀусса кӀану – На Ттунна цӀа кусса мубараксса аьрщир.
34Ттун ккавккунни Мисрилив Ттула халкь къума буллай, бавунни гайннал угь-къак. На ливкра гай ххассал бан. Тти ачу, На ина гьан анна Мисрилив».

35Укун хьхьичӀава цахьва: «Щил ивтра ина жул бакӀчину ва судьяну?» – тӀий, санакъул уллай бивкӀсса халкьунначӀан утти бакӀчину ва ххассалбувуну Заннал бухълил къатӀуву ганан ккавксса малаикнайхчӀин гьан увма гава Мусари ивкӀсса. 36Мусал Исраэлнал халкь Мисрилияту буккан бувссар. Ганал Мисриливгу, ЯтӀул хьхьирийгу, мукьцӀалла шинал мутталий бачӀвасса чулданийгу хӀикматру ва аьламатру дуллай ивкӀссар. 37Гава Мусал увкуссар Исраэлнал халкьуннахь: «Заннал зул ялув итантӀиссар зула уссурвавраятусса Идавс, нагу ивтун ивкӀсса куна»+. 38Гана га Муса бачӀвасса чулданий цачӀун хьусса жула халкьуннащал ивкӀсса инсанни; га тикку Синай зунттуй малаикнащал ва жула ппухъруннащал гъалгъа тӀий ивкӀссар. Ганал Заннаятусса абадул махъру кьамул бувссар, ми жучӀанма биян бан.

39Амма жула ппухъруннан ччан къабивкӀссар ганайн мютӀи хьун, гагу кьамул къаувну, Мисрилив занахьун ччан бивкӀссар. 40Гайннал Гьаруннухь[*] увкуссар: «Бува жун жу бувцуну бачин бансса залтал, цанчирча жун къакӀулли жува Мисрилияту буккан бувсса га Мусан цивхьуссарив». 41Ми гьантрай гайннал мусил кьунча бувну, ганийн, заннайн кунма, икрамру буллан бивкӀссар, ганин кьурванну буллан бивкӀссар, цивппагу ххарину бивкӀссар цала каних дурмунияту. 42Занналгу гайннайн ттиликӀ дуртссар, ссавнийсса цӀурттайн эбадат дуллай гайгу кьабивтун, Идавстурал Луттирай чивчусса кунма:

«Я Исраэлнал халкь,
Ттунъяв зу кьурванну лавсун бучӀайсса,
мукьцӀалла шинай зува чулданийх буклакийни?
43Зуния зущала лавсуна Молохлул[*] чятиргу,
зула заннал Райфаннул цӀукугу,
зура эбадат дуллансса суратругу.

Мунияту На зу Бабилоннаяргу тихунмай бизан буллалиссара».

44Жула ппухърунначӀа бачӀвасса чулданий буссия Заннал Чятир[*]. Му бувну бивкӀссар Заннал Мусахь ба куну бивкӀсса кьяйдалий, КӀанал Мусан ккаккан бувсса куццуйсса+. 45-46Хъиривмур никирал заманнай Нуннул арс Эса бакӀчисса жула ппухъруннал му Чятир лавсун бувкӀссар Заннал лихъан баннин путпарас яхъанай бивкӀсса аьрщарайн. Му иш мукун бивкӀссар Заннан ххирасса Давуд паччахӀну итаннин. Давудлул КӀанахь миннат бувну бивкӀссар Исраэлнал халкьуннал эбадат дайсса Заннансса мина дузал дансса кӀану ккаккан бан. 47КӀанансса Къаттамур бувсса Сулайман идавсилли. 48Амма инсантурал бувсса къатраву Зал яхъанай къаикӀайссар. Цама идавсил мунил хӀакъираву увкуссар:+

49«Ссавниятура – На паччахӀшиву дуллалисса,
аьрщи – Ттул ччаннацӀ думурди!

Зу Ттун бувсса къатта къатта шайссарив? – тӀар Заннал.

– Чуври бикӀан бюхъайсса На игьалагансса кӀану?

50Ва Ттул канил дакъарив гьарицагу зат дурсса?»

51Зу тарсъсса агьлу буру: суннат бувсса бунугу, зул дакӀурдиву Зал акъар, хӀакьмур баян зул вичӀив къюкӀну дур! Зугу, зула ппухъру кунма, мудан Заннал РухӀирайн къарщи буклай буру! 52Уссарив зул ппухъруннал къума къаувсса цаягу идавс? Гайннал ливтӀуссар Заннал хьхьичӀ марцӀма – МасихӀ учӀантӀишиву баян буллай бивкӀсса идавстал, утти зу МасихӀ агу-авххунни, игу-ивкӀунни!+
53Ххишалдаран, Заннал малаиктурайхчӀин зунна дуллусса Заннал Кьанундалийнгу зу мютӀи къавхьунну!

Стефан ивчӀаву

54Му бавукун, Стефаннуйнсса сситтул, ккарччай кьацӀагу бивхьуну, гай оьну гьалак бувккуна+. 55Заннал РухӀирал виувцӀусса Стефаннул яру ссавнийн бурган бувна, ганан ккарккуна Заннал ва КӀанал урчӀах авцӀусса Эсал Хъуншиврул нур+.

56– Бургияра, – увкуна ганал, – ттун чӀалай дур тӀиртӀусса ссав ва Заннал урчӀах авцӀусса Инсаннал Арс[*]+.

57Микку ми, цахьва тӀутӀимур къабаян вичӀаву кӀисригу бивхьуну, сситтуй вевгу тӀий, ганайн ххявххуна. 58Миннал, Стефан шагьрулул кьатӀув ххюрхху увна. Цаятура лирксса ялттуянналучӀа Саул тӀисса жагьилгу кьаивтун, гай циняв Стефаннуйх чартту бишлан бивкӀуна+. 59Гайннал цайхва чартту бишлан бивкӀукун, Стефан дуаь дуллан ивкӀуна:

– Заллу Эса, кьамул да ва ттул рухӀ! – тӀий+.

60Яла, никирттайнгу агьну, ганал Залуннайн леххаву куну:

– Я Заллу, ва бунагьрахлу вайннан таммихӀ мабара!

Вай махъругу увкуну, Стефаннул жан дуллуна+.

8

Иман дирхьуми лихълахъи буллалаву

8^1Саул Стефан ивчӀаврия рязину ия. Га кьини Ярусалимрайсса Эсал умматрайн ялун бигьлай, гай хъиннува къума буллан бивкӀуна. Эсал вакилтал личӀаннин, махъминнан Ярусалимраяту лихъан багьуна, гай Ягьуди билаятрайх ва Самар билаятрайх ппив хьуна+. 2Зал ххираминнал Стефан увччуна, ганах цӀимилул макьгу дуртӀуну. 3Саулма ия Эсал уммат къир буллай, къатравух уклай, гива арамтал ва хъами бугьлай, дуснакьравун бакьлай.

Филипплул Эса МасихӀнаяту Ххарисса Хавар бусласаву

4Мура чӀумал къума бавурттая ливхъсса МасихӀнал хъирив бавчуми, цивппа чун багьарчагу, гьарца кӀанай Ххарисса Хавар буслай бия+. 5Филипп Самар билаятрал хъуншагьрулийн увкӀуна, микку МасихӀнаяту буслан ивкӀуна+. 6Хъинну чӀявусса халкь ганал лагма батӀлай, циняв ца инсан кунма, ганал тӀутӀимуних вичӀи дихьлай бия. ГанайхчӀин хъанахъисса чӀярусса Заннал хӀикматру гайннан ккаклай дия: 7жиндри бувхсса чӀявусса инсантурава, вевгу тӀий, жиндри буклай бия; чӀявусса къуркъуллул бувгьуми ва аьрччами хъин хъанай бия+. 8Га шагьрулувун хъуннасса ххаришиву дуркӀун дия.

9Ия тикку ца Симон тӀисса адимина, муниннин ганал га шагьрулий ссихӀирданийсса караматру дуллай, Самар билаятрал агьали махӀаттал байва; цувагу ганал хъунасса инсаннан ккалли айва. 10Ганал циняв инсантал, хъуна-чӀиви къакуну, цала караматирттайну хӀайран байва, гай тӀун бикӀайва:

– Ва инсаннаву дирхьуну дур цийн Хъуннасса Кьудрат учайсса Заннал Кьудрат.

11Мукун халкь ганал ссихӀирдайсса караматирттай махӀаттал хъанай, тамансса хӀал хьуну бия. 12Уттирив га шагьрулийн Филипп увкӀун, Заннал ПаччахӀлугърая ва Эса МасихӀная Ххарисса Хавар буслан ивкӀукун, агьали ганайн вих хьуну, чӀявусса арамтурал ва хъаннил марцӀ шаврил эбадат кьамул дуруна. 13Вих хьуна Симонгу, ганалгу марцӀ шаврил эбадат кьамул дуруна. Цувагу Филипплул хъири-хъирив занай ия, ганал дуллалисса аьламатирттай ва хъунисса хӀикматирттай махӀаттал хъанай+.

14Самар билаятрал агьалинал Заннал Махъ кьамул бувшиву бавукун, Ярусалимрайсса Эсал вакилтурал Петр ва ЮхӀанна тихун гьан бувна+. 15Вайгу бувкӀун, дуаь дуллан бивкӀуна, цӀуну кьамул бувминнангу дулуннав Заннал РухӀ тӀий,+
16цанчирча миннайн цаннайннагу Заннал РухӀ лирккун дакъая, миннал так щинайну марцӀ шаврил эбадат Эса МасихӀнал ЦӀанийну кьамул дурну дия+. 17Яла Петрдул ва ЮхӀаннал миннай кару дирхьуна, минналгу Заннал РухӀ кьамул дуруна+. 18Эсал вакилтурал, инсаннай кару дирхьуну, ганаву Заннал РухӀ дирхьушиву ккавккукун, Симон гайнахьхьун арцу дуллан ивкӀуна, 19укунгу тӀий:

– На кару дирхьуманаву Заннал РухӀ дишинсса гуж ттухьхьунгу булара.

20Амма Петрдул увкуна:

– Вил арцу вищала архӀал пуч даннав, Заннал дуллумур ина арцух машан ласун бюхъайсса ххай ухьурча! 21Вихь цукунчӀавсса ихтияр дакъассар ва иширавух гьуртту хьун, вил дакӀ Заннал хьхьичӀ тӀайлану дакъатӀий. 22Ми вила оьсса пикрирду кьабитан тавбагу дурну, Залуннайн дуаьгу дуллалу, балики КӀанал ина хӀалал итан. 23Ттун чӀалай бурхха ина сси-къащилул виувцӀуну ушиву ва бунагьирттал ссинжирдай авхӀуну ушиву.

24Симоннул увкуна:

– Му зува увкумур ттун къахьуншиврул, туну ттуятугу дуаь дуваракьай.

25Эсал вакилтал тикку, Залуннал Махъ баян буллай, му инсантуравух ппив буллан бивкӀуна. Яла гай лавгуна махъунмай Ярусалимрайн, нани ххуллий чӀярусса Самар билаятрал щархъавугу Ххарисса Хавар буслай бия+.

ХӀабаш къуллугъчинал иман дишаву

26Залуннал малаикнал Филипплухь увкуна:

– Изуча, насу Кьиблалул чулийнмайсса, Ярусалимраяту Гъаза тӀисса кӀанайн нанисса бачӀвасса чулданийхсса ххуллийн+.

27Филипп ивзун лавгуна. Му ппурттуву гикку ия хӀабаш къуллугъчи, му цувагу ия къуллугъ бувгьуну КандакиячӀа[*], хӀабашнал паччахӀ-щарссаничӀа. Му ия ганил хазначину. Му увкӀун уссия Ярусалимрай эбадат дан, 28уттирив най ия махъунай. Цала пӀайтӀундалийгу[*] щяивкӀун, му ккалай ия Яшайя идавсил Лу. 29Заннал РухӀирал Филипплухь увкуна:

– Та пӀайтӀундалучӀан насуча, танищал архӀал ачу+.

30Филипп левчуна пӀайтӀундалучӀан, ганан бавуна ганиву Яшайя идавсил Лу ккалаккисса чӀу.

– Вин бувчӀлай бурив инава ккалаккимур? – цӀувххуна Филипплул.

31– Цукун бувчӀинссарар ттун, бувчӀин буллалима акъахьувкун? – увкуна танал ва тавакъю бувуна Филипплухь, гьаз хьуну, чӀарав щяикӀу, куну.

32Гарив ккалай ия Луттирал ва кӀану:

«Тта куна, Га иххан увцуна,
циятура ппал дукьлакьиманал канихь
чӀи кьабагьну бикӀайсса кунма,
Гагу зума къаахълай ия.

33Кьюкьин увну ия Га, Цан кьадарсса суд бувну.

Щища хьунссар бусан Ганал оьрчӀал оьрчӀая,
аьрщарайсса Ганал оьрмулул ахирда хьуну махъ?»

34Къуллугъчинал цӀувххуна Филипплухь:

– Бусила ттухь, щиятур идавс шикку гъалгъа тӀисса, цаятуваривкьай, цаманаятурив?

35Филиппгу бувчӀин буллан ивкӀуна, Луттирал му кӀаная айивхьуну, бугу-бувсуна Эсаятусса Ххарисса Хавар+. 36-37Мукун ми гъан хьуна щиначӀан.

– Ургу, вайнна щин, – увкуна къуллугъчинал. – Цир ттухун дахчайсса марцӀ шаврил эбадат кьамул дан?

38Мунал пӀайтӀун дацӀан да куна. Гай кӀиягу – Филиппгу, къуллугъчигу – бувххуна щинавун. Филипплул дуруна мунан марцӀ аврил эбадат. 39Гай щинавату бувккукун, Залуннал РухӀирал Филипп лавсун лавгуна, хӀабаш къуллугъчигу Филипплун ххишала ххал къавхьуна. Ххарину лавгуна му цала ххуллийх. 40Филиппма хьуна Ашдод тӀисса шагьрулий. Гагу гихунай ххуллийх най, Ххарисса Хавар буслай ия гьарцагу шагьрулий, Къайсария шагьрулийн ияннин.

9

Сауллул иман дишаву

(Иш. 22:6-16; 26:12-18)

9^1Саул, нукӀува куна, сситтул пӀякь учавай, Залуннал мюталимтал литӀун ччайна ия. Ганал, Хъунама рувхӀанийначӀан увкӀун,+
2танахь, Дамаскрал эбадат-къатравун биян бансса чагъарду була куну, тавакъю бувна. Ганан ччай бия, Эсал Ххуллийх нанисса хъамитайпа бикӀу, адимина икӀу бувгьуну, Ярусалимрайн биян бансса ихтияр цахьхьунна дуллуну.

3ДамаскрачӀан иявайсса чӀумал, га хар-хавар бакъа чанна лахъан увуна ссавниясса чаннал+. 4Га щяв агьуна, чӀугу бавуна:

– Саул, Саул, ина Ттуйн циван къарщи уклай ура, Ттухун циван ахчилай ура?

5– Цура Ина, Заллуй? – цӀувххуна Сауллул.

– На Эсара, ина Ттухунна ахчилачисса, – увкуна КӀанал. 6– Изуча, насу шагьрулийн. Тикку вихь бусантӀиссар, инара ци дуллан аьркинссарив.

7Сауллущал аьрххи-ххуллий бивкӀсса инсантал банд лавгун ливчӀун бия, гайннан баллай бия чӀу, амма цучӀав чӀалай акъая. 8Саул ивзуна, амма яру тӀивтӀусса чӀумал, бувчӀуна цанна цичӀав чӀалай дакъашиву. Га, ка дургьуну, Дамаскрайн иян увна. 9Шанма гьантта хьуна ганал цичӀар къачӀалай, цичӀар къаканай, цичӀар къахӀачӀлай.

10Дамаскрай ия Анания тӀисса Эсал ца мюталим. Ваца ганал хьхьичӀ макӀра куна авцӀусса Залуннал увкуна:

– Ананияй!

– ВичӀилий ура, Заллу, – увкуна ганал+.

11Залуннал увкуна:

– Насу ТӀайламур тӀисса цӀа дусса кӀичӀиравун, Ягьудал къатравун. ЦӀухха тикку Тарслиясса Саул тӀисса адимина. ЦӀана та уссар дуаь дуллай+. 12Танан, макӀра куна, чӀалай уссар цачӀана увкӀсса Анания тӀисса адимина, цайра кару дирхьуну, цала яруннин чани бучӀан буллалисса.

13Ананиял увкуна:

– Заллу, ттун чӀявусса инсантураяту бавссар, циксса чӀярусса оьшивуртту дурссарив та адиминал Ярусалимрайсса Вил ххуллу бувгьуминнан. 14Шиккунгу та Вийн дуаь дуллалими бугьлай бакьлансса ихтиярду хъун рувхӀанийтураяту ларсун увкӀунни.

15Амма Залуннал увкуна:

– Насу, цанчирча та инсан На язи увгьуссар, та Ттул ярагъри. Танал Ттул ЦӀания буслантӀиссар путпарасналгу, паччахӀтуралгу, Исраэлнал халкьунналгу хьхьичӀ. 16На танан ккаккангу банна циксса аьзият-хӀасрат танан духӀан багьантӀиссарив Ттула ЦӀа сававну+.

17Анания лавгун, увххуна та къатлувун. Сауллуй каругу дирхьуну, увкуна:

– Уссу Саул, ина шиккун нани ххуллий вил хьхьичӀ авцӀусса Заллу Эсал гьан увунна на вичӀан, вил яруннин цӀунилгу чани бучӀаншиврул, инавагу Заннал РухӀирал уцӀиншиврул+.

18Гара ссят Саул иттату пардав дагьсса куна хьуна, яруннин цӀунилгу чани бувкӀуна. Ганал, ивзун, Эсал ЦӀанийнусса щинайну марцӀ шаврил эбадат кьамул дуруна. 19Яла ганал дукра дуркуна, ганал чурххайнгу гуж бувкӀуна.

Саул Дамаскрай

Сауллул цаппара гьантри бувуна Дамаскрай Эсал мюталимтуращал 20ва най унувава айивхьуна эбадат-къатраву, Эса Заннал Арсри тӀий баян буллай. 21Ганал тӀутӀимур баллалисса циняв бия махӀаттал хъанай, укун тӀий:

– Му акъаяв Ярусалимрай Эсал ЦӀагу тӀий дуаь дуллалими кьатӀ буллалима, му акъаяв гай хъун рувхӀанийтурачӀан буциншиврул бугьан шиккун увкӀма?

22Сауллул бусласимур ялу-ялун халкьуннавух ппив хъанай бия. Га ия цакьсса хӀуччарду буцлай, Эса Заннал язи увгьусса МасихӀ ушиву тасттикь буллай, мунийну Дамаскрай ялапар хъанахъисса ягьудитал гьанавиххи хьун буллай+.

23Мукун тамансса чӀун ларгукун, циняв ягьудинал Саул ивчӀан махъ ца бувна+. 24Амма Сауллун му кӀул хьуна. Ганал душмантал хьхьугу, кьинигу га ивчӀан къарал буллай бия шагьрулул дарвазалучӀа. 25Мунияту ганал цала мюталимтурал га, хьхьувай шагьрулул барулийн увцуну, къуршуву ивхьуну, ялавай учӀан увна.

Саул Ярусалимрай

26Саул, увкӀун Ярусалимрайн, Эсал мюталимтуравух хӀала изан кьаст дурна. Амма гай мунаяту нигьабуслай, мугу мюталим ушиврийн вих къахъанай бия. 27Барнабал тӀурча, му Эсал вакилтурачӀан увцуну, бувсуна миннахь Сауллун нани ххуллий Заллу хьунаавкьушиву, Заллу ганащал гъалгъа тӀий ивкӀшиву ва мунияр махъ Саул Дамаскрай сивсуну Эсал ЦӀанийну Ххарисса Хавар буслай ивкӀшиву+. 28Сауллул гайннащал цаппара хӀал бувна ва Ярусалимрай занай, сивсуну Залунная буслай ия. 29Га гъалгъа тӀий ва бяст буллай икӀайва грек мазрай гъалгъатӀими ягьудинащал. Тайнналгу кьаст дайва га ивчӀан+. 30Имандалул уссурвавран му кӀул хьувкун, гайннал Саул увцуну, иян увна Къайсариянавун, тиччагу тӀайла увккуна Тарслив+.

31Му дия щала Ягьуди билаятрай, Галил билаятрай ва Самар билаятрай Эсал умматран паракьатшиву хьусса чӀун. Эсал уммат бия Заннал РухӀирал хӀарачатрайну цӀакь хъанай, хъун хъанай, Залунная нигь дуну яхъанай.

Эней хъин аву

32Шагьрулия шагьрулийн заназисса Петрдун пикри хьуна Лиддалий ялапар хъанахъисса Эсал ххуллу бувгьуминначӀан гьан. 33Тикку ия ца Эней тӀисса инсан. Му ия къуркъуллул увгьуну, шания къаизлай мяйра шин хьуну. 34Петрдул увкуна мунахь:

– Эней! Ина Эса МасихӀнал хъин уллай ура. Изуча, лакьи шану-кӀаралу.

Гара ссят Эней ивзуна+. 35Лидда шагьрулул ва Шарон тӀисса кьанив ялапар хъанахъисса циняв агьали, му хъин хьусса кӀул хьувкун, Залуннайн лажинну кӀура бавуна.

Табита утта буккан баву

36Яффа шагьрулий бия ца Эсал ххуллу бувгьусса хъамитайпа, Табита тӀисса, мукун тӀиссагу «Жайран» тӀиссар. Ганил мудан байва хъинмур, мискиннангу кумаг байва+. 37Вана тти му ппурттуву га, къашавай хьуну, бивкӀуна. Га бигу-бивссуну, бивхьуна кӀиймур къатлуву. 38Лидда Яффалия арх бакъа бухьувкун, Петр тикку ушиву бавну, Эсал мюталимтурал кӀия инсан гьан увна, чӀал машарача, ухьхьу тӀий, тавакъю буллай.

39Петр лавгуна миннащал. Га ивсса чӀумал, увцуна кӀиймур къатлувун. Ганал лагма лавгуна циняв щахъами. Гай бия аьтӀий, цащала яхъанахъийни, Жайраннул бурувххусса гьухъри ва цайми яннакри ганан ккаккан дуллай. 40Петрдул циняв буккан бувна къатлува, никирттай авцӀуну, дуаь дуруна. Яла кӀура авну бивкӀусса хъамитайпалул чулухунайгу, увкуна:

– Табитай, бизу!

Ганил яру тӀивтӀуна. Петр ккавккун, щябивкӀуна+. 41Ганал, ганил ка дургьуну, бивзун ччаннай бацӀан кумаг бувна. Яла щахъаннийн ва гайми иман дирхьуминнайн оьвкуну, гайннан сагъ-саламатсса Табита ккаккан бувна+. 42Щала Яффалив му хавар бавуна, чӀявусса инсантурал Залуннайн имангу дирхьуна.

43Петрдул Яффалив чансса хӀал ялагу бувна. Га авцӀуну ия бурчул усттар ШимоннучӀа.

10

Малаикнал Корнилийн Заннал бияла баян баву

10^1Къайсариянаву ия Корнилий тӀисса румуллал аьралуннал хӀаписар, га Италий полк тӀисса полкираву къуллугъ буллай ия. 2Корнилийгу, щала ганал кулпатгу бия Зал ххирасса, Занная нигь дусса инсантал. Ганал ягьудинал халкьуннан чӀявуну кумаг байва ва мудан Заннайн дуаь дуллайгу икӀайва+. 3Ца чӀумал, ахттая чул хьуну, ссят шанна хьусса ппурттуву Корнилийн макӀра куна, амма хъинну аьямну чӀалан ивкӀуна цала хьхьичӀ авцӀусса Заннал малаик. КӀанал увкуна:

– Корнилий!+

4Ццаххандарал увгьуну, кӀанахгу урувгун, ганал увкуна:

– Гьай, ттул хъунама, вичӀилий ура!

Малаикнал увкуна:

– Вил дуаьрдугу, ина мискиннан буллалисса кумагругу Заннал кьамул бувунни, КӀанан ми дакӀний буссар+. 5Мунихтуну гьан ба Яффалив инсантал, оьвча куну Петр учайсса Симоннуйн. 6Му авцӀуну уссар бурчул усттар ШимоннучӀа, хьхьирил зуманивсса къатраву+.

7Ганащал гъалгъа тӀий ивкӀсса малаик лавгукун, Корнилийл оьвкуна кӀия цала къазахънайн ва цала бигарду щаллу байсса Зал ххирасса саллатӀнайн. 8Цанма хьумургу гайннахь бувсун, гай гьан бувна ганал Яффалийн.

Петрдул хьхьичӀ Заннал дацӀан дурсса сурат

9Гьунттихавай ахттайнмай, гьан бувми Яффа шагьрулучӀан биявайсса чӀумал, Петр лавхъуна къатлул цӀив дуаь дан+. 10Га, ккашил хьуну, дукра дукан ччай ия. Дукра хӀадур дуллай бунува, Петрдул хьхьичӀ макӀра кунна укунсса сурат дарцӀуна – 11тӀиртӀусса ссав ва цирив ца зат, цурдагу, мукьвагу мурцӀу бувгьуну, щяв бучӀан буллалисса хъуннасса пардавлуха лархьхьусса. 12Га пардавлий бия личӀи-личӀисса журалул мукьччаннай заназими хӀайвантгу, аьрщарайх ххярк учаймигу, ссавнил лелуххантгу. 13Яла чӀунил увкуна ганахь:

– Изу, Петр, бихха, буки!

14– Юх, Заллу! – увкуна Петрдул. – На тачӀав къадуркуссар хӀарам дурмур ва нажасмур.[*]

15Му чӀумал чӀунил кӀилчингу увкуна:

– Заннал хӀалал дурмунийн хӀарам маучара+.

16Мукун хьуна шамийла, яла пардав ссавнийн гьаз дуруна.

17Петр, ци дурвав цанна Заннал ккаккан дурмунил мяъна тӀий, цичӀав бувчӀин къабюхълай ливчӀун ия, Корнилийл гьан бувсса инсантал, Шимоннул къатта чув буссар куну, цӀугу-цӀувххуну, гъан хьуну хьулух бавцӀусса чӀумал. 18Ми цӀухлан бивкӀуна, шикку авцӀурив Петр учайсса Симон тӀий. 19Петрма цанна ккаркмунил пикрилий ия. Заннал РухӀирал ганахь:

– Вих луглай ур шама инсан+. 20Изуча, гилун учӀу. Улу гайннащал, щак-щук къакуну, цанчирча Нар гай гьан бувсса вичӀан.

21Петрдул, гилун увчӀун, увкуна гай инсантурахь:

– Ттухру зу луглагисса. Зун ттуяту ци ччай дуссия?

22Гайннал увкуна:

– Жул хӀаписар КорнилийчӀан, Зал ххирасса ва Занная нигь дусса, циняв ягьудинал хӀурмат бусса инсанначӀан, мубараксса малаик увкӀун: «УчӀан ува вила къатлувун Петр тӀисса адимина, ганал вихьва тӀутӀимунихгу вичӀи диша», – увкуна+.

23Петрдулгу гай, къатлувун буххан бувну, хъамал кунма кьамул бувна.

Петр Корнилийл къатлуву

Гьунттихавай Петр лавгуна Яффаливсса цаппара имандалул уссурвавращал архӀал. 24Хъиривмур кьини гай бивуна Къайсариянавун. Корнилий гайннах ялугьлай ия, цала гъан-маччанайнгу, вихшаласса дустурайнгу оьвкуну. 25Петр увхсса чӀумал, Корнилийл, га хьунаавкьуну, ганал ччаннавун агьну, икрам бувна+. 26Амма Петрдул, тагу лавай изан увну, увкуна:

– Изу, нагу инсаннахха+.

27Корнилийщал гъалгъагу тӀий, инсантурал бувцӀусса къатлувун увххуна Петр. 28Ганал гайннахь увкуна:

– Зун зунмагу кӀулссар, ягьудинан чил миллатрал инсаннащал хӀала-гьуртту хъанахъаврин ва мунал къатлувун ухлахаврин къадагъа дурну душиву. Амма ттухь Заннал увкунни, цаягу инсаннайн нажас ва мурдал маучаванна куну+. 29Мунияту ттула хъирив бувкӀукун, на мяниъ къадурну увкӀра. Утти ттухьхьун ихтияр дула цӀуххин, циван гьан бувссиякьай ттул хъирив?

30Корнилийл увкуна:

– Мукьва гьантлул хьхьичӀ вара чӀумал, ахттая чул хьуну, ссят шанна шавайни, на дуаь дуллалисса кӀанай ттул хьхьичӀ авцӀунни пперха тӀутӀисса янналувусса чув. 31«Корнилий, – увкунни танал, – вил дуаьрду бавунни, ина мискиннан бувсса кумаг ЗанначӀа кӀицӀ лавгунни. 32Гьан ба инсантал Яффалийн Петр учайсса Симоннуйн оьвчин, га авцӀуну уссар бурчул усттар ШимоннучӀа, хьхьирил зуманивсса къатраву». 33На гара ссят гьан бав вил хъирив, ина учӀаву хъинну хьунни. ЦӀана жува циняв буру шикку Заннал хьхьичӀ, бавнугу ччай бур Залуннал вихь ба увкумур.

34Петр айивхьуна гъалгъа тӀий:

– Утти ттун бувчӀлай бур Заннал мяйжаннугу щил-бунугу чул къабугьайшиву 35ва гьарца халкьуннаву КӀанан кьамулшиву Цаятува нигь дума ва Заннал хьхьичӀ марцӀну оьрму бутлатима! 36КӀанал гьан бувунни Исраэлнал халкьуннан Ххарисса Хавар, КӀанал баян буллалиссар Эса МасихӀ циняв инсантурал Заллуну хъанахъишиву ва КӀанащалсса дакьаву Эса МасихӀнайхчӀин дикӀан бюхъайшиву. 37-38Зун кӀулссар щала Ягьудинаву хъанай бивкӀсса ишру. ЯхӀъянал щинайну марцӀ баврил эбадат даврил хӀакъираву буслан ивкӀссар. Занналгу Назаратлиясса Эса ккаккан увссар МасихӀ ушиву ва Га Цала РухӀирал ва Гужирал уцӀин увссар. Мунияр махъ Гагу Галил билаятрай хъинсса давуртту дуллай, Иблислул кӀунттихьхьун лавсъсса къашайшалт хъин буллай, занай ивкӀшиву, цанчирча Зал ивкӀунтӀий Ганащал++. 39Жу ягьудитурал билаятрай ва Ярусалимрай Эсал дуллай ивкӀмур жула яруннин ккавкмиру. Га ивкӀуна, тӀаннул ххачлий ивщуну, 40амма шамулчинмур кьини Заннал Га утта уккан увна, инсантурангу Га ккаклан ивтуна – 41амма Га циняннан ккаклай акъаяча, так жун, Заннал хьхьичӀава язи бувгьуну бивкӀминнан, ккаклай ия. Га игу-ивкӀуну, уттагу увккун махъ, жу Ганащал архӀал дукралух щябикӀлайгу бивкӀру. 42Эсал жуйн амру бувна халкьуннан Ххарисса Хавар баян буллан ва Заннал Цува сагъминнансса ва ливтӀуминнансса судьяну ивтшиву буслан+. 43Эсаяр хьхьичӀ бувкӀми идавстурал бувсун буссар Ганайн иман дирхьуминнал бунагьру Ганал ЦӀанийну хӀалал битантӀишиву+.

44Петр му буслайна ия, циняв ганах вичӀи дирхьуминнайн Заннал РухӀ лирккуна. 45Петрдущал бувкӀсса иман дирхьуми жугьутӀи махӀаттал бувну бия, жугьутӀ бакъаминнайгу барачат бивхьуну, гайннайн Заннал РухӀ ликкаврил, 46цанчирча гайннан бавну бия тай муниннин цанма къакӀулну бивкӀсса мазурдий, Зал бюхттул уллай, гъалгъа тӀий бушиву. Микку Петрдул увкуна:+

47– Жуйннагу кунна, Заннал РухӀ цайнгу лирксса инсантурахь щинайну марцӀ шаврил эбадат дан къабитлан щища шайссар+?

48Петрдулгу увкуна гайннахь, Эса МасихӀнал ЦӀанийну марцӀ шаврил эбадат дара куну. Яла заллухъруннал тавакъю бувна Петрдухь цаппара гьантрай цачӀава ацӀан+.

11

Петрдул Ярусалимрайсса иман дирхьуминнан бувчӀин баву

11^1Эсал вакилтуран ва Ягьудинавусса имандалул уссурвавран бавуна жугьутӀи бакъаминналгу Заннал Махъ кьамул бувшиву. 2Мунияту Петр Ярусалимрайн увкӀсса чӀумал, ягьудитуравасса иман дирхьуми ганай бювкьу-аьй дуллан бивкӀуна+.

3– Инания ссуннат къабувминначӀан лавгун, тайннащал дукрагума канай ивкӀун ура, – тӀий бия гай+.

4Му чӀумал Петр хьумур гьартану гайннан бувчӀин буллан ивкӀуна.

5– На уссияв Яффа шагьрулий, дуаьрду дуллай, – увкуна ганал. – Му чӀумал ттул хьхьичӀ, макӀра кунна, сурат дарцӀуна: ца хъуннасса пардав куннасса зат, мукьвагу мурцӀу бувгьуну, ссавнияту яларай тӀайланна нава усса кӀанайн лирккун нанисса+. 6Ганих урувгукун, ттун ккавккуна мукьччаннай заназими хӀайвант ва жанавартгу, аьрщарайх ххярк учаймигу, ссавнил лелуххантгу. 7Яла ттун бавуна ттущала гъалгъа тӀисса чӀу: «Изу, Петр, бихха, буки», – тӀисса. 8Нарив учав: «Юх, Заллу! На тачӀав къадуркуссар хӀарам дурмур ва нажасмур», – куну. 9Ссавниясса чӀунил ялагу увкуна: «Заннал хӀалал дурмунийн хӀарам маучара»+. 10Укун тикрал хьуна шамийла. Яла пардав цӀунилгу ссавнийн гьаз дуруна. 11Му чӀумал на усса къатрачӀа ттул хьхьичӀ Къайсариянава гьан увсса шама инсан авцӀунни. 12Заннал РухӀирал ттухь, щак-щук къакуну, насу, кунни, тайннал хъирив. Вана вай ряхагу имандалул уссу увкӀунни ттущал, жува циняв бувкӀру ттуйн оьвкуманал къатлувун+. 13Мунал бувсунни жухь цачӀава малаик ккавкшиву. Малаикнал увкуну бия мунахь: «Гьан ба Яффалив инсантал, Петр учайсса Симон увцуну бухьхьи,+
14ганалгу зухь бусантӀиссар, инавагу, циняв вил шаппамигу Заннал ххассал баншиврул ци бан аьркинссарив», – куну. 15На гъалгъа тӀий айивхьусса чӀумал, миннайн лирккуна Заннал РухӀ, бакӀрай жуйннагу лирккун диркӀсса кунна+. 16Микку ттун дакӀнийн багьунни Залуннал увкусса махъру: «ЯхӀъянал марцӀ баврил эбадат дайссия щинайну, зу тӀурча марцӀ бантӀиссару Заннал РухӀирайну», – тӀисса+. 17Микку чӀалай бур Заннал вайннангу дуллуну душиву барачатсса бахшиш, жуннагу, Заллу Эса МасихӀнайн иман дирхьуминнан, дуллуну диркӀсса куннасса. Туну на цура, ттуща шайссарив Цува Заннайн къарщи уклан?!+

18Ганах вичӀи дирхьукун, гайннал манеъ дансса ххишала цичӀав къаливчӀуна, гайннал Заннал ЦӀа бюхттул дуруна, укун куну:

– Туну, Заннал жугьутӀи бакъамигу бивтун бур тавба дан, гайннангу булуншиврул Абадлийсса Оьрму!

Антиохиялийсса Эсал уммат

19Му ппурттуву, Стефан аьзаврай ивкӀуну махъ дайдирхьусса къума бавурттая ливхъун, иман дирхьуми бивуна Пуник билаятрайнгу, Кипр жазиралийнгу, Антиохия шагьрулийнгу. Тийх гай Ххарисса Хавар буслан бивкӀуна так ягьудинахь+. 20Амма гайннавасса цаппара, Кипрданиясса ва Кириналиясса инсантал, Антиохиялийн бувкӀун, Заллу Эсаясса Ххарисса Хавар мукунма грекнахьгу буслан бивкӀуна. 21МиннацӀун Заннал кабавкьуну бия, мунияту хъинну чӀявусса хьуна иман дирхьуми ва Залуннал чулийнмай кӀура бавми.

22Бивуна ми иширттаясса хавар Ярусалимрайсса Эсал умматрачӀангу. Тичча Антиохиялийн гьан увна Барнаба+. 23Барнаба тиккун ивукун, Заннал Цала цӀимилийну дурмургу ккарккукун, га ххари хьуна ва циняв Залуннайн дакӀ тӀайлану бикӀан аьркинссар тӀий, гайннал дакӀру цӀакь дуллан ивкӀуна. 24Барнаба ия дакӀ хъинсса, Заннал РухӀирал ва имандалул виувцӀусса инсан ва ганайхчӀин чӀявусса инсантал бувкӀуна Залуннайнсса имандалийн+. 25Яла Барнаба лавгуна Тарслив, тикку Саул лякъиншиврул+. 26Цана му лявкъукун, увцуна Антиохиялийн. Щаллусса шин дурна гайннал Антиохиялийсса Эсал умматраву, чӀявусса инсантуран иман цирив лахьхьин буллай. ХьхьичӀва-хьхьичӀ гикку, Антиохиянаву, Эсал мюталимтурайн МасихӀнал ххуллу бувгьуми тӀун бивкӀуна.

27Му чӀумал Ярусалимрая Антиохиялийн бувкӀуна цаппарасса идавстал.+
28Миннавасса цаннал, Гьагаблул, ивзун, щала дунияллийн оьккисса ккаши багьантӀишиву Заннал РухӀирайну баян бувна. Хьугу-хьуна му Клавдий[*] паччахӀсса заманнай+. 29Мунияту Эсал мюталимтурал пикри бувна Ягьудинаву ялапар хъанахъисса имандалул уссурвавран бювхъуссаксса кумаг гьан бан. 30Мукун бугу-бувна, тӀайла бувккуна Барнаба ва Саул дартӀсса арцу Ярусалимрайн диян дан ва ми Эсал умматрал хъуниминнахьхьун дулун.

12

Петр угьаву ва га Заннал ххассал аву

12^1Сайки мува ппурттуву Гьирод[*] паччахӀнал МасихӀнал умматравасса цаппара бувгьуна, гайннан оьбала баву мурадрай. 2Танал Якьув, ЮхӀаннал уссу, турлих ивчӀан увна+. 3Мунил ягьуди ххари бувсса ккавккукун, танал увгьуна Петргу. Му хьуна Кьири ЧчатӀул байрандалул[*] чӀумал. 4Петр увгьуну, авкьуна дуснакьравун. ДацӀан дурна мукь-мукьа къаралчиная сакин хьусса мукьра ирглий даххана хъанахъисса кьюкьа. Гьиродлул кьаст дия, Пейсах байран къуртал хьувкун, Петр агьалинавун уккан ан+. 5Петр ия къаралданулу дуснакьраву, иман дирхьуми хъинну ганахлу Заннайн дуаь дуллай бия.

6Гьиродлул судрайн уккан ан хьхьичӀмур хьхьуну, Петр шанай ия кӀия къаралчинал дянив, кӀира ссинжирданийгу авхӀуну, къаралгу дуснакьрал хьулух бия. 7Хар-хавар бакъа увкӀуна Залуннал малаик, чанна лавхъуна дуснакьгу. Малаикнал, чулухун щуну, чантӀ учин увна га.

– Изу анаварну! – увкуна кӀанал, Петрдул каниятугу махру дагьуна+.

8Малаикнал увкуна:

– ДахӀи мухӀлугу, лаххи усругу.

Петрдул кӀанал увкумур бувна.

– Ялттуянна лаххи, ттул хъирив ачу, – увкуна малаикнал.

9Петр увккуна дуснакьрава малаикнал хъирив, малаикнал дуллалимур кӀихьра хъанахъишиву къабувчӀлай. Га ия му макӀра ккаклакисса ххай. 10Гай цалчинмур къаралданул чӀарах бувккуна, яла кӀилчинмунил чӀарах ва гъан хьуна шагьрулувунмайсса муххал къапулучӀан. Къапу цуппа тӀивтӀуна гайннал хьхьичӀ, гайгу бувккуна кьатӀув. Гайннал бивтуна ца кӀичӀиравалу, малаикгу цакуну бат хьуна+. 11Петр цайна цува увкӀсса чӀумал, ганал увкуна:

– Утти ттун мяйжаннугу кӀулли Залуннал Цала малаик гьан увшиву нава Гьиродлул ххяппурттища мурахас ан ва ягьудинал халкьуннан ттун хьуну ччисса оьбалалуща на ххассал ан.

12Хьумур бувчӀукун, Петр лавгуна Мариямлул, Марк кунугу учайсса ЮхӀаннал ниттил къатлувун – гивун чӀявусса инсантал батӀайссия дуаьрду дан+. 13Петрдул къапулийн кьутӀ увкуна. БувкӀуна Рода тӀисса ичӀувадуш. 14Ганин Петр чӀунийну увчӀуна, ххаришиврул нуз тӀитӀин хъамариртун, га махъунмай левчуна, Петр хьулух ур учин.

15– Ина авлия хьуну бурав! – увкуна ганихь.

Амма га няй-няй тӀий бавцӀуну бия.

– Га Петрдул уруччай малаик ухьунссар, – тӀисса пикри хьуна гайннан+.

16Петрма кьутӀа тӀийна ия. Ахиргу къапу тӀивтӀуну, къапулух га ккавккукун, махӀаттал хьуну ливчӀуна. 17Петрдул, ка гьаз дурну, гай кьабикӀан бувна, яла бувсуна Залуннал цува дуснакьрава уккан увсса куц.

– Ва ишираяту бусияра Якьувлухьгу[*], гайми имандалул уссурваврахьгу, – увкуна гайннахь Петрдул, цувама гичча цамур кӀанайн лавгуна+.

18КӀюрххицӀун къаралчитал хъинну гьанавиххи хьуна, щинчӀав кӀулну бакъая Петрдун хьумур. 19Гьирод мунах луглай ия. Амма му къалявкъувкун, къаралчитурая жаваб тӀалав дурну, Гьиродлул гай литӀара увкуна. Яла Гьирод лавгуна Ягьудинава Къайсариянавун, тийх мадарасса хӀал бувна.

Гьиродлул бивкӀу

20Гьирод Тир ва Сидон шагьрурдал агьалинайн сситтулну ия. Гай шагьрурду дуканмунил кьянатсса буну, гайннан аьркинмур паччахӀ умур кӀанаяту дучӀайва. Мунияту гайннан паччахӀнащал бавкьуну бикӀан багьлай бия. Гай агьали, цацӀуна паччахӀнал ичӀаллил хӀукму канихьсса Бластгу акьин увну, ца мукъуйн бувкӀуна паччахӀнахь дакьаву дува учин ва ганачӀан цала вакилтал гьан бан. 21Ккаккан дурсса кьини, паччахӀнал ххаллил яннагу ларххун, паччахӀнал тахлийгу щяивкӀун, гиккун бавтӀсса халкьуннахь Гьиродлул махъ лавхъуна. 22Халкьрив лахъну тӀун бивкӀуна:

– Ва инсаннал гъалгъа бакъар, ва Заннал гъалгъа бур!

23Амма му ппурттуву, Гьиродлул Заннал цӀа бюхттул къадурнутӀий, Заннал малаикнал ганайн азар гьан дуруна. Гьиродгу, щиртри багьну, ивкӀуна+.

24Заннал Махъ кӀани-кӀанттайх ппив хъанай бия, Эсал мюталимтурал аьдад хъун хъанай дия+. 25Барнаба ва Саул, цахьра диян да увкусса арцугу диян дурну, Ярусалимраяту занахьуна, Марк тӀиссагу цӀа дусса ЮхӀаннагу цащала увцуну+.

13

Барнаба ва Саул къуллугърайн гьан баву

13^1Антиохияллал Эсал умматраву бия идавстал ва муаьллимтал: Барнаба, Нигер тӀиссагу цӀа дусса Симеон, Киринаясса Луций, тетрарх[*] Гьиродлущал чӀивинияцӀа хъуна хъанай ивкӀсса Манаин ва Саул+. 2Ца чӀумал гай Залуннахасса эбадат дуллай ва зума дургьуну бунува, Заннал РухӀирал увкуна:

– Барнабагу, Саулгу личӀи бара, На дан ккаккан дуллалисса даву даншиврул+.

3Му чӀумал миккун бавтӀминнал, зумагу дургьуну, гайннай кару дирхьуну дуаьгу дурну, гай тӀайла бувккуна.

Эсал вакилтурал Кипрданий дурмур

4Заннал РухӀирал гьан бувсса гай кӀиягу, Барнаба ва Саул, лавгуна Селевкиянавун, тиччагу хьхьирийхчӀин – Кипр жазиралийн. 5Гай бивуна Саламин шагьрулийн, гиккугу Заннал Махъ баян буллай бия ягьудинал эбадат-къатраву. Марк тӀисса ЮхӀаннагу гиккува ия, гайннан кумаг буллай+. 6Щала жазирагу бивтун, гай бивуна Пафос шагьрулийн. Тикку гайннан хьунаавкьуна ца ягьуди, Бар-Эса тӀисса, та ия караматру ккаккан дуллалисса щялусса идавс+. 7Та Румуллал проконсул Сергий-ПавеллучӀа, аькьлу бусса инсанначӀа, зузисса инсан ия. Проконсулнал оьвкуна Барнабайн ва Сауллуйн, Заннал Мукъух вичӀи дишин ччай уну. 8Амма Элима (мукун тӀиссагу «ссихӀирчи» тӀиссар, му цурдагу Бар-Эсайн дирзсса кӀилчинмур цӀар) ия гайннайн къарщину сукку тӀий, проконсул имандалияту аччан ан ччай. 9Му чӀумал Сауллул (мунайн румуллал Павел учайссар), Заннал РухӀирал виувцӀуну, тӀайлана Элимахгу урувгун,+
10увкуна:

– Иблислул арс, гьарцагу тӀайламунил душман, щялушиндаралгу, мурдалшиврулгу виувцӀума! Вар, ина тачӀаврагу къакьаританнав Залуннал тӀайласса ххуллуяту баччан буллалавуртту? 11Залуннал ка вийн къарщину дурган дурну дур, ина мурчӀи антӀиссара, ва мадара хӀал бантӀиссар ина бургъил чани къачӀалай!

Ва гара ссят Элима лухӀи цӀаннал увгьуна, цувагу тийн-шийн ххяхлан ивкӀуна, ка дургьуну ачин анманах луглай. 12Хьумур ккавккукун, проконсулнал иман дирхьуна. Залуннаяту бусласимунил ганайн хъунмасса асар биян бувуна.

Павеллул ва Барнабал Писиднавумур Антиохиялий къуллугъ баву

13Пафослия хьхьирийх лавгсса Павел ва ганащал наними бивуна Памфилия провинциялийсса Перга шагьрулийн. Тикку гайгу кьабивтун, Марк тӀисса ЮхӀанна занахьуна Ярусалимрайн+. 14Перга шагьрулия гай лавгуна тихунмай, Писиднавумур Антиохия шагьрулийн. Ххуллун-кьини[*] гай, бувкӀун эбадат-къатлувун, щябивкӀуна. 15Тавратраяту ва Идавстурал Луттиравату бувккуну махъ, эбадат-къатлул бакӀчитурал увкуна гайннахь:

– Уссурвал, агана зула бухьурча инсантурахь бусансса насихӀат, бусияра+.

16Павеллул, ивзун, канил лишангу дурну, увкуна:

– Исраэлнал халкь ва цинявгу Заннаяту нигь думий! ВичӀи дишара ттух! 17Исраэлнал Заннал жула ппухъру язи бувгьуссар. Жула халкь Мисрилив бусса заманнай КӀанал гай чӀяву хьун бувссар ва Цала кьуват бусса канийну тичча буккан бувссар. 18МукьцӀаллаксса шинай КӀа ивкӀссар бачӀвасса чулданий гайннай аякьа дуллай. 19КӀанал Канааннай, пуч бувну арулва миллат, гайннал аьрщи дуллуссар жула халкьуннан бутӀурай дурксса хъус хӀисаврай.

20Му иширан ларгссар мукьттуршлий ххюцӀалаксса шин. Яла Шамуил идавсил заманнайнин КӀанал булайсса бивкӀссар гайннан бакӀчитал. 21Яла халкьуннал, цана паччахӀ ула куну, тавакъю бувссар. Занналгу уллуссар Бунияминнул тухумраясса Кишлул арс Шаул паччахӀшиву дуллан. Шаул паччахӀшиву дуллай ивкӀссар мукьцӀалла шинай. 22Яла Заннал, Шаул паччахӀшиврия укьан увну, Давуд паччахӀну ивтссар. КӀанал ганаяту увкуну бур: «Ттун лявкъунни Давуд, Яссайл арс, Ттун дакӀ дакьлай дур га инсаннай, ганал биттур бантӀиссар Ттун ччан бивкӀмур». 23Заннал, Цала буллусса махъ биттур буллай, Давудлул оьрчӀал оьрчӀая Исраэлнал халкьунначӀан учӀан увссар Эса Ххассалбайма. 24Эса учӀан хьхьичӀ увкӀсса ЯхӀъя щалагу Исраэлнал халкьуннайн оьвчаву дуллай ивкӀссар, бунагьру кьабитан тавба даврил лишандалун щинай марцӀ шаврил эбадат дувара тӀий+. 25Цайва Заннал бивхьусса къуллугъ къуртал буллай, ЯхӀъянал увкуссар: «Зун на цу ххай буру? На МасихӀ ххай бурув? Акъара на МасихӀ. Амма ттул хъирив най уссар Цал уссал энтту ттирихӀинвагу на лайкь акъама»+.

26Уссурвал, Ибрагьимлул тухумрал оьрчӀрув ва Заннаяту нигь дусса цаймигу инсантал! Ва ххассал шавриясса Ххарисса Хавар гьан бувссар жучӀанма! 27Ярусалимрал агьалинан ва гайннал бакӀчитуран къаувчӀуссар МасихӀ, гайннал Ганан суд бувссар, мунийнугу гьарца Ххуллун-кьини буккайсса идавстурал махъ биттур бувссар+. 28Га ивчӀан хӀукму бансса цукунчӀавсса аьй гайннан Ганай къаляркъуссар, амма Пилатлуя Га ивчӀаву тӀалав бувссар+. 29Мубараксса Луттирдай Ганал хӀакъираву чивчусса цимурца щаллу бувну махъ, гайннал Га тӀаннул ххачлия ликкан увну, ивкӀума ишайсса нуххуву ивхьуссар+. 30Амма Заннал Га ивкӀуну махъ утта уккан увссар,+
31Галил билаятрая Ганащал архӀал Ярусалимрайн бувкӀминнан цимивагу гьантлий Га ккаклай ивкӀссар. Мури ккавкминнал цӀана Ганаяту халкьуннахь бусласимур+.

32Жу цӀана зун баян буллай буру ва Ххарисса Хавар: жула ппухълуннахьхьун Заннал буллусса махъ, 33вана утти жула, гайннал наслулул заманнай биттур хьуну – Эса утта уккан увну. Забурданийсса кӀилчинмур дуаьлий чивчуну буссар:

«Ина Ттул Арсра,
хӀакьину На Винсса Ппуну хьуссара!»

34Ганал чурххан аьяву ккаккан къариртун, ивкӀуну махъ Га Цала утта уккан аврия, Заннал увкуну буссар укун:

«На булунна зун Давудлухь булунна увкусса мукун мубараксса ва даиман бикӀансса барачатру».

35Забурданул цамур кӀанайгу КӀанала увкуну буссар:

«Ина къаитанссархха Вила Мубарак аьллалаву ккаклан!»+

36Давуд цала заманнай Заннал пикри биттур буллай ивкӀссар. Давуд ивкӀуссар, га увччуссар цала ппухърунначӀа, ганал чурхгу аьвссар+. 37Амма Заннал утта уккан увсса МасихӀнан аьяву дакъассар!

38Мунияту, уссурвал, ттун ччай бур зун кӀулну – хӀакьину зун баян буллалиссар Эсал цӀаний зул бунагьру хӀалал битлатишиву. Зу биттур дуллалисса Мусал Кьанундалуща зу Заннал хьхьичӀ зува бувсса бунагьирттал тахсирдануцӀа марцӀ бан къашайссару,+
39Эсайн иман дирхьума тӀурча цала бувсса бунагьирттал тахсирдануцӀа марцӀ хьунтӀиссар. 40Явара личӀлулну бикӀияра зунма Идавстурал Луттирай чивчумур къахьун:

41«Бургияра тти зу, къудурну бивкӀмий,
махӀаттал хьияра, бат хьуну наси!
На буллай ура тти хъунисса ишру
ва зун чӀалачӀисса зула заманнай,
щилчӀав миннуяту зухь бувсъссания,
зу гьич ми иширттайн вих къахьунссияв».

42Павел ва Барнаба эбадат-къатлувату бувккун нанисса чӀумал, гайннахь тавакъю бувна мува му хъиривмур Ххуллун-кьинигу бусан. 43Гиву бивкӀсса инсантал шаппа-шаппай бачлан бивкӀукун, миннавату тамансса цивппа ягьудигу, ягьудинал дин кьамул дурсса цайми миллатирттал инсанталгу Павеллул ва Барнабал хъирив бавчуна. Павел ва Барнабагу бия миннащал гъалгъа тӀий, миннахь мукьахьунмайгу Заннал барачатрайн вихшалларай бикӀияра тӀий+.

44Хъиривмур Ххуллун-кьини щала шагьру бавтӀун бия Залуннал мукъух вичӀи дишин. 45Ягьудинан гайксса инсантал ккавккукун, гайннан сси-къащи хьуну, Павеллул тӀутӀимунийн къарщи бувккун, га кьюкьин уллан бивкӀуна+. 46Микку Павеллул ва Барнабал кьянкьану увкуна:

– ЗучӀанъяв жу хьхьичӀва-хьхьичӀ Заннал Махъ лавсун бучӀан багьайсса. Амма зу му махъ кьамул къабуллай бухьувкун, зува Абадлийсса Оьрмулун лайкь бакъамину хьун буллай, жугу най буру жугьутӀи бакъаминначӀан, Заннал Махъ миннан баян буллай+. 47Мукунни жухьва Залунналгу тӀисса:

«Вияту бувссар На циняв миллатирттансса чани.

Вийнур ххассалшин диянтӀисса дунияллул зумардайн»+.

48Му махъ цанма бавукун, жугьутӀи бакъами шадну Залуннал ЦӀа бюхттул дуллан бивкӀуна, ва циняв Абадлийсса Оьрму нясив бувминнал иман дирхьуна.

49Залуннал махъ ппив хьуна щалагу та билаятрай.

50Ягьудинал гьуз бувна кьинилул заллухъруннал кулпатирттавасса диндалухун багьсса хъами ва шагьрулул бакӀчитал, тайнналгу Павел ва Барнаба къума буллалаву сукку дуруна ва цала кӀанттурдава буккан бувна. 51Му чӀумал, цахунма бахчилачиминнайн цивппа къарщишиву ккаккан дан цала уссая лахгу кьатӀ бувну, гай Икония шагьрулийн лавгуна+. 52Эсал мюталимталлив бия ххаришиврул ва Заннал РухӀирал вибувцӀуну+.

14

Павеллул ва Барнабал Икониянаву къуллугъ баву

14^1Икония шагьрулий Павел ва Барнаба, муданма кунма, бувххуна эбадат-къатлувун ва мукун вих хьунну буслай булувкьунахха, хъинну чӀявусса ягьудинал ва жугьутӀи бакъаминнал иман дирхьуна+. 2Амма гайннайн вих къавхьуми ягьудинал, путпарас гьалак бувну, Эсал ххуллу бувгьуминнайн сситтул буцӀин бувна. 3Павеллул ва Барнабал тикку мадарасса хӀал бувна. Гай сивсуну ва аьчухну буслай бия Залуннаяту нанисса барачатраясса хавар, Залунналгу му тасттикь байва, гайннахьхьун аьламатру ва хӀикматру дуллансса каши дулаврийну+. 4Шагьрулул агьлу кӀибавчӀуна. Цавай бия ягьудинахлу, гайми Эсал вакилтурахлу+. 5Амма путпараснан ва ягьудинан цачӀун хьуну цала бакӀчитуращал гуж ишла бан ва гай чарттах баттан ччан бивкӀуна. 6Му хавар хьусса гай ливхъуна Ликаония билаятрайсса Листрагу, Дербегу шагьрурдайн ва миннул къирагъирттайн+. 7Тиккугу буслан бивкӀуна Ххарисса Хавар.

Павеллул ва Барнабал Листралий къуллугъ баву

8Листра шагьрулий яхъанай ия цала ччанну цахва вичӀи къадихьлахьисса инсан. Га ия увния шийнай аьрччасса ва тачӀаввагу занай къаивкӀсса инсан+. 9Му Павеллух вичӀи дирхьуну ия. Павеллул, мунахгу урувгун, ккарккуна га цува Заннал ххассал антӀишиврийн вихну ушиву+.

10– АцӀу вила ччаннай тӀайлану! – увкуна ганал лахъну къашайшалахь.

Мугу, тӀанкӀ куну ивзун, занан ивкӀуна+. 11Инсантуран Павеллул бувмур ккавккун, гай ликаон мазрай леххаву тӀун бивкӀуна:

– ЖучӀанма инсаннал сипатрайсса залтал ливккун бур!+

12-13Ми Барнабайн Зевс тӀун бивкӀуна, Павеллуйн – Гермес, цанчирча хъунмурчӀин гъалгъа тӀутӀима ия Павел. Шагьрулул кьатӀув бия Зевслул ахӀрам, ганиву эбадат дачин дайсса къуллугъчи шагьрулул къапулучӀан къячригу бувцуну, ми чӀюлу бансса тӀутӀал шалкригу лавсун увкӀуна. ЧӀявусса халкьгу бавтӀун, ганан ччай бия Павеллун ва Барнабан кьурван биххан.[*]
14Эсал вакилтуран Барнабан ва Павеллун му бавукун, гайннал цайрасса яннакри ххядурккун[*], бувххун бавчуна инсантурал ккучундалувун, леххавугу тӀий:+

15– Да, инсантал, яртал, зу ци дуллалиссару? Жугу, зу кунмасса инсанталлухха! Жу лавсун бувкӀру зун Ххарисса Хавар, жунмагу ччай бур зу мюнпат бакъасса, щялусса залтал кьабивтун, Абадлий Уттавасса ЗанначӀан занабивкӀун – вар, КӀанал дакъарив ляхъан дурсса ссавгу, лухччигу, хьхьирирдугу, миннуву думургу?! 16НукӀузаманнул циняв миллатирттан КӀанал бучӀи бувну бивкӀссар цанма-цанмасса ххуллурдайх бачин. 17Амма КӀанал даин инсантуран хъинбалартту буллай ивкӀссар, Цува ушиву кӀул буллай. Зунгу КӀанал хъуру дюхъаншиврул ссавния гъарал гьан дай, зу дуканмунил дузал буллай, зул дакӀру ххаришивурттал дуцӀин дуллай+.

18Мукун тӀий, Эсал вакилтурал гай халкь къабивтссар цанма, залтуран кунма, кьурван биххан.

19Антиохия ва Икония шагьрурдаяту бувкӀсса ягьудинаща тӀурча агьали цала чулийнмай баччан бан бювхъуссар. Яла Павелгу чарттах авттун, шагьрулул кьатӀув экьиувтссар, ивкӀусса ххай. 20Амма Эсал мюталимтал ганал лагма лавгукун, га ивзун, цӀунилгу махъунай шагьрулийн занахьуссар. Хъиривмур кьини Барнабагу, гагу лавгссар Дербе шагьрулийн.

Павел ва Барнаба Сириянавумур Антиохиялийн занабикӀаву

21Гай Дербе шагьрулийгу бивкӀссар Ххарисса Хавар буслай ва гайннал чӀявусса мюталимтал хьуссар. Яла гай занахьуссар Листра шагьрулийн, миччагу Икония ва Антиохия шагьрурдайн. 22Тикку гай бивкӀссар Эсал мюталимтурал дакӀ дуллай, иман кьянкьану ядан шавкь рутлай.

– Заннал ПаччахӀлугъравун бухханнин, жунна чӀярусса кьурчӀишивуртту духӀан багьантӀиссар, – учайва гайннал+.

23Павеллул ва Барнабал, гьарца шагьрулийсса иман дирхьуминнава хъуними личӀи бувну, зумардугу дугьлай, дуаьрдугу дуллай, Залуннайн тапшур бувна+. 24Яла гай, щала Писид билаятрайхчӀин лавгун, Памфилия провинциялийн бивуна. 25Перга шагьрулий Ххарисса Хавар бувсун махъ, гай бивуна Атталия шагьрулийн. 26Тиччагу гай хьхьирийхчӀин лавгуна махъунмай Сириянавумур Антиохиялийн, шиккуя бакӀрай Эсал умматрал, Заннал кабакьиннав куну, гайннайн барачатсса даву дуллан вихшала дирхьусса. Утти му даву гайннал щаллуну биттур дуруна+. 27Махъунмай занахьувкун, гайннал, МасихӀнал уммат бавтӀун, баян бувна Заннал цайхвачӀин бувсса хъинбалартту ва КӀанал жугьутӀ бакъаминнангу имандалул дарваза тӀивтӀушиву. 28Антиохиялий гай Эсал мюталимтуращал мадарасса хӀаллай ливчӀуна.

15

Эсал умматирттал хъуними Ярусалимрай хьунабакьаву

15^1Ягьудинава Антиохиялийн бувкӀминнал гиккусса иман дирхьуминнай дюъ дихьлан бивкӀуна, укун тӀий:

– Агана, Мусал ккаккан дурсса аьдатрайн бувну, зун ссуннат къабарча, зу ххассал къабантӀиссару.

2Мунил сукку дуруна бакъакьавуртту ва бяст-ччаллу, ца чулух тай бавцӀусса, вамур чулух – Павел ва Барнаба. Му чӀумал Павеллуйн ва Барнабайн тапшур бувна цаппара цайми иман дирхьуминнащал Ярусалимрайн гьан ва му масъала Эсал вакилтуращал ва хъуниминнащал ххалбигьин. 3Антиохиянавусса Эсал умматрал кумаграйну гай лавгуна Пуник билаятрайхчӀин ва Самар билаятрайхчӀин, тикку путпарас Залуннал чулухунмай кӀура баяврияту буслай. Му хаварданул циняв иман дирхьуминнан хъуннасса ххаришиву дулайва.

4Ярусалимрай гай кьамул бувуна гиккусса Эсал вакилтуралгу, хъуниминналгу, щалва умматралгу. Павеллул, Барнабал ва миннащал бувкӀминнал бавтӀминнахь бувсуна Заннал цайхвачӀин бувмунияту. 5Амма фарисейтуравасса цаппара иман дирхьуми бия, путпараснан ссуннат баван ва гайннаяту Муса идавсил лавсун увкӀсса Тавратрай бумур биттур баву тӀалав дан аьркинссар тӀий.

6Эсал вакилтал ва хъуними бавтӀуна му масъала ххалбигьин. 7Ххалбигьлай биялсса бяст-ччаллу хьуну махъ, Петрдул ивзун увкуна:

– Уссурвал, зун кӀуллив Заннал бакӀрайва жуватува на увчӀушиву путпараснан Ххарисса Хавар баян буллан, тайннал иман дишиншиврул+. 8Заннан кӀулссар инсантурал дакӀру. КӀанал ккаккан бувссар путпараснавасса гьарцагу иман дирхьума Цала кьамул увшиву, гайннангу дуллуну, жунна кунна, Заннал РухӀ+. 9КӀанал жувагу, гайгу куннаяту кув цукунчӀав личӀи буллай акъар, цанчирча КӀанал гайннал дакӀругу имандалийну марцӀ дурнутӀий!+
10Туну, циван буру зу Заннал хӀал ккаклай, я жула буттаща, я жущара духӀан къархьусса гьиву Эсал мюталимтурал бурхӀай дихьлай? 11Гай кунма, жувагуния вихну буру ххассалшин Заллу Эсал цӀимилийну дучӀайшиврийн.

12Путпараснал дянив дурсса аьламатирттая ва хӀикматирттая Заннал БарнабайхчӀин ва ПавеллуйхчӀин бусласимуних циняннал, пахъ багьну, вичӀи дирхьуна. 13Гай къуртал хьувкун, Якьувлул[*] увкуна:

– Уссурвал, вичӀи дишара ттух+. 14Зал цалчин увкӀун ивкӀссар жугьутӀи бакъаминначӀан, гайннавасса цаппара Цайнна иман дирхьуми халкьуннавун кьамул бан. Муна мури цӀана Петрдул жухьва бусласимур. 15Мува му бувсун буссар идавстуралгу Мубараксса Луттирдай:

16«Яла, занахьуну вай эяллачӀан,
На цӀубанна левкьсса Давудлул къатта,
На цӀулаган данна щала паччахӀлугъ,
На га цӀунил дурну дацӀан дуванна.
17Мукунни дунияллий ливчӀми миллатру
кӀура баентӀисса Ттул чулухунмай,
ТтучӀанма оьвкуну, На бувцуцири,
бикӀантӀиссар ТтучӀа Ттул язимину.
Укун тӀий ура зухь На – зул Заллу-Зал,
18хьхьичӀа заманнайва му баян бувну».

19Мунияту на тӀутӀиссара, къааьркинссар Заннал чулухунмай кӀура баллалисса путпараснан захӀматшивуртту хьун дуллан. 20Так жува гайннайн укунсса тӀалавшиннащалсса чагъар чичин аьркинссар: путпараснал нажасъсса аьдатру кьадитияра; зунарду мабулларди; бикъавхсса, оь буккан къабувсса хӀайвандалул дикӀ маканарди; оьттуя махъунмай хьияра[*]+. 21Мусал Тавратрай бумур нукӀузаманная шийнмайва баян буллалиссархха гьарца шагьрулий ва буккайссархха му эбадат-къатраву гьарцагу Ххуллун-кьини.

ЖугьутӀи бакъами иман дирхьуминначӀансса чагъар

22Эсал вакилтурал ва хъуниминналгу, щала умматралгу личӀи бувна Павеллущал ва Барнабащал Антиохиялийн гьан бансса цаппара инсантал. Ми бия Барсаба учайсса Ягьуда ва Силуан. Гайннал кӀинналлагу иман дирхьуминнал дянив сий дия. 23Гайннал буллуна укунсса чагъар:

«ЧӀявусса ссалам хьуннав зуйн, Антиохия шагьрулийсса, Сирия ва Киликия билаятирттайсса жугьутӀ бакъами иман дирхьуминнайн Эсал вакилтураяту ва умматрал хъуниминнаяту!

24Жун бавунни жучӀату бувкӀсса цаппара инсантурал увкусса мукъурттил зу гьанавиххи хьун бувшиву ва зул аькьлу-кӀулши гьалак дуккан дуршиву, амма жу миннайн цичӀав тапшур къабувссия. 25Мунияту циняв ца хьуну жу жуватува бувчӀарду зучӀан жула ххирасса Барнабащал ва Павеллущал гьан бансса цаппара инсантал. 26Барнаба ва Павел – вай жула Заллу Эса МасихӀнал цӀаний цала жандалий хӀайп къатӀий бивкӀсса инсанталли. 27Жу зучӀан гьан буллалисса Ягьудал ва Силуаннулгу мукъурттийну тасттикь бантӀиссар жу зучӀан чивчумур. 28Заннал РухӀиралгу, жугу хӀукму кьамул барду зун ссалчӀав захӀмат хьун къабуллан, вай кӀицӀ дурсса тӀалавшиннаву бакъа:+
29щялусса залтуран цӀа кусса дукра маканарди; оьттуя махъунмай хьияра; бикъавхсса, оь буккан къабувсса хӀайвандалул дикӀ маканарди; зунарду мабулларди. Агана шикку зухьва тӀутӀимур барча, зу тӀайла бавцӀумиру.

Зухьхьун цӀуллушиву дулуннав!»

30Гьан бувми лавгуна ва бивуна Антиохиялийн. Тикку гайннал, бавтӀун уммат, буллуна чагъар. 31Инсантал му ккалай, дакӀ дуллалисса хавардануя ххари хъанай бия. 32Ягьуда ва Силуан цивппагу бия идавстал, гайннал цала мукъурттийну имандалул уссурваврал дакӀру цӀакь дайва ва шавкь дутайва+. 33-34Гайннал тикку бувна чансса хӀал, имандалул уссурвавралгу гай итабавкьуна гьан бувминначӀан. 35Павел ва Барнаба бавцӀуна Антиохиялийва. Тикку гай бия Залуннал махъ лахьхьин буллай, гайннащал чӀявусса цаймигу бия Ххарисса Хавар баян буллай+.

Павеллул ва Барнабал дянивсса бакъакьаву

36Цаппара хӀал хьувкун, Павеллул Барнабахь увкуна:

– Ачу жува Залуннал махъ баян буллай бивкӀсса циняв шагьрурдайсса имандалул уссурваврачӀан лавгун, гайннал ци тагьар дурив ххал даннуча.

37Барнабан ччай бия цащала Маркгу учайсса ЮхӀанна уцин+. 38Амма Павеллун Марк уцин ччай бакъая, цанчирча Памфилия провинциялий Марк цаятува личӀи хьуну, цанма цала давриву кумаг къабувнутӀий+.

39Му масъалалуву цалийн къабувкӀун, гай личӀи хьуна. Маркгу увцуну, Барнаба хьхьирийхчӀин Кипр жазиралийн лавгуна, 40Павеллул тӀурча Силуан язи увгьуна. Имандалул уссурваврал гай, зун Залуннал кабакьиннав куну, тӀайла бувккуна. Павел ва Силуангу ххуллийн багьуна+. 41Павел Сирия ва Киликия билаятирттайх най, умматру имандалуву цӀакь буллай ия.

16

Тимотей Павеллущал ва Силуаннущал цачӀун шаву

16^1Павел увкӀуна Дербе ва Листра шагьрурдайн. Тикку ялапар хъанай ия Тимотей тӀисса иман дирхьума.

Тимотейл нину дия иман дирхьусса жугьутӀ щарсса, ппу – грек. 2Листралийсса ва Икониялийсса имандалул уссурвалгу Тимотейяту ххуйну гъалгъа тӀий бия. 3Павеллун ччан бивкӀуна му цащала уцин. Циняннан кӀула Тимотейл ппу грек ушиву, тивахсса ягьуди мунах тӀааьн бакъа къабуругланшиврул, Павеллул мунан ссуннат бан бувна. 4Шагьрулияту шагьрулийн занай, Павелгу, ганащал нанимигу иман дирхьуминнайн оьвтӀий бия, Ярусалимрайсса Эсал вакилтурал ва хъуниминнал кьамул бувсса хӀукму[*] буруччин+. 5Гьар кӀанайсса Эсал умматирттаву цӀакь хъанай дия иман, иман дирхьумигу кьинилия кьинилийн чӀяву хъанай бия+.

Заннал Павел Македониянавун гьан аву

6Заннал РухӀирал гай къабивтуна Асиа провинциялий Залуннал махъ баян буллан, мунияту гай бавчуна Фригия ва Галатия кӀанттавух+. 7Мисия билаятрал дазуйн бивсса чӀумал, гай сукку хьуна Битиния билаятрайн бачин, амма Эсал РухӀирал гьан къабивтуна, 8гайгу Мисия кьабивтун, лавгуна Троада шагьрулийн+. 9Хьхьувай Павеллун цачӀана увкӀсса Македония провинциялиясса инсан макӀра куна хьхьичӀ авцӀуна. Та ия тавакъю буллай:

– Ухьхьукьай Македониянавун, бува жун кумаг! – тӀий.

10Му иш хьуну махъ, жу ца пикрилийн бувкӀунав, Зал жуйна оьвтӀий ухьунссар Ххарисса Хавар тайннангу баян бан тӀий. Мунияту жу гара ссят бавчуссияв Македониянавун.

Филиппи шагьрулий Лидиял иман дишаву

11Троаданавату жу бавчуссияв тӀайланма Самофракия тӀисса жазиралийн, тиччагу хъиривмур кьинива Неапол шагьрулийн. 12Неаполлаяту жу бавчуру Филиппи шагьрулийн – румуллал колониялийн ва Македониянал та кӀанттайсса хъунмур шагьрулийн. Тикку жу барду цаппара гьантри. 13Ххуллун-кьини жу бувкру шагьрулул къапулул кьатӀув неххачӀан. Жул пикрилий, тикку бикӀан аьркинссия дуаь дан бавтӀсса ягьудитал. Жу щябивкӀун гъалгъа тӀун бивкӀру тикку цачӀун бавтӀсса хъаннищал. 14Гайннуву бия Тиатира шагьрулиясса Лидия тӀисса хъамитайпа. Танил пиша бия багьлул ххирасса ятӀулсса янна даххаву. Лидия бия Зал ххирасса инсан, Залуннал тӀиртӀуна ганил дакӀ Павеллул тӀутӀимунин+. 15Ганилгу, ганил шаппаминналгу марцӀ баврил эбадат кьамул дурну махъ, ганил жуйн цаннийнма оьвкуна.

– Агана зу на Залуннайн дакӀ тӀайламунин ккалли буллай бухьурча, бухьхьияра жунний бацӀан, – тӀий, маз-кьаз бихьлай бия га. Жугу рязи хьуру+.

Павел ва Силуан Филиппилий бугьаву

16Цал, жу дуаь дай кӀанайн най бунува, жун хьунабавкьуна жин бувхсса ичӀувадуш, жиндалул кумаграйну ганил бучӀантӀимургу кӀул байсса бия. Мукун бучӀантӀимур кӀул буллай, ганил цила заллухъруннан арцу лякъайва. 17Га душ Павеллул ва жул хъирив най бия, вев-шевгу тӀий:

– Вай инсантурал Хъунасса Заннал хьхьичӀа къуллугъ буллалиссар! Вай бур зун ххассалшиврийнсса ххуллу ккаккан буллай!

18Га мукун гайннал хъирив занай чӀявусса гьантри хьуна, яла Павел бизар хьуну, махъунайгу урувгун, ганивусса жиндалухь увкуна:

– Эса МасихӀнал ЦӀанийну букку мунива тӀий ура на вихь!

Гара ссят жин ганива бувккун лавгуна+. 19-20Цивппа ичӀувадушнил ляхълахъисса арцуцӀа хьушиву заллухъруннан бувчӀукун, гайннал Павел ва Силуан бувгьуну, ххюрхху бувну майдандалийн, шагьрулул хъуниминначӀан бувцуну бувкӀун, увкуна:

– Вай инсантал ягьудиталли. Вай сававну жула шагьрулий низам дакъашивуртту хъанай дур. 21Вай дачин дуллан ччай бур аьдатру, жунна, румуллан я кьамул дан, я дачин дуллан къабучӀисса.

22Ккучу-ккучунналгу бавхӀуна Павеллуй ва Силуаннуй бихьлахьисса тахсирдацӀун, шагьрулул бакӀчитурал тӀалав бувна, гайннайсса янна ххя-ххя дурккун, ттуршах баттан. 23Гай хъинну бавттун, дуснакь бувна, дуснакьрал хъунаманалгу, гайннан цӀакьну къарал бара увкуна. 24Дуснакьрал хъунаманалгу гай дуснакьрал вивмур къатлувун бавкьуну, ччаннай махру дирхьуна.

25Хьхьудяризулул чӀумал Павел ва Силуан дуаьрдугу дуллай, балайрдайну Зал бюхттул уллай бия, дуснакь бувмигу бия гайннух вичӀилий. 26Цакуну хьуна мукун гужсса зарзала, дуснакь гьанурдацӀун бияннин хъюлчу-кӀусу хьуна. ТӀиртӀуна циняв нузкьунтту, дуснакь бувминная дагьуна махру+. 27ЧантӀ увкусса дуснакьрал хъунаманан ккарккуна дуснакьрал циняв нузру тӀиртӀуну душиву. Га уссия, дурккун тур цайнна цала щун кьасттирай, цинявппа дуснакь ливхъун лавгсса ххай+. 28Амма Павеллул леххаву увкуна:

– Мабара винма инава! Жу циняв шиккува буру!

29Дуснакьрал хъунаманал чирахъ тӀалав бувна, левчуна вив, ццаххандарал увгьуну, агьуна Павеллул ва Силуаннул хьхьичӀун+. 30Ганал гай буккан бувну кьатӀув, цӀувххуна:

– Хъунимий, ххассал хьуншиврул, на ци бан аьркинссар+?

31– Заллу Эсайн иман диша, му чӀумал инагу ххассал хьунтӀиссара, вил шаппамигу, – куну, жаваб дуллуна гайннал+.

32Баянгу бувну бур Залуннал махъ ганангу, ганал шаппаминнангу. 33Гара хьхьунил лякьлуву дуснакьрал хъунаманал шюршуну дур Павеллулгу, Силуаннулгу щавурду, миккура дурну дур марцӀ шаврил эбадат ганангу, ганал шаппаминнангу+. 34Ганал бувцуну бур шаппай Павелгу, Силуангу ва тӀивтӀуну бур миннан ссупра. Циняв цала шаппаминнащал архӀал га ххари хъанай ивкӀун ур, Заннайн иман дишаврийн бувну+.

35Дяхтта шагьрулул бакӀчитурал гьан бувну бур цала къуллугъчитал дуснакьрайн:

– Итабакьияра вай инсантал, – тӀисса амрулущал.

36Дуснакьрал хъунаманал увкуну бур Павеллухь:

– Шагьрулул бакӀчитурал зу итабакьияра увкунни! Гьан бюхъайссар зуща дакьаврищал!

37Амма Павеллул увкуна:

– Жул румуллал гражданшиву[*] дунура, дивангу къабувну, жу агьалинал хьхьичӀ багу-бавттунну, дуснакьравунгу бавкьунну. Утти тӀурча тайннан ччай бунуккар щинчӀавгу къакӀулну, жу бакӀрая гьан бан? Юх! БувкӀун, цала буккан бувача жу дуснакьрава+.

38Къуллугъчитурал му баян бувна шагьрулул бакӀчитуран. Павел ва Силуан румуллал граждантал бушиву бавукун, тай нигьабувсуна. 39Тай, бувкӀун, кӀукӀлуну ихтилат бувну, буккан бувна гай дуснакьрава ва тавакъю бувна шагьрулува гьан+. 40Дуснакьрава бувккукун, Павелгу, Силуангу лавгуна Лидиял къатлувун. Тикку цанма хьунабавкьусса имандалул уссурваврал дакӀру Павеллул ва Силуаннул цӀакь дуруна. Яла лавгуна цала ххуллийх+.

17

Павеллул ва Силуаннул Тессалоникалий къуллугъ баву

17^1Амфипол, Аполлония шагьрурдугу бивтун, гай бувкӀуна Тессалоника шагьрулийн. Тикку бия ягьудинал эбадат-къатта. 2Павел, мудана куна, увххуна эбадат-къатлувун ва тикку шанна нюжмардул мутталий гьарца Ххуллун-кьини ягьудинан Мубараксса Луттирдаву увкумур буслай:+

3– МасихӀнан аьзиятрай ивчӀан ва Га ивкӀуну махъ утта уккан ан ккаккан бувну буссар, – тӀий, бувчӀин буллай ия га. – На зухь Цаяту бусласисса Эса Муна Му Заннал язи увгьусса МасихӀри, – увкуна ялагу Павеллул+.

4Гайннаща бювхъуна цаппара ягьуди, чӀявусса Зал ххирасса грек ва тамансса хъуни къатрал хъами цала бусласимунийн вих бан, гайгу Павеллул ва Силуаннул чулийн бувкӀуна. 5Му иширал махъми ягьудинаву сси-къащи гьаз дуруна, гайннал, цащала базаллуву лявкъусса цаппара бучӀибакъултгу бувцуну, чӀявусса халкьгу бавтӀун, шагьрулий низамдакъашивуртту хьун дуруна. Халкьуннавун буккан бан Павеллух ва Силуаннух луглай, гай бувкӀуна Ясоннул къатрачӀан. 6-7Тикку Павел ва Силуан къалявкъуну, гайннал Ясонгу, гайми иман дирхьумигу шагьрулул хъуниминначӀан ххюрхху бувуна.

– Вай инсантал щала дунияллий низамдакъашивуртту дуллай бур, утти шиккунгу бувкӀун бур. Ясонгу ур вай цала къатраву кьамул буллай. Вайннал Румуллал паччахӀнал хӀукмурду лиллай бур, Эса тӀисса цама паччахӀ уссар тӀий, – леххаву тӀий бия гай+.

8Му бавукун, агьали ва шагьрулул хъуними гьалак бувккуна. 9Ясоннуя ва махъминная арцугу ларсун, гай итабавкьуна.

Павеллул ва Силуаннул Бероялий къуллугъ баву

10Хьхьу дучӀайхту, имандалул уссурваврал Павел ва Силуан Бероя шагьрулийн гьан бувна. Гайгу, Бероялийн бувкӀун, лавгуна ягьудинал эбадат-къатлувун. 11Бероя шагьрулул агьлу Тессалоникалул агьулдануяр за бувчӀайсса инсантал бия. Гайннал Павеллул увкумур гъирарай кьамул бувна. Бунугу, гьарца кьини ххал бигьайва цанма Павеллуяту баллалимур Мубараксса Луттирдай чивчумуницӀун бакьлай бурив, бакъарив. 12Гайннаву чӀявуми вих хьуна, вих хьуна хӀурмат бусса грек хъами ва мадарасса грек арамталгу. 13Амма Тессалоникалийсса ягьудинан кӀул хьувкун, Павел Бероялийгу Заннал Махъ баян буллай ушиву, ми бувкӀуна тиккунгу, тиккусса агьали гьалак буккан буллан. 14Имандалул уссурваврал Павел най унувава гьан увна хьхьиричӀан, Силуан ва Тимотей ливчӀуна шагьрулий. 15Павел Афиннайн тӀайла уккан бувкӀми махъунмай лавгуна, гайннал Силуаннухь ва Тимотейхь бувсуна, Павел цахьва бюхъайссаксса анаварну цачӀанма бухьхьи тӀий ушиву.

Павеллул ва Силуаннул Афиннай къуллугъ баву

16Силуан ва Тимотей бияннин ялугьлай, Павел Афиннайх занай ия, шагьру щялусса залтурансса гьайкаллал бувцӀуну ккавккукун, ганан хъинну къащи хьуна. 17Га ягьудинал эбадат-къатраву ия цала пикрирду буслай ягьудинахь ва Зал ххирасса грекнахь. Гьарца кьини гъалгъа байва цакуну майдандалий хьунабавкьусса инсантуращал. 18Ганащал гъалгъа буллан бикӀайва Эпикурдул ва стоиктурал учкъулардайн багьайсса цаппара философтал. Цавайннал цӀуххайва:

– Ци тӀар мунал, ссанчӀав бакъасса хаварду буслай урив?

Цайминнал учайва:

– Га чил залтураяту буслай унуккар.

Гайннал мукун тӀий бия, Павеллул Эсаясса ва Га ивкӀуну махъ утта уккан авриясса Ххарисса Хавар баян буллай унутӀий. 19Ареопаграйн[*] увцуну, Павеллухь цӀувххуна:

– Бусила жухь, му ци цӀусса элму лахьхьин дуллай ура ина жун? – куну. –+
20Жун аьжаивсса затру баллай бур, кӀул хьун ччива, ина ци буслай уссарав?

21Афиннал цала агьалинангу, тиккусса чил халкьуннангу хъинну ххирая ци-бунугу буслай, ягу цӀусса хавардах вичӀи дихьлай чӀун гьан дуллан.

22Павеллулгу, Ареопаграл дянив авцӀуну, увкуна:

– Афиннал агьалий, ттун чӀалачӀиссаксса, зу хъинну диндалухун багьсса инсантал буру.

23На лагмава занай ивкӀра ва хъинну ххал буллай ивкӀра зу эбадат дайсса кӀанттурду. Га ца кьурван бай кӀанай чивчуну бия: «КӀул акъасса Заннан». Муна Му кӀул акъа унува, зу бюхттул уллалисса Заннаятура нагу зун баян буллалисса. 24Дуниялгу, ганий думургу ляхъан дурсса Залли ссавнилгу, аьрщаралгу Заллу. КӀа инсаннал канил бувсса ахӀрамирттаву яхъанай къаикӀайссар+. 25КӀанан я инсантурал аякьа аьркинну дакъассар, я цичӀав чанну ливчӀун акъассар. КӀанал Цалархха инсантуран оьрмугу, бигьин ссихӀгу, гьарца аьркинмургу дулайсса. 26Ца инсаннаяту ляхъан бувссар КӀанал циняв миллатру, ми щала дунияллийх ппив бувну, гьарца миллатран циннасса чӀунгу, кӀанугу ккаккан бувну. 27КӀанал мукун бувссар, инсантал Цахва лугланшиврул, ушиву асар хъанай, Цува инсантуран лякъиншиврул. КӀа Цувагу жуятува архну акъассар. 28«КӀанавурухха жува бусса, зузисса, заназисса», ва зул шаэртурава цаннал увкусса куццуй: «Жува КӀанал наслуру». 29Жува Заннал наслу бухьувкун, жунма къабучӀиссар КӀа лащан уллан инсаннал пикрилийну, гьунарданийну ва усттарсса канийну дурмуниха – мусил, арцул, чарил гьайкаллаха ва суратирттаха. 30ХӀакьмур къакӀулсса чӀумал халкьуннал буллай бивкӀмуния Зал ялтту учӀлай ур, утти Заннал гьарца инсанная тӀалав буллай ур бунагьру кьабитаву ва ХӀакьсса Заннал чулухунмай кӀура баяву. 31КӀанал ккаккан дурну дуссар аьдлулий диван бантӀисса кьини, ккаккан увну уссар диван байману икӀантӀисса Инсангу. КӀанал му циняннал хьхьичӀ тасттикьгу бувссар, Га ивкӀуну махъ утта уккан увну!+

32ИвкӀуну махъ утта уккан аврия бавукун, гайннава цаппара хъян бивкӀуна, гайминнал увкуна:

– Му вил хаварданух жу цамур чӀумал вичӀи дишинну.

33Микку Павел, гайгу цивппа кьабивтун, лавгуна. 34Амма гайннаву бия цаппара инсантал, ХӀакьсса Занная, дивандалуя ва МасихӀ утта уккаврия Павеллул бувсмунийн вих хьусса. Гай Павеллул хъирив лавгуна. Гайннаву ия Ареопаграл вакил Дионисийгу, Дамарис тӀисса ца хъамитайпагу, цаппара цаймигу.

18

Павеллул Заннал ЦӀаний Коринт шагьрулий захӀмат баву

18^1Мунияр махъ Павел, кьабивтун Афиннугу, лавгуна Коринт шагьрулийн. 2Тикку ганан хьунаавкьуна Понтлиятусса[*] Акилла тӀисса ягьуди инсан. Та уттигъанну увкӀун ия Италиянава цала щарссанищал Прискиллащал (цанчирча Клавдий паччахӀнал циняв ягьудинахь Румлияту буккияра кунутӀий)[*]. Павел лавгуна тайннаннийн+. 3Тайннал пиша Павеллулмур кунма цава-ца бия: тайннал байсса бия чятирду. Мунияту Павел тайннащал зун тиккува авцӀуна. 4Гьарца Ххуллун-кьини га икӀайва эбадат-къатраву цала пикрирду буслай ягьудинахь ва грекнахь, гай мукӀру банмур буллай+.

5Македониянава Силуан ва Тимотей бувкӀукун, Павеллул щала цала чӀун хас дайва, ягьудинан Эса Заннал гьан увсса МасихӀ ушиву бувчӀин буллай. 6Ягьуди, кьянкьа бавцӀуну, рязи къахъанай, цува кьюкьин уллан бивкӀукун, Павеллул, цала ххишала тайннащал махъ бакъашиву ккаккан бан, цала янналияту лахгу кӀутӀу-кьатӀ бувну, увкуна:

– Ххарисса Хавар кьамул къабувну, зула ахир пуч хьун дитаврил тахсир тти зуйвар! Ттуй тти аьй дакъассар, на марцӀссара. Утти на зу кьабитлатиссара, наниссара цайми халкьунначӀан Ххарисса Хавар лавсун+.

7Павел, увккун эбадат-къатлувату, лавгуна чӀаххуврайсса къатравун, цува ягьуди акъанугу, Зал ххирасса Титий Юст тӀисса адиминачӀан.

8Эбадат-къатлул хъунама Крисплул ва мунал шаппасса циняннал Эса Залуннайн иман дирхьуна. Павеллул тӀутӀимур бавсса тамансса Коринтуллал агьулданулгу иман дирхьуна ва щинайну марцӀ шаврил эбадат дуруна+.

9Ца хьхьуну хьхьувай макӀра куна Павеллул хьхьичӀ авцӀусса Залуннал увкуна:

– Нигьамаусара! Бусласу ва кьамаагьара. 10На вищал уссара, вин щилчӀав зарал къабантӀиссар. Ва шагьрулий чӀявуссар Ттул инсантал, – куну.

11Павеллулгу тикку шин ва дачӀи дуруна, тиккусса инсантуран Заннал Махъ лахьхьин буллай.

12Ахаия провинциялул бакӀчину Галлион[*] усса ппурттуву, ягьудитал, цачӀун хьуну, ххявххун Павеллуйн, судрайн увцуну бувкӀуна. 13Тай байбивхьуна ганай тахсир бихьлай:

– Ва инсан Зал бюхттул уллан жула Кьанундалий кунма лахьхьин буллай акъарча, ванал лахьхьин буллалимур цамур куццуйсса бур.

14Павеллул цичӀав учиннин къаавцӀуну, тахсир бихьлахьиминнахь Галлионнул увкуна:

– Ягьудитал, агана зу ва инсан ххуттава уккаврил ягу цамур оьккишиву даврил тахсирлу уллай бивкӀссания, ттуща бюхъанссия зул аьрза кьамул бан. 15Шиккурив ихтилат бур диндалул элмулияту, цӀардаяту ва зул Кьанундалияту. Ми масъалартту зува щаллу бара. Мукунсса иширттаву на зул судья хьун ччай акъара+.

16Мукунгу куну, мунал тай лихъан бувна судравату. 17Му чӀумал тайннал, увгьуну эбадат-къатлул хъунама Состен, авттуна судрал къатрал хьхьичӀ. Амма Галлионнул муних къулагъас къадуруна.

Павел Антиохия шагьрулийн занаикӀаву

18Коринт шагьрулий Павеллул ялагу цаппара хӀал бувна. Яла га, имандалул уссурваврахь барчаллагьгу куну, Прискиллащал ва Акиллащал шагьрулул Кенхрея тӀисса портравату хьхьирийх лавгуна Сириянавун. Ачин хьхьичӀ Павеллул, ягьудинал аьдат дурну, бакӀ бивчуна. Мунийну Заннахьхьун цала буллусса махъ биттур бувна+. 19Гай бувкӀуна Эфес шагьрулийн. Гикку Павеллул кьабивтуна Прискиллагу, Акиллагу, цувама, лавгун эбадат-къатлувун, тикку ягьудинащал гъалгъа тӀун ивкӀуна+. 20Гай бия ганахь, ялагу цаппара хӀаллай ацӀу тӀий, амма га рязи къавхьуна.

21– На занахьунна, агана Заннан мукун ччан бикӀарча, – увкуна Павеллул, личӀи хъанай ва Эфеслияту хьхьирийхчӀин ачлай.

22Га ливккуна жамилияту Къайсария шагьрулий, увкӀуна Ярусалимрайн ва тиккусса Эсал умматрайн ссалам буллуну, лавгуна Антиохия шагьрулийн. 23Антиохиялий цаппара хӀаллайгу ивкӀун, Павел тичча лавгуна, Галатия билаятрайх, Фригия тӀисса кӀанайх хьуну, нани ххуллий Эсал мюталимталгу цӀакь буллай+.

Аполлослул Эфес шагьрулий къуллугъ баву

24Му ппурттуву Эфес шагьрулийн увкӀуна Аполлос тӀисса ягьуди. Га ия Искандерия шагьрулиясса. Аполлос ия мазрал пасихӀсса инсан, Мубараксса Луттирдай бумур ххуйну кӀулсса+. 25Ганан Залуннал Ххуллу лахьхьин бувну бия, Эсаяту тӀайлану буслай, гъалгъа тӀунгу икӀайва гьавасланну ва вих хьунну. Амма ганан цанна, анжагъ ЯхӀъянал эбадат дакъасса, цамур щинайну марцӀ баврил эбадат кӀулну дакъая+. 26Аполлос сивсуну айивхьуна эбадат-къатлуву гъалгъа тӀий, Прискиллан ва Акиллангу ганал тӀутӀимур бавукун, гайннал ганайн шаппай оьвкуна ва хъиннува тӀайлану бувчӀин бувна ганан Заннал Ххуллу+. 27Аполлос гьан ччай ия Ахаия провинциялийн, имандалул уссурваралгу, ганал чӀарав бацӀлай, тикку яхъанахъисса Эсал мюталимтурайн, Аполлос кьамул ара тӀий, тавакъю буллалисса чагъар чивчуна. Га тиккун увкӀсса чӀумал, хъунмасса кумаг бувна Заннал цӀимилийну иман дирхьуминнан. 28Тикку сукку хьусса бяст-ччаллаву Аполлослул вих хьунну ягьудитал щялу буллан ивкӀуна, Мубараксса Луттирдайну ккаккан буллай Эса Заннал гьан увсса МасихӀ ушиву+.

19

Павеллул Заннал ЦӀаний Эфес шагьрулий захӀмат баву

19^1Аполлос Коринт шагьрулий усса ппурттуву Павел, зунттал кӀанттавух хьуну, увкӀуна Эфес шагьрулийн. Тикку ганан хьунабавкьуна цаппара Эсал мюталимтал+.

2– МасихӀнайн иман дирхьуну махъ, лирккунав зуйн Заннал РухӀ? – куну, цӀувххуна ганал миннахь.

– Жун бавагу къабавссия Заннал РухӀгу душиву, – увкуна миннал.

3Микку Павеллул цӀувххуна:

– Туну, цукунсса марцӀ баврил эбадат дурссия зу?

– Жу дурссия ЯхӀъянал марцӀ баврил эбадат, – увкуна миннал+.

4Павеллул увкуна:

– ЯхӀъянал марцӀ баврил эбадат – му цала бунагьру бакӀрайн ласаврил эбадатри. Га оьвчаву дуллай ивкӀссар, цала Хъирив Наниманайн иман дишара тӀий. ЯхӀъянал Хъирив Нанима Эсайнни тӀисса+.

5Му бавукун, миннал марцӀ баврил эбадат кьамул дурссар Заллу Эса МасихӀнал ЦӀанийну+. 6Павеллул миннай кару дирхьукун, миннайн Заннал РухӀ лирккуна. Мигу цайми мазурдий гъалгъа тӀун бивкӀуна, Заннаяту бучӀанмур буслай+. 7Гай циняв ацӀния кӀияксса инсан ия.

8Павеллул шанма барз бувна, сивсуну эбадат-къатлуву гъалгъа тӀий инсантуращал Заннал ПаччахӀлугърая, ми мукӀру буллай+. 9Амма миннава цавай тарс бацӀлай бия, иман дишин рязи къахъанай, циняннал хьхьичӀ Эсал Ххуллу оькки буллай. Му чӀумал Павеллул кьабивтуна ми. Ганал личӀи бувна Эсал мюталимтал ва гьаркьини гайннащал ихтилат буллай икӀайва Тираннос тӀисса адиминал учкъулалий. 10Мукун ларгуна кӀира шин. Цаняв ягьудинангу, Асиа провинциялий яхъанахъисса грекнангу бавуна Залуннал махъ.

11Заннал ПавеллуйхчӀин дайва хъунисса хӀикматру. 12Къашайшалт ка лаян битайва муниннин Павел зий ивкӀсса карщайн ва хьхьичӀухдахӀултрайн, цӀуцӀавурттугу хъин шайва, гайннавусса жиндригу бувккун лагайва+. 13Бия ялагу шагьрулияту шагьрулийн занай, инсантурава жиндри буккан буллалисса ягьудитал. Утти тӀурча гай кьаст дуллан бивкӀуна Заллу Эсал ЦӀанийну жиндри буккан бан. Миннал укун учайва:

– Павеллул бусласисса Эсал ЦӀанийну букку ва инсаннава+.

14Мува му дайва ягьудинал хъун рувхӀаний Скевал арула арсналгу. 15Амма жиндалул гайннахь увкуна:

– Эса ттун кӀулли, Павелгу кӀулли, зу цару+?

16Га жин бувхсса инсаннал, ххявххун, гай мукун бавттунахха, яннагу дакъа, щаваригу хьуну, гай къатлува бувккун лавгуна. 17Эфесливсса ягьудинан ва грекнан му кӀул хьувкун, гай ццаххандарал бувгьуна, Заллу Эсал ЦӀанил хъинну хъунмасса кьадру-кьиматгу буллан бивкӀуна. 18Миннаву иман дирхьусса чӀявуми бучӀайва, цала бувсса бунагьру аьлттуну бакӀрайн ласлай+. 19ХьхьичӀва ссихӀир буллалаврихун багьну бивкӀсса чӀявуминнал лавсун бучӀайва ссихӀирчитурал луттирду ва циняннал хьхьичӀ гай ччуччайва. Цинявппа ччувччусса луттирдал аьмсса багьа хӀисав бувукун, кӀяла арцул ххюцӀалазарда монета хьуна. 20Ва куццуй Залуннал махъ кӀани-кӀанттайх ппив хъанай бия, инсантурайн гания биллалисса асаргу гуж хъанай бия+.

Эфеслив халкь гьалак буккаву

21Мунияр махъ Павеллул хӀукму бувна Македония ва Ахаия провинциярттайхчӀин Ярусалимрайн гьан.

– Ярусалимрайн лавгун махъ, ттун иян аьркинссар Румлив, – тӀий ия га.

22Ганал гьан бувна Македониянавун кӀия кумагчи, Тимотей ва Эраст, цувама цаппара хӀаллай Асиа провинциялий ливчӀуна+.

23Му чӀумал Эсал Ххуллу сававну хъуннасса гьалакшин хьуна. 24Ца Димитрий тӀисса арцул усттарнал, арцуя дуллай ивкӀун ия зал-щарссанил Артемидал ахӀрамрал журалийсса арцул гьайчалтту, мунийну кӀанттул усттартурангу хъус лякъинсса сант хьун дуллай.[*]
25Димитрийл, гайннайнгу, цайми усттартурайнгу оьвкуну, гайннахь увкуна:

– Да, арамтал, ва даврия жунна ххуйсса арцу дучӀайшиву зун кӀулссар. 26Амма зун чӀалай бур, баллайгу бур ва Павеллул чӀявусса инсантал шикку Эфеслив бакъа, щалагу Асиа провинциялийгу бяйкьин бувшиву. Ванал тӀар, каних бувсса залтал – ми цукунчӀавссагу залтал бакъассар! 27Мунил жул пишалул сий яларай дагьан даву бакъасса, Артемидал ахӀрамрал агьамшивугу ссанчӀав дакъасса даражалийн дутанссар. Щала провинциялий бакъа, щалагу дунияллий хӀурмат бусса цуппа зал цила ларайсса бюхттулшивруцӀа хьун най бур.

28Му бавукун, гай сситтулну леххаву тӀун бивкӀуна:

– Бюхттулссар Эфесуллал Артемида! – тӀий.

29ЧӀал къавхьуну, щала шагьру гьалак бувккуна. Агьалинал бувгьуна Павеллущал бувкӀми, Македониянавасса инсантал – Гай ва Аристарх. Ва, циняв цахьуну, бивгьуну бавчуна амфитеатрданийн+. 30Павел уккан ччай ия халкьунначӀан, амма га къаивтуна Эсал мюталимтурал. 31ХӀатта провинциялул хӀукмулул бакӀчитуравасса цаппараннал, Павеллул дустурал, ганачӀан тавакъю биян бан бувна амфитеатрданувун къаучӀан.

32БавтӀсса агьлу бия гьанавиххи хьуну, цанчирча цавай леххаву тӀий бия ца тӀий, гайми – цамур тӀий. ЧӀявуминнан кӀулнувагу бакъая циван бавтӀссарив. 33Агьалинава хьхьичӀун уккан увна Александр тӀисса ца адимина. Му уккан увна ягьудинал. Александрдул кьабагьансса лишан дуруна, тахсиркар уллалиманахлусса махъ учиншиврул. 34Амма га ягьуди ушиву кӀул хьувкун, байбивхьуна ца чӀунийну леххаву тӀий:

– Бюхттулссар Эфесуллал Артемида!

Леххаву тӀий дуруна кӀираксса ссят. 35Му чӀумал агьалинал ккучундалучӀан увкӀуна шагьрулул хъуниминнавасса ца. Гайгу паракьат бувну, ганал увкуна:

– Эфесуллал агьалий, щала дунияллун кӀулссар Эфес – бюхттулсса Артемидал ахӀрамгу, ссавнияту дагьсса ганил гьайкалгу дусса шагьру бушиву! 36Му щялу бан къашайсса затри. Мунияту зу паракьат хьун аьркинссару, пикри къабувсса даву къахьуншиврул. 37Зу вай инсантал шиккун бувцуну бувкӀунну, амма вайннал я ахӀрам бавцуну бакъар, ягу жула Артемида кьюкьин бувну бакъар. 38Агана Димитрийл ва гаймигу усттартурал щияту-бунугу бансса аьрза бухьурча, жучӀава буссар му ххал бигьинсса суд ва хӀукумат. Тиккун зуща лавсун бучӀан бюхъайссар зува куннал куннайн буллалисса аьрзарду. 39Агана зула цаймигу масъалартту бухьурча, булара ми ххал бигьин миннулсса бан ихтиярду дусса батӀаврийн. 40ХӀакьину хьусса иширттайн бувну, жура гьалакшин гьаз дан кьаст диркӀссар тӀисса тахсир жуйва бишин бюхъайссар. Му чӀумал жущара аьй лиххан къабюхъантӀиссар.

Ми мукъурттищал ганал ларкьуна батӀаву.

20

Македониянавунсса ва Грециянавунсса Павеллул аьрххи-ххуллу

20^1Оьлукъаву паракьат хьувкун, Павеллул оьвкуна Эсал мюталимтурайн, гайннал дакӀ дансса махъгу увкуну, барчаллагьгу куну, лавгуна Македония провинциялийн+. 2Тай кӀанттайх нанисса Павеллул чӀявусса бусайва иман дирхьуминнал дакӀ данмур. Грециянавун увкӀун, 3ганал шанма барз бувна тикку. Га Сириянавун гьан хӀадур хъанахъисса чӀумал ягьудинал га ивчӀансса кьаст дурну дуссия, ганангу му кӀул хьуну, хӀукму бувна МакедониянавухчӀин занахьун+. 4Ганащал най буссия Бероя шагьрулиятусса Пиррдул арс Сопатр, Тессалоника шагьрулиятусса Аристарх ва Секунд, Дербе шагьрулиятусса Гай ва мукунма Тимотей, Асиа провинциялиясса Тигьик ва Трофим+. 5Гай лавгуна хьхьичӀ ва жух Троада шагьрулий ялугьлай буссия+. 6Журив Кьири ЧчатӀул байрандалул хъирив Филиппи шагьрулияту жамилий лавгру ва ххюва гьантлувун Троадалий гайннацӀун хьуру. Тикку жу барду арулва гьантта+.

Ювтигь утта уккан аву

7Нюжмардул цалчинмур кьини жу цачӀун бавтӀссияв ччатӀ бухъай эбадат дан. Павел ия гайннащал гъалгъа тӀий, гьунттимур кьини га ххуллийн агьан най ухьувкун, ихтилат лахъи лавгуна хьхьудяризалнин+. 8Жу щябивкӀсса ялувмур къатлуву лавхъун бия чӀявусса чирахъру. 9ЧӀавахьулттий щяивкӀун ия Ювтигь тӀисса жагьил. Павеллул гъалгъа тӀий хъунмасса хӀал бувну бухьувкун, Ювтигь, шанай ивкӀун, шамулчинмур зивулияту щяв агьуна. Щяту гьаз увсса – ивкӀуну лявкъуна. 10Павел увчӀун, жагьилнал ялтту тийнай тӀитӀи авкьуну, ганайн хъямала агьуна.

– Пикри мабари, ва сагъссар, – увкуна ганал.

11Павел, ивзун, махъунай занахьуну, бувхъун ччатӀ, канан ивкӀуна. КӀюрххицӀун, гъалгъагу къуртал бувну, Павел ххуллийн агьуна, 12жагьилма сагъну шавай иян увна, мунилгу циняв ххари бувна.

Троадалияту Милет шагьрулийнсса аьрххи-ххуллу

13Жу, жамилийгу щябивкӀун, Павеллуяр хьхьичӀ лавгру Асс тӀисса шагьрулийн[*], га тиккун учӀавривун, уцинсса кьасттирай. Ганал цала мукун куну бия, кьирийх гьан ччай унутӀий. 14Асслив жу ганащал хьунабавкьуру, жугу, га жамилийн увцуну, бавчуру Митилена шагьрулийн. 15Тичча жамилий лавгун, хъиривмур кьини бивру Хиос жазиралийн. Ца гьантлувун бивру Самос жазиралийн, ялагу ца гьантлувун – Милет шагьрулийн. 16Павеллул пикри бувна Эфес шагьрулул чӀарах гьан, Асиа провинциялий аглан къахъананшиврул, цанчирча га анавар уклай ия Ярусалимрайн ХхюцӀалуннил байрандалийн иян+.

Эфесливсса умматрал хъуниминнащалсса Павеллул гъалгъа

17Милетлияту Павеллул инсантал гьан бувна Эфеслив, та шагьрулийсса Эсал умматрал хъуниминнахь, цачӀанма бухьхьи тӀий, тавакъю буллай. 18Тай бувкӀукун, ганал увкуна тайннахь:

– Зун кӀулссар, на цукун яхъанай ивкӀссарив шикку цалчинмур кьинилия шийнай Асиа провинциялийн увкӀун махъ+. 19На Залуннайн мютӀийну ва чӀявуну хӀатта мукьаву КӀанал къуллугърай ивкӀра, укун ягьудинал ттунна дуллалисса луркӀаннал на навагу кьини дуккан дурну ивкӀун унува. 20На циняв халкьуннал хьхьичӀгу зухь вяъза-насихӀат буслай ивкӀра, зучӀа шаппа-шаппагу Заннал Махъ бувчӀин буллай ивкӀра, зун мюнпатсса цуппа ца зат лях гьан къабивтун. 21На ягьудинахьгу, грекнахьгу буслай ивкӀра, гайннан цала бунагьирттая махъунмай хьун, Заннайн лажинну кӀура баен ва жула Заллу Эсайн вихну бикӀан аьркиншиву. 22ЦӀана тӀурча, Заннал РухӀирал ачин уллалаврийн бувну, на най ура Ярусалимрайн, тикку ттунма хьунмургу къакӀулну бунува. 23Гьарца шагьрулий Заннал РухӀирал ттухь бусай ттухва дуснакь ва хӀасрат ялугьлагьишиву. Му ттун кӀулли+. 24Амма на ттула оьрмулий аьтӀий акъара, ттуща так шайссания ттула ххуллу битан ва биттур бан Заллу Эсал ттуйва бивхьусса къуллугъ: на инсантуран баян буллан аьркинссар Заннал хъинбала-хъиншивриясса Ххарисса Хавар!

25На зул дянив ялапар хъанай ивкӀра, Заннал ПаччахӀлугъраяту зун баян буллайгу ивкӀра, амма утти ттун кӀулли зувату щинчӀав нава ххишала къаккаккантӀишиву. 26ХӀакьинурив на баян буллай ура: агарда зуяту цу-унугу Заннал ПаччахӀлугъравун къауххарча, мунил аьй ттуй къадикӀантӀиссар, 27цанчирча Заннал зуяту тӀалав буллалисса цимурца на, кьюлтӀ къабувну, зун баян буллай ивкӀра. 28Зухвагу, Заннал умматрахгу бурувгун бикӀи. Умматрах аякьа дувара, хӀухчалтрал цала яттил газулух дайсса кунна. Заннал РухӀирал зу язи бувгьуссару каялувчиталну, умматрах аякьа дулланшиврул. Му уммат Заннал ххирасса багьлух – Цала Арснал оьттух – лавсъссар+. 29Ттун кӀулли, на лавгукун, зучӀан бучӀантӀиссар оьсса «барцӀру», миннуллив газулий рахӀму-цӀими къабантӀиссар+. 30ХӀатта зул зула дянивгума буклантӀиссар, Эсал мюталимтал цала хъирив бачин баншиврул, хӀакьмур баччан буллалисса инсантал. 31Мунияту личӀлулну бикӀи! ДакӀний битияра, на шанна шинай кьинигу, хьхьугу, мукьалгу най, зувусса гьарца каснахь насихӀат буслай ивкӀшиву+.

32Утти на зу тапшур буллай ура Заннайн ва КӀанаясса барачатрал Мукъуйн. Муниллу зу цӀакь бантӀиссагу, мунилли зун дулунтӀисса КӀанал Цала мубараксса халкьунан дулунна увкусса бутӀурай нанисса хъусгу+. 33Ттун щиятучӀав ччай дакъая ласун я арцу, я муси, я янна. 34Зун зунма кӀулссар на ттула каруннах ляхълай ивкӀшиву ттунна аьркинмургу, ттущала наниминнан аьркинмургу+. 35Нара дуллалисса гьарзатраву на зун эбрат ккаккан дайссия. Зунгу мукунма захӀмат буллан аьркинссар, зунгу дакъаминнан кумаг буллан аьркинссар. Зун дакӀний буссар Заллу Эсал махъру: «Цаманан дуллалима цанна ласласиманаяр талихӀ бумари», – тӀисса+.

36Мукунгу куну, Павеллул циняннащал архӀал никирттайн агьну, дуаь дуруна+. 37Циняв бия аьтӀий ва, хъямалагу багьлай, Павеллуйн ппайрду тӀий. 38Гайннан цинияргу кьувтӀуну бия, ххишала цува гайннан къаккаккантӀиссара кусса махъру. Яла гайннал Павел тӀайла увккуна жамилийн.

21

Ярусалимрайнсса аьрххи-ххуллу

21^1Гайннаяту личӀи хьуну, жу хьхьирийхчӀин бавчуру Кос жазиралийн. Хъиривмур кьини жу бивру Родос жазиралийн, гиччагу Патара портрайн. 2Тикку жун лявкъуна Пуник билаятрайн нанисса жами, жу ганий щябивкӀун, гихунмай бавчуру. 3Кипр жазирагу куя чулух кьабивтун, жу бавчуру Сириянал чулухунмай. Жул жами Тир шагьрулул портраву бавцӀуна, тикку кьаритансса кьай дуну. 4Тирданий жун лявкъуна Эсал мюталимтал, тайнначӀа барду арулва гьантта. Мюталимтал Павеллухь Ярусалимрайн манарда тӀун бивкӀуна, гайннан Заннал РухӀирайну кӀул хьуну бия Павеллун хьунтӀимур+. 5Амма чӀун дуркӀукун, жу бавчуру гихунмай. Циняв мюталимтал ва гайннал хъами-оьрчӀ жу шагьрулияту тӀайла буклан бивкӀуна. Хьхьирил зуманив, никирттайн багьну, жу дуаь дуллан бивкӀру+. 6Гайннахь барчаллагьгу куну, жу жамилий щябивкӀру, гайгу цала шаппай занахьуна.

7Яла жу, хьхьирийхсса аьрххи къуртал бувну, Тирданияту Птолемаида шагьрулийн бивру. Тикку ссалам буларду имандалул уссурваврахьхьун, тайнначӀагу барду гьантта. 8Хъиривмур кьини цӀунилгу ххуллийн багьру ва бивру Къайсария шагьрулийн. БавцӀуру Ххарисса Хавар бусласисса ФилипплучӀа, Эсал вакилтурал арула кумагчинавасса цанначӀа+. 9Ганал бия щар хьун бувасса мукьва душ, Заннал гайннан ялун бучӀантӀимур кӀул байсса бия+. 10Тикку жу тамансса гьантри бувну махъ, Ягьудинавату увкӀуна ца Гьагаб тӀисса адимина. Га ия хьунтӀимур баян баван Заннал язи увгьума+. 11ЖучӀан гъан хьуну, ларсун Павеллул мухӀлу, ганих цала ччаннугу, каругу дархӀуну, ганал увкуна:

– Заннал РухӀирал увкуссар: «Укун Ярусалимрай ягьудинал ахӀинтӀиссар ва путпараснал каруннихьхьун улунтӀиссар ва мухӀулттул заллу», – куну.

12Му бавукун, жугу, га шагьрулул агьулданувасса иман дирхьумигу Павеллухь миннат буллан бивкӀру, малагара Ярусалимрайн, тӀий+. 13Амма Павеллул увкуна:

– Зу циван аьтӀий буру, ттул дакӀгу гъагъан дуллай? АхӀаву цирича, на Заллу Эсал ЦӀанихлу Ярусалимрай ивчӀангума хӀадурда!+

14Га лахӀан ан къашайшиву бувчӀукун, жу кьабагьру, так учарду:

– Хьувча Залуннан ччимур.

15Яла жу, хӀадургу хьуну, лавгру Ярусалимрайн. 16Жущал бавчуна Къайсариянавасса цаппара Эсал мюталимтал. Гайннал жу бувцунав Кипрданиясса танивасса Эсал мюталим Минасоннул къатлувун. Тикку жу бавцӀуру.

Якьув ва Павел хьунабакьаву

17Ярусалимрайн бувкӀукун, жу ххарину кьамул бунну имандалул уссурваврал. 18Хъиривмур кьинива Павел жущал архӀал ЯкьувлучӀан увкӀуна. Тикку бия циняв Эсал умматрал хъуними+. 19Павеллул, тайннахьхьун ссаламгу буллуну, гьартану бувсуна, жугьутӀи бакъаминнаву Заннал кашилийну цала дуллай ивкӀмур. 20Тайннал, вичӀигу дирхьуну, Заннал ЦӀа бюхттул дуруна. Яла Павеллухь увкуна:

– Уссу, вин ккаккайрив, азарахъул ягьудиналгу Эсал ххуллу бувгьушиву, вайннал циняв Мусал Кьанундалул тӀалавшиннугу кьянкьану биттур дуллалиссар. 21Вайннан ххай бур, цайми халкьуннаву ялапар хъанахъисса ягьудинан ина Мусал Кьанундалияту махъунмай хьунсса ххуллу лахьхьин буллалисса ххай, цала арсурвавран ссуннат къабуллан, жула аьдат-эбадатру къадуручлан лахьхьин буллалисса ххай. 22Ци банну, туну? Гайннан чара бакъа баянтӀиссар ина увкӀшиву. 23Мунияту бува жу вихьва тӀутӀимур. Жуву бур мукьа Заннал хьхьичӀ махъ буллусса инсан. 24Мигу бувцуну, миннащал архӀал марцӀ баврил эбадат дува, миннахлу кьурван бансса багьа була, му чӀумал миннаща бакӀру бичин хьунтӀиссар, Заннал буллусса махъ биттур бувшиву ккаккан буллай. Микку цинявгу агьалинан ккаккантӀиссар виятусса тӀарду къатӀайласса бушиву ва ина Кьанундалул тӀийкун яхъанай ушиву+. 25ЖугьутӀи бакъасса иман дирхьуминнал хӀакъираву жу жула хӀукму чичарду: ми махъунмай хьун аьркинссар щялусса залтуран цӀа кусса дукра дукаврияту; оьттуяту; бикъавхсса, оь буккан къабувсса хӀайвандалул дикӀ дукаврияту; зуна баврияту+.

26Хъиривмур кьини Павеллул, цащала ми инсанталгу бувцуну, миннащал марцӀ баврил эбадат дуруна. Яла ганал, Заннал Къатлул хӀаятравун увххун, баян бувна, та къуртал дантӀиссарив марцӀ баву ва та биххантӀиссарив кьурван гайннал гьарцаннал цӀанияту.

Павел угьаву

27МарцӀ хьун ккаккан бувсса арулва гьантта къуртал хъанахъисса чӀумал, Павел Заннал Къатлул хӀаятравун увкӀуна. Га ккавккуна Асиа провинциянава бувкӀсса цаппара ягьудинан. Миннал Заннал Къатлул хӀаятравусса агьлу гьалак буккан бувна, гагу увгьуна, 28укун вев-гьарай тӀий:

– Исраэлнал халкь! Кумаг бара! Вари жула халкьуннайн, жула Кьанундалийн ва жула Заннал Къатлуйн къарщисса затру лахьхьин буллалисса инсан. Утти ванал ххишалдаран, Заннал Къатлувун грекгу бувцуну увкӀун ур, мунийну барачатсса кӀану нажас буллай+.

29Му вев-гьарайлул сававгу дия, муниннин миннан Павел Эфесраясса Трофимлущал шагьрулий ккавкшиву. Утти миннан пикри хьуну бия, Павеллул га жугьутӀ миллатрая акъасса адимина Заннал Къатлул хӀаятравун увцуну увкӀхьунссар тӀий+.

30Щала шагьру гьанавиххи бувккуна, бавтӀуна агьали. Павел увгьуну, щуну уккан увна Заннал Къатлул хӀаятрава, хъирив къапугу лавкьуна. 31Ми кьатӀув бувккуна Павел ивчӀансса кьасттирай. Амма, щала Ярусалим гьалак бувккун бур тӀисса тӀар бавуна румуллал полкирал командирнан. 32Командир, мугьлат бакъа цаппара саллатӀ ва хӀаписартал бувцуну, ххявххуна ккучундалучӀан. Ягьудинан полкирал командиргу, ганал саллатӀгу ккавккукун, Павел атлатаву дацӀан дурна. 33Командирнал, увкӀун, Павел угьан увну, кӀира щинзирданий ахӀин амру бувна. Танал цӀувххуна халкьуннахь, ва цур, ванал ци къел дури, куну+. 34Ккучундалуву цавай бия ца тӀий, гайми гамур тӀий. Га аьлагъужалуву цащава цичӀав бувчӀин бюхълай бакъахьувкун, амру бувна га казармалувун уцин+. 35Ми чурттул шачӀанттачӀан бивсса чӀумал, ккучун мукун хьхьачлай дияхха, саллатӀнан, Павел гьаз увну, лавсун бачин багьуна. 36Гайннал хъирив бия чӀявусса инсантал:

– ИвчӀара му! – тӀий, леххаву тӀий.

Павеллул халкьуннахьсса махъ

37Казармалул хьулувух буххавайсса чӀумал, Павеллул увкуна командирнахь:

– БучӀирив ттун вихь ца-кӀива махъ учин?

– Вин грек маз кӀуллив? – куну, цӀувххуна командирнал. – 38Туну, ина уттигъанну бунт гьаз дурсса ва бачӀвасса чулданийн мукьазара къачагъ[*] увцусса мисрилийчувагу акъарав?

39Павеллул увкуна:

– На ягьудира, Киликиянал цӀасса Тарс шагьрулияссара. Ттул миннатри, дула ттухьхьун халкьуннахь махъ бусансса ихтияр+.

40Ихтияргу ларсун, Павеллул, шачӀанттуй авцӀуну, кьабагьан ка дурна. Паракьат хьувкун, ганал увкуна жугьутӀ мазрай:

22

22^1– Уссурвал, ппухърув, вичӀи дишара на ттухлува учинтӀимуних.

2Га жугьутӀ мазрай гъалгъа тӀутӀишиву бавукун, личӀлулну вичӀи дихьлан бивкӀуна. Ганал увкуна:

3– На ягьудира, Киликия провинциялийсса Тарс шагьрулиятусса, хъуна хьуссара вава шагьрулий. Гамалиил муаьллимначӀа ххуйну лархьхьуссар жула ппухъруннал Кьанун. На Заннал даврил дакӀнийхтунусса чул бувгьумара, зува кунасса+. 4На Эсал ххуллу бувгьуми къума буллай, гайннан аьзав дуллай ивкӀссара, гай сайки лигума литӀлай, арамтал ва хъами бугьлай, дуснакьирттавун бакьлай ивкӀссара+. 5Му тасттикь бантӀиссар Хъунама рувхӀанийнал ва хъунисриннал мажлисрал. ХӀатта на минначӀату чагъардугума бучӀан бувссар Дамаск шагьрулийсса ягьуди-уссурваврайнсса, навагу тиккун лавгссара тиккусса Эсал мюталимтал бугьан ва тайннан таммихӀ баншиврул Ярусалимрайн буцин+.

6Ххуллий, Дамаскрайн иявайсса кӀанай, ахттайн бивзсса чӀумал на нурданул уцӀин увунна ссавниясса яргсса чаннал+. 7На щяв агьунна, ттун бавунни, ттущала гъалгъа тӀисса чӀу: «Саул, Саул, ина Ттуйн циван къарщи уклай ура, Ттухун циван ахчилай ура?» 8На цӀуххав: «Ина Цура, Заллуй?» Жаваб дуллунни: «На Назаратлиясса Эсара, ина Ттухунна ахчилачисса». 9Ттущал наниминнан га чани ккавккуна, амма ттун бавсса чӀу гайннан личӀлул къавхьуна. 10На цӀуххав: «Заллу, на цири бан аьркинсса?» Залуннал увкунни: «Изуча, насу Дамаскрайн. Тикку вихь бусантӀиссар, Заннал ина бан ккаккан бувмур». 11Ттущал наниминнал на, ка дургьуну, иян увунна Дамаскрайн, цанчирча на га чаннал нурданул мурчӀи увну ияв.

12Тикку ттучӀан увкӀунни Анания тӀисса инсан, хъинну Кьанундалул тӀутӀимуний авцӀусса ва циняв тивахсса ягьудиналгу хӀурмат бусса+. 13Танал, ттуннийн увкӀун, увкунни: «Уссу Саул, чани бучӀа вин!» Ттул яруннингу мугьлат бакъа чани бувкӀунни, ккавккунни та адиминагу. 14Танал увкунни: «Жула ппухъруннал Заннал ина увчӀунна, КӀанан ччимур биттур хьуншиврул, вина Заннал хьхьичӀ МарцӀма ккакканшиврул ва Ганал зуматусса махъ вила вичӀан баяншиврул. 15Ина хьунтӀиссара винма ккавкмургу, бавмургу циняв инсантурахь бусласиману+. 16Аглан махъанарда! Изуча, щинайну марцӀ шаврил эбадат да, Эса Залуннал цӀагу уча, ина бунагьирттацӀа марцӀ уккантӀиссара!»+

17-18Яла на занахьура Ярусалимрайн. Заннал Къатлул хӀаятраву дуаь дурувкун, ттул хьхьичӀ Заллу авцӀусса куна хьуна. Ганал ттухь увкуна: «Насу анаварну Ярусалимраяту, цанчирча шикку кьамул къабантӀиссар ина Ттуяту тӀутӀимур»+. 19На жаваб дулав: «Заллу, вай инсантуран кӀулссар на эбадат-къатлувату эбадат-къатлувун занай ивкӀшиву, Вийн иман дирхьуми бугьлай ва батлай. 20Вийн дакӀ тӀайласса ва Вияту бусласисса Стефан оьттул нанисса чӀумал, на тикку авцӀуну, дуллалимуний рязину ивкӀссара, га ивкӀлакӀиминнал яннагу ядуллай»+. 21Залуннал увкуна ттухь: «Насу, На ина гьан уллалиссара архну, жугьутӀи бакъами халкьунначӀан».

Павел румуллал полкирал командирнал хьхьичӀ

22Уттинин циняв Павеллух вичӀи дирхьуну буссия, микку тай леххаву тӀий булувкьуна:

– ХхартӀ ара му аьрщарая! Му сагъну итайма акъар! – тӀий.

23Гай бия леххаву тӀий, сситтулну лаххия кӀутӀу дуллай ва цивппа гьалак бувкшиву ккаккан дуллай, ххит ссукӀа лавай палцӀ буллай. 24Румуллал полкирал командирнал амру бувна Павел казармалувун акьин ва мурхьах атлай, цӀуххаву дан, циваннив халкь ганайн гаксса энадрай бусса кӀул баншиврул. 25Амма Павел аттан авхӀукун, ганал увкуна чӀарав авцӀусса хӀаписарнахь:

– Румуллал гражданшиву дусса инсан, судвагу къабувну, мурхьах аттан ихтияр щихьчӀав дуссарив?[*]+

26ХӀаписарнан му бавукун, му лавгуна румуллал полкирал командирначӀан.

– Ина ци дуллалиссара? Ва ур румуллал гражданшиву дусса инсан, – увкуна мунал.

27Командирнал, ПавеллучӀан увкӀун, цӀувххуна:

– Ина мяйжаннугу румуллал гражданиннав?

– Да, – увкуна ганал.

28Микку командирнал увкуна:

– Ттун тамансса арцу дулун багьссар ттула гражданшиврухлу.

– Нама угу-увссара румуллал гражданинну, – увкуна Павеллул.

29Ганайх мархь бищун наними гара ссят ганачӀату махъунмай байщуна. Командир цувагума нигьаувсуна, цала махру дишин дурма румуллал гражданин ушиву бувчӀукун.

Павел Ягьудинал Хъун Дивандалул хьхьичӀ ацӀаву

30Хъиривмур кьини, Павеллуй циваци тахсир бихьлай бурив ягьудинал мяйжаннугу кӀул бан, командирнал ганаяту махру дукьан дан дурну, хъун рувхӀанийтал ва щала Ягьудинал Хъун Диван[*] батӀин бувна. Яла уккан увну Павел, миннал хьхьичӀ ацӀан увна.

23

23^1Ягьудинал Хъун Дивандалул члентурахгу урувгун, Павеллул увкуна:

– Уссурвал, хӀакьинусса кьининин на Заннал хьхьичӀ дакӀ марцӀну яхъанай ивкӀра.

2Микку Хъунама рувхӀаний Ананиял Павеллул чӀарав бавцӀуминнайн амру бувна ганал кьацӀливух рищун+. 3Павеллул микку увкуна:

– Заннал вийхра рищунтӀиссархха, лажинлякъуй[*]! Ина шикку щяивкӀун ура ттун Кьанундалийну диван бан, инавама Кьанун лиллай ура, ттуйх рищун амру буллай!

4Павеллул чӀарав бавцӀуминнал увкуна ганахь:

– Цукун бювхъур вища Заннал Хъунама рувхӀаний кьюкьин ан+?

5Павеллул увкуна:

– Уссурвал, вар, ттун къакӀулссияхха ва Хъунама рувхӀаний ушиву, увкуну буссархха Мубараксса Луттирдай: «Оьккину гъалгъа матӀра вила халкьуннал бакӀчиная».

6Миннаву цавай саддукейтал, гайми – фарисейтал бушиву кӀулсса Павеллул лахъну увкуна Хъун Дивандалул члентурахь:

– Уссурвал, на фарисейра, ттул ппухъругу фарисейталли, ттуннив диван буллалиссар, ливтӀуми утта буккантӀишиврийн на хьул бивхьуну унутӀий+.

7Ганал мукун увкукун, фарисейтурал ва саддукейтурал дянив бяст сукку хьуна, бавтӀциригу кӀибавчӀуна. 8(Саддукейтурал я утта буккаву, я малаиктал, я жиндри бакъассар тӀиссар, фарисейтал тӀурча ми цимурца душиврийн вихссар.)+
9Гьаз хьуна аьлагъужа, фарисейтуравасса цаппара Тавратрал аьлимтал бивзун, кьянкьану баян бувна:

– Жун ва инсаннаву цичӀав оьккисса чӀалай бакъар. Балики ванащал гъалгъа тӀий рухӀ ягу малаик ивкӀун икӀан+?

10Бяст мукун къизгъинсса бияхха, командирнал, Павел ми инсантурал ххяхха-парча анссар тӀисса нигьал, амру бувна, га, гужрай гайнначӀату увцуну, казармалувун акьин.

11Хъиривмур хьхьуну Павеллул хьхьичӀ авцӀусса Залуннал увкуна:

– Кьянкьа да, ина Ярусалимрай Ттуяту бувсмур Румливгурча бусантӀисса+.

Павел ивчӀансса пикрирду

12КӀюрххилнин цаппара ягьудитал бавтӀун, хъа бувна, Павел икъавкӀуссаксса, цичӀав я дукъакан, я хӀакъачӀан. 13МукьцӀалунная ливчусса инсантурал мукун куну икьрал дуруна. 14Тайннал, хъун рувхӀанийтурачӀан ва хъунисринначӀан лавгун, увкуна:

– Жу хъа барду Павел къаивкӀуссаксса цичӀав къадукан. 15Туну румуллал полкирал командирнахь зугу, Хъун Дивандалулгу тавакъю бувара, га зучӀана уцин ити, ай, цахъис ххуйну ганал иширащал кӀул хьуншиврул куну. Жу хӀадурну бикӀанну, миккун ияннин, жу га ивчӀанну.

16Му иш кӀул хьуна Павеллул ссил арснан. Танал, лавгун ПавеллучӀан казармалувун, ганахь бувсуна му. 17Павеллулгу, хӀаписарнайн оьвкуну, ганахь увкуна:

– Ва жагьил командирначӀан иян ува, ванал танахь бусансса агьамсса зат бурча.

18ХӀаписарнал, жагьил иян увну командирначӀан, увкуна:

– Дуснакьлув Павеллул, ттуйн оьвкуну, ва жагьил вичӀан иян ува увкунни. Ванал вихь бусансса зат бусса бур.

19Командирнал, жагьил хъарала увгьуну, тийнай увцуну, цӀувххуна:

– Ци бур вил ттухь бусансса?

20Жагьилнал увкуна:

– Ягьудинал машвара бувну бур, Павел гьунттий Хъун Дивандалийн уца куну, вихь тавакъю бан. Ай, цан мунахь гьартану цӀуххаву дан багьну бур тӀий. 21Амма ина, лажинни, мунийн вих машара, цанчирча мукьцӀалунная ливчусса инсантал ганах ялугьлай буссар, га ивчӀан хӀадур хьуну. Гайннал хъа бувссар, Павел къаивкӀуссаксса я дукъакан, я хӀакъачӀан. Гай ялугьлай буссар так ина Павел Хъун Дивандалийн гьан ан рязи шаврих.

22Командирнал жагьил итаавкьуна, цахьва ва ишираяту бувсшиву щихьчӀав мабусара куну, дюъгу дирхьуну.

Павел Къайсария шагьрулийн гьан аву

23Яла командирнал оьвкуну кӀия хӀаписарнайн, гайннайн амру бувна:

– ХӀадур бувара кӀиттурша саллатӀ, арулцӀала бурттигьу ва кӀиттурша ччалачи. ЦӀан ларкьуну шанна ссят шайхту, буккияра ххуллийн Къайсариянавун бачин. 24Павел буртти итансса ца ттукку-чугу хӀадур бувара. Явара, Павел сагъ-саламатну иян аьркинссар сардар[*] ФеликслучӀан+.

25Чивчуна укун тӀисса чагъаргу:

26«Ссалам хьуннав Клавдий Лисийяту
хӀурмат лавайсса Феликс сардарнайн.

27Ва инсан ягьудинал увгьуну уссия, цивппагу буссия ва ивчӀан хӀадур хьуну, амма, ттула саллатӀнащал ялун ивну, ванал румуллал гражданшиву душиву кӀул хьувкун, на ва ххассал ав+. 28Ванай ци тахсир хьуссарив кӀул хьуну ччай, на ва увцуссия Ягьудинал Хъун Дивандалийн.+
29Ттун бувчӀунни: ва инсан я ивчӀан, ягу дуснакьравун акьин – ванай цукунчӀавсса тахсир хьуну бакъашиву. Хъун Дивандалий ванай бихьлахьисса тахсир так ягьуди диндалул Кьанундалийн багьайсса цаппара масъаларттацӀун бавхӀуну бия+. 30Мукунма ттун кӀул хьунни ва ивчӀан кьастну бушиву. Нагу мугьлат бакъа гьан ав вичӀан, тахсир бихьлахьиминнал вил хьхьичӀ бишиншиврул ванай бихьлахьисса тахсирду»+.

31Амру биттур буллай, саллатӀнал, Павел увцуну, хьхьувай Антипатрида шагьрулийн иян увна. 32Хъиривмур кьини, га тӀайла уккан бурттигьалтгу гьан бувну, цивппами Ярусалимрайсса казармалувун занабивкӀуна. 33Бурттигьалт Къайсариянавун бивукун, гайннал, Павелгу тапшур увну, чагъар буллуна сардарнахьхьун. 34Сардарнал, бувккуну чагъаргу, цӀувххуна Павеллухь, цумур провинциялияра ина, куну. Павел Киликиянавасса ушиву кӀул хьувкун,+
35танал увкуна:

– На вичӀи дишинна вих, вий тахсир бихьлахьими бувкӀукун, – амругу бувна, Павел Иродлул бувсса чӀалъаьлуву[*] къаралданулу итан.

24

Павел тахсирлув уллалаву

24^1Ххюва гьантлувун Хъунама рувхӀаний Анания цаппара хъунисриннащал ва юрист Тертуллущал бувкӀуна Къайсария шагьрулийн, сардарнал хьхьичӀ Павел тахсирлув ан+. 2-3Павел уххан увкун, Тертул айивхьуна га тахсирлув уллай:

– ХӀурмат лавайсса Феликс! Жу гьармудан ва гьар кӀанай хъуннасса рязишиндалущал кьамул дару ина халкьуннай дакӀ аьтӀий дуллалисса реформарду, барчаллагьгу буллай буру вин, ина цӀакьсса дакьаву дуручлай, хъинну аькьлу буну жула халкь бувцуну най унутӀий. 4Ина хъиннува бизар къаулланшиврул, на миннат буллай ура вихь вила муданнагусса хъиншиврущал жул чӀивисса тавакъюрах вичӀи дишинсса чӀун лякъин. 5Жун ва адимина ца оьсса лахъай азар куна чӀалай ур, ва ур щалагу дунияллийсса ягьуди гьалак буллай. Ва ур «Назарейтал» тӀисса секталул бакӀчи+. 6-8Ванал кьаст дуруна хӀатта Заннал Къаттагума мурдал бан. Мунияту жу ва увгьуссия. Ина цӀуххаву дарча, винмагу бувчӀинтӀиссар, жу ва ссал тахсирлув уллалиссарив+.

9Тертуллущал бивкӀсса ягьудигу ми мукъурттицӀун бавкьуна, увкумур гьарзагу мяйжанссар, куну.

Феликслул хьхьичӀ Павеллул увкусса цахлувасса махъ

10Сардарнал ка дуруна Павеллуйн. Гагу айивхьуна цахлувасса махъ лахълай:

– Ттун кӀулли ина цимирагу шин дуршиву вай халкьуннал иширттал диванну кьукьлай. Мунияту на ххарира ттухьхьунна ихтияр дуллунутӀий вила хьхьичӀ ттухлува махъ бусан. 11Вин къазахӀмат хьунтӀиссар на ацӀния кӀива гьантлул хьхьичӀ Ярусалимрайн эбадат дан увкӀун ивкӀшиву кӀул бан. 12Ттуй тахсир бихьлахьиминнан на къаккавкссара Заннал Къатлул хӀаятраву щищал-бунугу бяст буллай ягу эбадат-къатраву ягу шагьрулул цамур кӀанай халкь гьалак буллай. 13Миннаща къабюхъантӀиссар ттуй бихьлахьисса тахсир ссайну-бунугу мяйжан бан. 14Амма на бакӀрайн ласлай ура нава жула ппухъруннал Заннайн икрам байшиву, на Эсал Ххуллу бувгьуну уссара, мунийнни ттуй тахсир бихьлахьиминнал секта учайсса. На вихра Тавратрайн ва Идавстурал Луттирдай чивчусса гьарца затрайн, 15нагу, вай куна, Заннайн хьул бивхьуну ура, КӀанал циняв ливтӀуми – Цайнна иман дирхьумигу, иман дакъамигу – утта буккан банссар тӀий+. 16Мунияту на хӀарачат буллай ура ттула ас-намус Заннал хьхьичӀгу, халкьуннал хьхьичӀгу мудан марцӀну ябан+.

17Цаппара шинну кьатӀув дурну махъ, на увкӀра Ярусалимрайн, ттула халкьуннан дулуншиврул цадакьалун дартӀмур ва Заннан кьурванну баншиврул. 18Тай ттул ялун бувккуна на Заннал Къатлул хӀаятраву биссаврил эбадат дуллалисса чӀумал. Амма тикку ттул лагма-ялтту цукунчӀавсса ккучунну дакъассия ва гьалакшиннугу сукку къархьуссия+. 19Микку Асиа провинциялиясса цаппара ягьуди бувкӀуна. Гьаманки миннанъя вил хьхьичӀ бавцӀуну ттуй тахсир бихьлангу аьркинсса, агана ттуй тахсир бишинсса цичӀав минначӀа бухьурча. 20Ягу шикку буминнал бусийча, Ягьудинал Хъун Дивандалул ттухь цӀуххаву дуллалийни, ттуй бишинсса ци тахсир лявкъуссар куну. 21На тиву, тай инсантуран баллай, леххаву увкуссия: «ХӀакьину, зун чӀалай, ттун диван буллалиссар, ливтӀуми утта буккантӀишиврийн на вихну унутӀий», – куну. Балики ми мукъурттихлу ттуй тахсир бихьлай бикӀан?!+

22Эсал ххуллу цирив ххуйну кӀулсса Феликслул дацӀан дурна цӀухлахавуртту.

– На зул масъалалул хӀакъиравусса хӀукму кьукьинна, полкирал командир Лисий увкӀсса чӀумал, – увкуна танал.

23Танал амру бувна хӀаписартурайн Павеллух буруглансса къарал бацӀан бан, амма цахьхьуннагу чан-кьансса тархъаншиву дуллуну, ганал дустурахьхьунгу ганан аьркинмунилсса буллан ихтияр дуллуна.

24Цаппара гьантравун Феликс увкӀуна цала щарссанищал – Друсилла тӀисса ягьудищарнищал. Ганал гьан бувна Павел увцуну бучӀан, Эса МасихӀнайнсса ганал имандалух вичӀи дишин. 25Павел буслай ия Заннайн мукӀруну бикӀан аьркиншиврия, бунагьирттая ва тамахӀкаршиврия бурувччуну бикӀаврия, ахиратраву гьарцаннах ялугьлагьисса Заннал дивандалия. Цанма бавмуния нигьаувсун, Феликслул увкуна:

– ХӀакьинусса гьари! Насу, ттула мажал хьувкун, на вийн оьвчинна+.

26Та́рив мукуна тамахӀ бунува ия, Павеллул цанна лурттурасса дулунссар тӀий, мунияту га чӀявуну учӀан айва ва ганащал ихтилат буллан икӀайва.

27Ларгуна кӀира шин. Феликслун кӀанай увкӀуна Порций Фест. Ягьудинал бакӀчитал цащала хъин бикӀан баншиврул, Феликслул Павел дуснакьравува кьаивтуна.

25

Павеллул Румуллал паччахӀнал суд тӀалав баву

25^1Провинциялул сардар хьусса Фест увкӀуна Къайсария шагьрулийн ва, шанма гьанттагу тикку бувну, Ярусалимрайн лавгуна. 2-3Тикку хъун рувхӀанийтурал ва ягьудинал бакӀчитурал ганахьхьун дуллуна Павеллуйн къарщисса тахсирлув уллалавуртту. Тай хъинну ялув ливккун тавакъю буллай бия, цанна хъиншиву дурну, Павел Ярусалимрайн гьан ан. Цаларив, га Къайсариянавату наниххуллий ивчӀанну куну пикри бувна+. 4Фестлул увкуна:

– Павел Къайсариянаву къаралданилу уссар. На чӀал къавхьуну тиккун гьантӀиссара. 5Зуву сий думи ттущал тихун бачийча ва ганайн къарщисса тахсирлув авуртту ларсун бухьхьийча, агарда ганал ци-дунугу оьккисса дурну духьурча.

6Ярусалимрай мяйварив-ацӀварив гьантта бувну, Фест занахьуна Къайсариянавун, хъиривмур кьини щяивкӀун судьянал кӀанттуй, тӀалав бувна Павел увцуну бучӀаву. 7Павел увцуну учӀавривун, Ярусалимраяту бувкӀсса ягьуди булувкьуна, ганай чӀявусса бунияласса тахсирду бихьлай, амма тасттикь бан тайннаща хъанай бакъая. 8Павеллулив, цаламуний авцӀуну, учайва:

– Ттуй цукунчӀавсса тахсир бакъассар: на я ягьудинал Кьанундалийн, я Заннал Къатлуйн, я Румуллал паччахӀнайн къарщи къаувкра.

9Фестлун ччай бия ягьуди рязи бан, мунияту цӀувххуна Павеллухь:

– Рязирав ина Ярусалимрайн гьан, вийнма къарщину бихьлахьисса тахсирдайн бувну, тикку нагу усса кӀанай винма суд баншиврул?

10Павеллул увкуна:

– На Румуллал паччахӀнал судрал хьхьичӀ авцӀуну ура, мунилли ттун суд бан аьркинсса. Винмагу ххуйну кӀулсса куццуй, на ягьудинан цичӀав оьккисса къабав. 11Агарда ттуй тахсир бухьурча ва ивчӀан багьлай бухьурча, на хӀадурда бивкӀу кьамул бан. Амма ягьудинал ттуйн къарщину сукку дуллалисса тахсирлу авуртту щялусса духьурча, щихьчӀав ихтияр дакъассар на тайннахьхьун улун. На Румуллал паччахӀнал суд баву тӀалав дуллай ура!

12Цала маслихӀатчитуращал ихтилат бувну махъ, Фестлул баян бувна:

– Ина Румуллал паччахӀнал суд баву тӀалав дуллай уния махъ, гьан анну Румуллал паччахӀчӀан+.

Агриппа паччахӀнал хьхьичӀ Павеллул цахлува увкусса махъ

13Цаппара гьантравун Къайсариянавун ФестлучӀан аьлтту уккан увкӀуна паччахӀ Агриппа Вереникащал[*]. 14Тайннал тикку бувна цаппара гьантри, Фестгу гъалгъа тӀий ия паччахӀнащал Павеллул иширая:

– Шикку ур инсан, Феликслул дуснакьраву кьаивтсса. 15На Ярусалимрай усса чӀумал, хъун рувхӀанийтурал ва ягьудинал хъунисриннал ванайн къарщисса тахсирлув уллалавуртту гьаз дуруна. Тай бия, ванан диван кьукьа тӀий, тавакъю буллай. 16Нарив тайннахь учав: «Инсан зущал хьунаакьин увну, цахлувасса махъ бусан къаивтссаксса, румуллал аьдатрайн бувну, инсан зухьхьун улун къабучӀиссар», – куну. 17Тай бувкӀунни ттущал шиккун, нагу, аглан къавхьуну, хъиривмур кьинива щяивкӀра судьянал кӀанттуй ва тӀалав ав ва инсан учӀан аву. 18Ванащал хьунабавкьусса кӀанай, ттула пикрилий, ванай миннал бихьлахьисса тахсирдаву нава тахсирданун ккалли бансса цавагу за къалявкъуна. 19Бяст бия миннал цала диндалийн багьайсса масъаларттал ва цурив ца Эсал хӀакъиравусса. Га Эса ивкӀуссар, амма Павел тӀисса тахсирлув ур, Га сагъссар тӀий+. 20Ттун къакӀула, му даврил хъиривлаяву цукун данссарив. Мунияту на цӀуххав Павеллухь, рязирав ина Ярусалимрайн лавгун, тикку судрал хьхьичӀ ацӀан куну. 21Павеллул тӀалав дурунни суд хӀурмат лавайсса Румуллал паччахӀнал баву. Нагу амру бав га къаралданилу итан, Румуллал паччахӀначӀан гьан къаувссаксса.

22Агриппал увкуна Фестлухь:

– Ттун ттунма ччива му инсаннах вичӀи дишин.

– Гьунттийра вичӀи дишинтӀиссар, – увкуна Фестлул.

23Хъиривмур кьини Агриппа ва Вереника, хъинну чӀюлуну ларххун, бувххуна судрал залданувун румуллал аьралуннал командиртуращал ва шагьрулул махъ нани инсантуращал. Фестлул амрулийну уххан увна Павелгу. 24Фестлул увкуна:

– Агриппа паччахӀ ва шикку бумий! Зун чӀалай ур инсан, чӀявусса ягьудинал цаяту ттуйн Ярусалимрайгу аьрза буллай бивкӀсса, шиккува, Къайсариянавугу, му сагъну итан къааьркинссар тӀий, вев-гьарай тӀутӀисса+. 25Ттуннив ва ивчӀан ан багьлагьисса цукунчӀавсса тахсир ванай ляхълай бакъар. Амма ванал тӀалав буллай ур цанма суд хӀурмат лавайсса Румуллал паччахӀнал судрай баву, мунияту на хӀукму бав ва Румлив гьан ан+. 26Амма ттун бувчӀлай бакъар, нава Румуллал паччахӀнайн ва ишираяту ци чичин аьркинссарив. Мунияту на ва адимина зул хьхьичӀун уккан ав. Утти, Агриппа паччахӀ, ина ванахь цӀуххаву дува, ттунгу кӀулну бикӀаншиврул нава Румуллал паччахӀначӀан чичинмур. 27Ттул пикрилий, ва дуснакьлув, ванайсса тахсиргу мяълумну ккаккан къабувну, Румлив гьан аву тӀайлану къахьунссар.

26

Павеллул Агриппал хьхьичӀ лавхъсса махъ

26^1– Вихьхьун вихлува махъ бусан ихтияр дуллалиссар, – куну, баян бувна Агриппал.

Павеллул, кагу гьаз дурну, лавхъуна цахлувасса махъ:+

2– Агриппай, ттул паччахӀ! На хъинну ххарину ура, циняв ягьудинал ттуйва бихьлахьисса тахсирдайн къарщину хӀакьину вил хьхьичӀ ттухлува махъ учин бюхълай унутӀий, 3вин ягьудинал аьдатру ва бяст багьайми масъалартту ххуйну кӀулнугу бухьувкун. Мунияту тавакъюри ссавурданий ттух вичӀи дишаву.

4Циняв ягьудитуран ххуйну кӀулссар Ярусалимрай ттула халкьуннал дянив чӀаванияцӀа бувтсса ттул оьрму. 5Миннан на ччянияцӀава кӀулссара, агана цанма ччан бикӀарча, миннаща тасттикь бан бюхъантӀиссар на, фарисей хӀисаврай, жула диндалул яла кьянкьамур ххуллу бувгьуну ивкӀшиву+. 6ХӀакьинурив на судрал хьхьичӀ ацӀан увну уссара, жула ппухъруннахьхьун Заннал буллусса мукъуйн умуд бивхьуну унутӀий. 7Заннал буллусса мува махъ биттур баврийн умудрай бунутӀий бакъарив жула халкьуннал ацӀния кӀивагу авлад, хьхьугу-кьинигу хъинну ялув бавцӀуну, Заннаха къуллугъ буллалисса?! Ттул паччахӀ, муна му умуд бивхьуну унутӀийра жула халкьуннавасса цаппараннал на тахсирлув уллалисса+. 8Я ягьудитал, циван буру зу Заннаща ливтӀуми утта буккан бан бюхъаврийн вих къахъанай?

9Нагу ивкӀссара Назаратлиясса Эсал цӀанийн навагу бусса чаралий къарщи уккан аьркиншиврий дакӀ дарцӀуну+. 10Муна мукун, хъун рувхӀанийтурая ихтиярдугу ларсун, Ярусалимрай на къарщи авцӀуну ивкӀра Эсал ххуллу бувгьуминнайн. Мукунсса чӀявусса мубарактал на дуснакьравун бакьлай ивкӀссара. Судрал гай литӀунсса хӀукму байни, нагу муний рязийну чӀу булайссия+. 11ЧӀявусса эбадат-къатраву на гайннан таммихӀру байссия, гайннахь цала иман кьадитан данна тӀий. На гайннайн муксса сситтулну уссиявхха, хӀатта чил билаятирттайсса шагьрурдайгума на гай къабитайссия+.

12Ца ппурттуву на Дамаскрайн авчуссияв, Эсал хъирив наними бугьлансса ихтияргу хъун рувхӀанийтурая ларсун+. 13Я ттул паччахӀ, нава му ххуллийх ахттайн чӀумал най унува, ттун цакуну ссавниятусса бургъияр ярксса чани ххал хьуна. КӀанил чанна лахъан увнав нагу, ттущал нанимигу. 14Жу циняв щяв багьунав. Ттун бавуна ттущала жугьутӀ мазрай гъалгъа тӀисса чӀу: «Саул, Саул, ина Ттуйн циван къарщи уклай ура, Ттухун циван ахчилай ура? Винма бигьану бикӀанссарив, тарс бавцӀусса ттуккуйн кунна, тархьру щилан диркӀукун?!» 15На цӀувххуссия: «Ина цура, Заллуй?» «На Эсара, ина Ттухунна ахчилачисса, – увкуна Залуннал. 16– Изу лавай, ацӀу ччаннай. На вичӀан увкӀра ина Ттула къуллугъчину итан. Ина цайминнахь бусавантӀиссар На винна ккаккан дурмур ва уттигу ккаккан дантӀимур. 17-18На ина гьан анна ягьудиначӀангу, ягьуди бакъминачӀангу, миннал яру тӀитӀин бан, ми цӀаннавату ччаннайн буккан бан, ми Иблислул биялалуща мурахас хьуну, Заннал биялалийн бучӀан бан, миннал бунагьру хӀалал бивтун, мигу бухханшиврул Ттуйн иман дирхьусса мубарактурал кьюкьлувун. Ми ина бакӀрайн ласунтӀисса захӀматирттаву На ина уруччинна вийн къарщи буклакисса ягьудинаятугу, махъми халкьуннаятугу».

19Я Агриппа паччахӀ, ттуща къавхьунни ссавний ттула хьхьичӀ дарцӀумунийн мютӀи къахьун. 20БакӀрай на баян буллай ивкӀра Дамаскрай буминнан, яла Ярусалимрай ва щалагу Ягьудинаву, хъирив тӀурча цаймигу миллатирттан, мигу бунагьирттая махъунмай хьуншиврул ва Заннайн лажинну бурганшиврул, миннал дуллалисса давурттайну ккаккан баншиврул ми бунагьирттая махъунмай хьушиву+. 21Мунихлу цаппара ягьудинан на Заннал Къатлул хӀаятраву увгьуну, ивчӀан ччан бивкӀуна+. 22Амма Зал хӀакьинусса кьининийнгу ур ттун кумаг буллай. Вана на цӀана зул хьхьичӀ авцӀуну, чӀивинахьгу, хъунанахьгу буслай. На Мусал ва гаймигу идавстурал увкумунияр ххишала цичӀав тӀий акъара: 23МасихӀнан ккаккан бувну бивкӀссар аьзаврайсса бивкӀу ласун, яла ливтӀуминнаву утта увксса цалчинма хьуну, утти жула халкьуннащагу, цайми миллатирттащагу ххассал баврил чаннайн буккан бюхъантӀишиву баян бан!+

24Мукун цахлува махъ лахълахъисса га Фестлул аьличӀан увна.

– Ина вила аькьлулий урав, Павел? – вев увкуна танал. – Вилла хъуннасса аьлимчушиврул ина авлия увну ура!

25Павеллул увкуна:

– ХӀурмат лавайсса Фест, на авлия хьуну акъара, на тӀутӀимур хӀакьссар ва аькьлулийнуссар. 26Агриппа паччахӀнан вай гьарза кӀулссар, мунияту ттуща вай махъру сивсуну тӀун бюхълай бур мунахь. Ттун цӀакьну кӀулли на увкумунива мунан личӀлул къавхьусса цичӀав къаливчӀшиву, цанчирча Эсан хьумур кьюлтӀсса за бакъархха. 27Я Агриппа паччахӀ, вихссаравкьай ина идавстурайн?! Ттун кӀулли ина вихшиву.

28– Явара тти, вин ваксса чӀивисса мутталий ттуяту МасихӀнал Ххуллу бувгьума ан ччай бур! – увкуна Агриппал.

29Павеллул увкуна:

– Мутта цуксса бухьурчагу, кутӀасса ягу лахъисса, на Заннайн дуаь дуллай ура, ина акъа, хӀакьину ттух вичӀи дирхьусса цинянналгу на бувгьусса Ххуллу бугьаннав… так вай ттуй куннасса махру дакъа+.

30Агриппа паччахӀ ивзуна, танащал ивзуна сардар Фест, Вереника ва тайннащал бивкӀмигу. 31Тай бувккуна, куннахь кув тӀий:

– Ва инсаннал я ивчӀан ан, ягу дуснакь ан дурсса цичӀав дакъар+.

32– Ва бучӀия итаакьин, агана ванал Румуллал паччахӀнал суд баву тӀалав дурну къадиркӀссания, – увкуна Агриппал Фестлухь+.

27

Павел Румлив ачаву

27^1Жу Италиянавун гьан хӀукму бувсса чӀумал, Павелгу, гайми дуснакьлувтуравасса цаппарагу тапшур бувна Румуллал паччахӀнал полкиравасса Юлий тӀисса хӀаписарнайн+. 2Жу щябивкӀру Асиа провинциялул портирдавун буххан ккаккан бувсса Адрамитлия бувкӀсса жамилий ва багьру ххуллийн. Жущал уссия Тессалоника шагьрулиятусса македонийчу Аристарх+. 3Хъиривмур кьини жу бавцӀуру Сидон шагьрулий. Юлий Павеллущал хъин ивкӀун ия, ганахьхьун дустурачӀан уххан ихтияр дуллай, гайннал Павеллун аьркинмунил аякьа даншиврул. 4Жу цӀунилгу бувкру хьхьиривун, ва марч лажиндаравун бухьувкун, Кипр жазиралул марч бакъамур чулул чӀарацӀух хьуну, бавчуру. 5Киликия провинциялуцӀух ва Памфилия провинциялуцӀух хьуну, тӀивтӀусса хьхьиригу бивтун, Ликия провинциялул Мира шагьрулий бавцӀуру. 6Тикку хӀаписарнал лявкъуна Италиянавун Искандерия шагьрулияту нанисса жами ва жу ганий щябивтунну+. 7Цимивагу гьантлул мутталий жу хӀаллих най бивкӀру хьхьичӀунмай ва, ахиргу, мадара захӀматгу бувну, бивру Книд шагьрулийн. Мурчал жунма аьркинсса чулухунмай бачин битлай бакъахьувкун, жу Салмонэ тӀисса кӀанттуцӀух хьуну, Крит жазиралул марч чанссавагу хьхьарамур чулухух бавчуру. 8Гужрай зуманицӀух най, жу бивру «Ххуйсса Ликказанну» тӀисса кӀанайн, Ласея шагьрулияту арх бакъа.

9Хъуннасса чӀунгу ларгун духьувкун, ссутнил чӀунгу дуркӀун душиврийн бувну[*], хьхьирийх нан нигьачӀаву хьуну духьувкун, Павеллул дюъ дирхьуна:

10– Арамтал, ттун чӀалай бур жула ххуллу хъинну нигьачӀи хъанай бушиву, зарал хьун бюхъай кьай-кьуйлун ва жамилун бакъа, жула оьрмулунгу.

11ХӀаписарнал, Павеллул тӀутӀимуних къулагъас дан кӀанай, капитаннал ва жамилул залуннал тӀимуних вичӀи дирхьуна. 12ЦӀана ми бусса порт бия кӀи рутан бучӀи бакъасса, мунияту чӀявуминнал хӀукму бувна гихунмай бачин, ай, балики цащава Пуникс шагьрулийн биян ва тикку кӀи рутан бюхъан тӀий. Пуникс бия Кьибла-Баргълагаваллил ва Ухссав-Баргълагаваллил чулуха тӀивтӀусса Крит жазиралийсса порт.

Хьхьири гьалак шаву

13Бивщуна куклусса Кьиблалул марч, варича аьркинмур куну, хьхьиричитал, якорьду гьаз дурну, бавчуна Критрал зуманицӀух. 14Чансса хӀаллавун жазиралул чулухату бивщуна Эвракилон тӀисса, ураган кунмасса Ухссав-Баргъбуккаваллил марч+. 15Мукун гужсса мурчайн къарщину бачин къашайсса жами лавсун бавчуна. Жугу мурчал бувцунийн бавчуру. 16Кауда тӀисса чӀивисса жазиралуцӀух нанисса жуща гужрай дугьан бювхъуна ххассал бай къаехъ. 17Къаехъ жамилийн гьаз дурну, хьхьиричитурал, архъантру жамилул луртту ларсун, ганил чуллу бавхӀуна. Ливиянал зуманивсса къундалий, щин ххялтӀасса кӀанай личӀансса нигьал, пардаврттугу ларкьуну, мурчал лавснийн бавчуна. 18Мурчал мукун гьалакну жами хъюлчу буллай бияхха, хъиривмур кьини гай кьай-кьуй жамилияту экьиличлан бивкӀуна. 19Шамулчинмур кьини гайннал цала карунних экьиливчуна жамилияту, га бачин бан ишла байсса ярагъ-архъантру. 20Цаппара гьантри хьуна къачӀалай я баргъ, я цӀуртти, марчмур бия бишлайнма. Жул ххассал хьунсса цукунчӀавсса хьул къаливчӀуна. 21Инсантурал цичӀав къаканай хъунмасса хӀал бувна. Микку Павеллул увкуна:

– Я арамтал, зу аьркинссия ттул насихӀатрах вичӀи дишин ва Критраяту арх къабуцан, му чӀумал жунма цукунчӀавсса балаллу, зараллу къабиянтӀиссия. 22Утти тӀурча ххари хьияра, зувату цучӀав къаивчӀантӀиссар, анжагъ жамири ххит хьунтӀисса. 23На иман дирхьусса Заннал ттучӀан кьунну тӀайла увккунни Цала малаик+. 24Малаикнал ттухь увкунни: «Павел, нигьамаусара. Ина Румуллал паччахӀнал хьхьичӀ ацӀан аьркинссара, Заннал Цала цӀимилийну циняв вищал жамилий наниминнан оьрму пишкаш буллай ур»+. 25Мунин бувну, я арамтал, кьянкьа дара! На Заннайн вихну ура, гьарза ттухь увкусса куццуй хьунтӀишиврийн. 26Жами экьибутантӀиссар цумур-бунугу жазиралийн+.

Жами бюкьаву

27АцӀния мукьулчинмур кьини, жу Адриатика хьхьирийх лавсун найнма бусса чӀумал, хьхьунил лякьлуву хьхьиричитуран щак багьуна аьрщарачӀан гъан хъанай бушиву. 28Дурцуна куртӀшиву, му дия мукьцӀалаксса метра, амма чансса махъ дурцукун, куртӀшиву дия зувираксса метра. 29Хьхьиричитал нигьабувсун бия жами чарттайх къабищун, мунияту мукьра якорь хьхьиривун дирчуна, чани ччяни шайния тӀий, дуаьгу дуллай. 30Гайннал кьаст дуруна, жамилул хьхьичӀа якорь хьхьиривун дутай мишан дурну, къаехъ дучӀан дурну, ганий лихъан. 31Павеллул хӀаписарнахь ва саллатӀнахь увкуна:

– Вай хьхьиричитал жамилий къабацӀарча, зу ххассал къахьунтӀиссару.

32Му чӀумал саллатӀнал къаехъ дургьусса архъанну кьуркьуна, гагу хьхьиривун дагьуна.

33Чани щяв дагьавайсса чӀумал, Павел, зад дукияра тӀий, инсантурахь маз-кьаз бихьлан ивкӀуна.

– Махъсса вай ацӀния мукьрагу кьини зу, ци шайвав тӀий, вас-ццахлий бивкӀунну, цичӀав кагу-къаканай, – увкуна ганал. – 34На миннат буллалиссара зухь кьацӀ-мацӀ учин, муниллуча зу ххассал бантӀисса. Зул цанналагу бакӀраяту чӀара къадагьантӀиссар+.

35Мукунгу куну, Павеллул, лавсун ччатӀ, ганихлу циняннал хьхьичӀ Заннайн щукругу бувну, ччатӀ гъавгъун, канан ивкӀуна+. 36Мунил инсантуравун гъира бувтун, байбивхьуна канан. 37Цинявгу жамилий жу бияв кӀиттуршлий арулцӀаллий ряха инсан. 38Буччиннин зад дуркувкун, инсантал, къама экьибичлай, жами куклу буллан бивкӀуна.

39КӀюрххицӀун гайннан аьрщи чӀалан диркӀуна, амма ци кӀану буссарив гайннан къабувчӀуна. Тикку бия къундалул зума дусса бухта. Гайнналгу пикри бувна, бюхъарча, тикку жами бацӀан бан. 40Архъантру кьуркьуну, хьхьиривун якорьдугу дирчуну, рульданул чӀатӀа-ттархьругу ттирирхӀуну, чӀиримур пардавгу гьаз дурну, хьхьиричитурал жами кьирийнмай бачин бувна. 41Щин ххялтӀасса кӀанайх бивщуну лавгун, жамилул май къундалувун кьувтӀуна, махъмур бутӀа щатӀал гъагълагъи буллай бия. 42СаллатӀнан ччан бивкӀуна циняв дуснакь литӀун, зуманив бувккун, гай ликъахъаншиврул. 43Амма хӀаписарнан Павел ххассал ан ччай ия, мунияту тай ганал бацӀан бувна. Ганал амру бувуна, гьузун кӀулми хьхьичӀ хьхьиривун ххявххун, зуманив буккияра куну+. 44Гайминнан зуманив бачин аьркинну бия жамилияту лирчӀсса тахтардацӀун лавчӀун. Мукун гай циняв сагъ-саламатну зуманив бувккуна.

28

Малта жазиралий

28^1Ххассал хьувкун, жун кӀул хьуна, га жазиралийн Малта учайшиву. 2Жазиралул агьали ляличӀину хъамал ччисса инсантал лявкъуна. Дия дяркъу, лачӀлай дия гъарал. Тайнналгу къавтӀи бивчуну, жуйн гъили хьун оьвкуна. 3Павеллул къар тӀаннул дартӀун, цӀаравун дичлачисса чӀумал, ганал каний зурчӀай тӀий лявкъуна кӀиришиврия ливхъун щирпилува бувксса загьру бу шатта. 4Жазиралул агьалинан Павеллул канияту зурчӀай тӀутӀисса шатта ккавккукун, тай тӀун бивкӀуна:

– Ва инсаннал щак бакъа цу-унугу ивкӀуну икӀантӀиссар: ва хьхьиривату ххассал хьувкун, аьдлулул заллусса зал-щарссанил ва ххассал хьун къаивтссар.

5Амма Павеллул, шатта канияту палцӀ бувну, цӀаравун бувтуна, ганияту заралгу къавхьуна+. 6Инсантуран га ялу-ялун урухлай айишинсса ягу цакуну ивкӀуну агьансса ххай бия. Миннал биялсса хӀал бувна ялугьлай. Ганан цичӀав къашайшиву бувчӀукун, миннал пикри баххана хьуну, ва инсан ца зал ухьунссар тӀун бивкӀуна+.

7Арх дакъа царай къатри дия. Ганил заллу ия Публий тӀисса жазиралул бакӀчи. Танал жу хъинну хӀурмат буну кьамул бувнав. Шанма гьантта барду жу таначӀа хъамалу. 8Публийл ппу ия къашавай шаний, танал кӀиришиву лархъун дия, оьттул ццих дирну ия. Павел, увххун таначӀан, танай кару дирхьуну, дуаь дуруна. Та хъин хьуна+. 9Агьалинан му ккавккукун, жазиралийсса циняв къашайшалт ПавеллучӀан букӀлан бивкӀуна, хъин хъанангу бивкӀуна. 10Тайннал жуха хъинну хӀурмат бувна. Жу бачин чӀун дирувкунгу, гьарца аьркинмунил щаллу бувнав.

Румлив бучӀаву

11Шанма зурувун жу жазиралий кӀи дуртсса Искандериялиясса жамилий бувкру хьхьирийн. Га жами бия «Диоскуртурал» цӀанийсса[*]+. 12Жу бивнав Сиракуз портрайн. Тикку барду шанма гьантта. 13Тичча лавгру Ригий портрайн. Хъиривмур кьини бивщуна Кьиблалул марч, жугу бивру Путеол портрайн. 14Тикку жун лявкъуна имандалул уссурвал, тайннал жухь тавакъю бувна ца нюжмар цачӀара дара куну.

Вана, ахиргу, бивру РумуллачӀан. 15Румливсса имандалул уссурвавран бавну бия жу бучӀантӀишиву. Тай бувккуна жул хьунийн Аппийл майдандалийн бияннин, гайми Шан-Таверна тӀисса чӀивишагьрулучӀан[*]. Тай ккавккукун, Павеллул Заннайн щукру бувна, ганал дакӀгу хьуна. 16Жу бувхру Румлив, Павеллухьхьунгу ихтияр дуллуна личӀину яхъанан. Ганащал ия анжагъ къарал буллалисса ца саллатӀ.

Павеллул Заннал ЦӀаний Рум шагьрулий захӀмат баву

17Шанма гьантлува Павеллул цачӀанма оьвкуна Румливсса ягьуди жяматрал бакӀчитурайн. Гай бавтӀукун, ганал увкуна гайннахь:

– Уссурвал, на, Ярусалимрай увгьуну, румуллахьхьун уллуну уссара, на я жула халкьуннайн, я жула буттахъал аьдатирттайн къарщисса цичӀав бувну бакъана. 18Румуллал ттул иширал хӀакъираву хъирив лаяву дурну, на итаакьин ан ччай буссия, цанчирча на ивчӀан ансса тахсир къалявкъунутӀий+. 19Амма ттуй тахсир бихьлахьисса жула халкьуннал инсантал на итаакьин рязи хъанай бакъая. Мунияту ттун багьунни Румуллал паччахӀначӀа суд баву тӀалав дан. На мукун бувсса жула халкьуннай ци-бунугу ца тахсир бишиншиврул бакъая. 20Зуйнгу хӀакьину на оьвчав, зу ккакканшиврул ва зущал ихтилат баншиврул. Исраэлнал Цайн Умуд Бивхьуманал цӀанийрихха хӀакьину ттуй вай махру дусса.

21Павеллух вичӀи дирхьуминнал увкуна:

– ЖучӀан виятусса цукунчӀавсса чагъарду Ягьудинавату къабувкӀунни. Ва тиха бувкӀсса ягьуди-уссурваврава щилчӀав вияту оьккисса цичӀав къаувкунни. 22Амма жун ччиссия вияту виятува бавну вил пикрирду, цанчирча жун му секталуяту, оьккисса тӀарду бакъа, цичӀав къабаяй.

23Гайннал бази бувна Павеллущал, ва му кьини ганачӀан хъиннува чӀявусса инсантал бавтӀуна. Павел кӀюрххия маркӀачӀаннин буслай ия гайннахь Заннал ПаччахӀлугърая, Мусал Тавратраву ва Идавстурал Луттирдаву Эсая увкумур буцлай+. 24Цавай ганал мукӀру бувуна, гайми вих бан къавхьуна. 25Гайннал дянив цалийн къабучӀавуртту хьуна, гайгу шаппа-шаппай бачлан бивкӀуна. Павеллул гайннахь увкуна:

– Заннал РухӀирал Яшайя идавсийхчӀин зул буттахъахь тӀайланур увкусса вай махъру:+

26«Насу вила халкьунначӀанча, уча:

„Зу вичӀидирхьуну бикӀантӀиссару, амма зун къабувчӀинтӀиссар,
зу буруглай бикӀантӀиссару, амма зун ххал къахьунтӀиссар.

27Зул циняннал дакӀурдийх май даркьуну дур,
зул вичӀив дарщуну дур,
зул яругу лавкьуну бур.
Акъания зул яруннин ххал хьунссия,
вичӀан баянссия,
дакӀнин бувчӀинссия,
зувагу кӀура баенссияв Ттул чулийнмай.
Му чӀумал На зу хъин бантӀиссияв“»+.

28Утти кӀулну бикӀи Заннал ххассалшин гьан дуршиву жугьутӀи бакъаминнан: гайннанни баянтӀисса ва Хавар! – увкуна Павеллул+.

29Ганал ми махъру увкуну махъ, ягьуди ппив хьуна, куннащал кув хъинну бястругу буллай.

30Цала бувгьусса къатлуву Румлив ялапар хъанай Павеллул кӀира шин дуруна. Гьарца цачӀана увкӀма ганал кьамул айва. 31Га сивсуну Заннал ПаччахӀлугърая баян буллай ва Заллу Эса МасихӀная вяъза-насихӀат буслай ия. Ганахун ахчайсса цучӀав акъая+.

* 1:12 Аслийсса текстрай бур, Ххуллун-кьини ягьудинан битан бучӀи бувсса ххуллул манзилданий (яъни сайки 1 км-лул манзилданий) куну.

* 1:13 Зилотхъул учайсса бивкӀссар, Румуллал путпарас-хӀакимтал лихъан баншиврул, ярагъуннищал талан хӀадурсса инсантурайн. Симонгу хьхьичӀ гайннаятусса ца ивкӀссар.

* 1:20 Забур Давуд идавсин ливкмур лури. Гьартану ххал бува глоссарийрай.

* 2:1 ХхюцӀалуннил байран – Пейсах байран хьуну, ххюцӀалва гьантта лавгун махъ дайсса байран. Му кьини цалчин бавтӀсса къалмуя Заннан кьурван байсса бивкӀссар.

* 2:31 МасихӀ (Христос) тӀисса «Заннал Язи Увгьума» тӀиссар. Гьартану ххал бува глоссарийрай.

* 2:42 ЦачӀу дукра канакийни, Эсал мюталимтурал Эсал Цалла ккурхӀусса аьзаврттугу дакӀнийн дутайсса диркӀссар (мукунма ххал бува Лк. 22:17-20).

* 3:11 Сулайман идавсил ларзу диркӀссар Заннал Къатлул хӀаятрал баргъбуккаваллил чулух.

* 3:25 КьутӀи (договор) Заннал дурну диркӀссар Муса идавсийхчӀин Исраэлнал халкьуннащал.

*

4:1 РувхӀаний – диндалул къуллугъчи. Гьартану ххал бува глоссарийрай.

Саддукейтал – ягьудинал диндалул партиялувусса инсантал бивкӀссар (минная гьартану бувсун буссар глоссарийрай).

*

4:5 Хъунисри – жяматрал бакӀчитал.

Тавратрал аьлимтал – хъинну куртӀну ва биялну Таврат (Заннал Кьанун) кӀулсса ва му халкьуннан лахьхьин буллай бивкӀсса инсантал.

* 4:15 Ягьудинал Хъун Диван бивкӀссар ягьудинал хъунмур диван. Гьартану ххал бува глоссарийрай.

* 4:27 Гьирод – Гьирод Антипа; му Галил ва Перей билаятирттал паччахӀри (жула заманалуяр хьхьичӀсса 4 – жула заманалул 39 шш.), Гьирод Хъунама паччахӀналгу арсри.

* 4:36 Левит – Левийл тухумраясса инсан. Ярусалимрай Заннал Къатлуву къуллугъ буллансса ихтияр так Левийл тухумрахьри диркӀсса.

* 5:34 Фарисейтал ягьудинал диндалул партиялувусса инсантал бивкӀссар (минная гьартану бувсун буссар глоссарийрай).

* 6:9 Эбадат-къатта (синагога) – му къатлуву буккайсса бивкӀссар Мубараксса Луттирду, дуккайсса диркӀссар дуаьрду.

* 7:4 Халдей(тал) – Месопотамнал Кьиблалул чулух ялапар хъанай бивкӀсса агьлу.

* 7:11 Канаан – ттизаманнул Исраэл, Палистина ва Ливан цивун буххайсса кӀанттурду.

* 7:13 Юсуп идавс чӀаважагьилсса чӀумала Мисрилив ивзун махъ, кьура шин ларгун, хъунасса адимина хьуну уну, цалчин Мисрилив бувкӀний уссурвавран къаувчӀуссар.

* 7:40 Гьарун – Муса идавсил уссу. Га ивкӀссар Исраэлнал цалчинсса Хъунама рувхӀаний.

* 7:43 Молох – аммон халкьуннал залли.

* 7:44 Заннал Чятир ца кӀанттаяту гамур кӀанайн ласайсса Заннал Къатта кунма ишла байсса бивкӀссар, Сулайман идавсил чарил Заннал Къатта баннин.

* 7:56 Инсаннал Арс – МасихӀнал цӀардал ца, укун увкуну бур Ганайн Даниял идавсил. Гьартану ххал бува глоссарийрай.

* 8:27 Кандакия – хӀабашнал паччахӀсса хъаннил титул. (ХӀабаш – ттизаманнайсса Эфиопия ва Суданни.)

* 8:28 ПӀайтӀун – фаэтон, карета, колесница.

* 10:14 Петрдул цала хьхьичӀ дарцӀусса пардавлий ккавксса хӀайвантрайн хӀарамсса ва нажасъсса тӀий ухьунссар, цанчирча гайннуву ягьудинал Кьанундалул букан къабучӀи бувссагу хӀайвант бивкӀунтӀий.

* 11:28 Клавдий – му Румуллал паччахӀри (41–54 шш.)

* 12:1 Гьирод – яъни Гьирод Агриппа I, Хъунасса Гьиродлул арснал арсри.

* 12:3 Кьири ЧчатӀул байран – интту Пейсахрал хъирив арулва гьантлий дайсса байран.

* 12:17 Шикку кӀицӀ уллалисса Якьув ухьунссар Эсал уссу-ссурахъу. Петр Ярусалимрайсса Эсал умматрал бакӀчину ивкӀссар. Якьув му умматрал бакӀчи хьуссар Петрдул хъирив. Ххал бува мукунна 15-мур бутӀа.

* 13:1 Тетрарх (грек мазрава) – Хъунама Гьиродлул цала паччахӀлугъ мукьа арснайх дарчӀуну диркӀссар, ца бутӀул бакӀчинайн тетрарх учайсса бивкӀссар.

* 13:14 Ххуллун-кьини – му ягьудинал бусравсса кьинир. Му ягьудинал календарьданийн бувну нюжмардул махъра-махъсса кьинир. Му кьини, Тавратрал тӀийкун, зун, даву дуллан къабучӀиссар. Заннайн эбадатру дуллан бучӀи бувну бивкӀссар.

* 14:12-13 Грекнал диндалул бивкӀссар чӀявусса залтал: Зевс, Гермес ва мукунма цаймигу. Зевс ивкӀссар залтурал бакӀчи, Гермес гайннал цала илчинугу гьан айсса ивкӀссар. Залтурайн эбадат дайсса диркӀссар ахӀрамирттаву (храм). Ми ахӀрамирттаву бивкӀссар эбадат дачин дайсса къуллугъчитал (жрецтал).

* 14:14 Ягьудинал цайрасса янна ххядуккайсса аьдат диркӀссар хъинну гьалак бувкшиву ягу хъинну ссибивзшиву ккаккан даншиврул.

* 15:13 Шикку кӀицӀ уллалисса Якьув ухьунссар Эсал уссу-ссурахъу.

* 15:20 …оьттуя махъунмай хьияра… – тӀисса махъру бувчӀин бюхъайссар: 1) оьтту дукралун ишла мабари; 2) инсан маивчӀари. ЧӀалачӀиссаксса, шикку ва махъ цалчинмур мяъналий ишла бувну бур.

* 16:4 Ххал бува 15:28-29-ми бувчӀин бувмур.

* 16:37 Румуллал граждантал, суд къабувну, батлан ва дуснакьравун бакьлан ихтияр къадиркӀссар.

* 17:19 Ареопаг – Афиннайсса бакӀу. Гикку бивкӀссар Афин шагьрулул совет.

* 18:2 Понт – ЛухӀи хьхьирил Кьиблалул зуманивсса Румуллал провинцияр.

* 18:2 Клавдий паччахӀнал Румлияту ягьуди буккан бувссар жула заманнул 49-ку шинал.

* 18:12 Галлион (Луций Анней Новат Галлион) – Румуллал Ахаия провинциялул проконсул (сардар) хьуссар, 51-ку шинаяту тӀайла хьуну. Ахаия провинциялувун ттизаманнул Грециянал хъунмур бутӀа бухлай бивкӀссар. Коринт ва Афин Ахаия провинциялул агьамми шагьрурду бивкӀссар.

* 19:24 Эфес шагьрулий бивкӀссар хъу дугьаврил ва дюхъаврил зал-щарссанин Артемидан хас бувсса ахӀрам (храм). Му ахӀрам дунияллийсса арулла караматрал цаннин ккаллину бивкӀссар.

* 20:13 Асс Троада шагьрулияту 32 км-лул манзилданийсса шагьрур.

* 21:38 Аслийсса текстрай къачагъ тӀисса мукъун кӀанай «сикарий» тӀий буссар. Сикарий – му румуллайн къарщину бунт дурну гьаз хьусса ягьудинал талаталайн учайссар.

* 22:25 Румуллал империялий ялапар хъанахъисса агьлу циняв гражданталну къабивкӀссар. Гражданшиву – му хъинну хъунмасса бусравран ккаллину бивкӀссар, граждантал суд къабувну баттан цукунчӀав къабучӀину бивкӀссар.

* 22:30 Ягьудинал Хъун Диван бивкӀссар ягьудинал хъунмур суд. Гьартану ххал бува глоссарийрай.

* 23:3 Аслийсса текстрай «кӀяла був чӀира» увкуну бур «лажинлякъу» тӀисса мяъналий.

* 23:24 Сардар – му Румуллал ивтсса провинциялул бакӀчири.

* 23:35 Му чӀалъаь (дворец) бувну бивкӀссар Исраэлнал паччахӀ Гьирод Хъунаманал заманнай.

* 25:13 Агриппа (Гьирод Агриппа II) – му Гьирод Агриппа I-нал арсри, увссар жула заманнул 27-ку шинал. Ганал паччахӀлугъравун цаппара кӀанттурду ва шагьрурду буххайсса бивкӀссар. Вереника ганал ссу бивкӀссар.

* 27:9 Аслийсса текстрай «зума дугьаву» куну буссар, ихтилат ягьудинал «Хъуннасса зума дугьаврил» байрандалиятур. Му дугьайсса диркӀссар ссуттил, му чӀумал тӀурча хьхьирийх нан хъуннасса нигьачӀаву диркӀссар.

* 28:11 Диоскуртал – грекнал мифологиялувусса Кастор ва Поллукс зал-кӀинничалтри.

* 28:15 Аппийл майдан бивкӀссар Румлияту 70 км-лул, Шан-Таверна – 53 км-лул манзилданий.

+ 1:1 Лк. 1:3, Мк. 16:19, Лк. 24:51

+ 1:3 Мт. 28:17, Мк. 16:14, Лк. 24:15-49, ЮхӀ. 20:19-29,

+ 1:4 Лк. 24:49
+ 1:5 Лк. 3:3,
+ 1:6 Лк. 17:20, Лк. 19:11

+ 1:8 Иш. 8:1, Иш. 8:14, Лк. 24:48-49, Мк. 16:15

+ 1:9 Мк. 16:19
+ 1:10 Мк. 9:3, ЮхӀ. 20:12
+ 1:11 Мт. 16:27
+ 1:13 Мт. 10:2-4, Мк. 3:17-18, Лк. 6:14-16

+ 1:14 Мк. 3:31, Мк. 6:3, ЮхӀ. 2:12, ЮхӀ. 7:3,

+ 1:16 Лк. 22:47, Лк. 22:37, Лк. 24:44
+ 1:17 ЮхӀ. 6:71, ЮхӀ. 13:21
+ 1:19 Мт. 27:8
+ 1:22 Лк. 3:3, Лк. 24:48
+ 1:23 Иш. 18:7,
+ 1:24 Иш. 15:8
+ 2:1 Иш. 20:16
+ 2:3 Мт. 3:11

+ 2:4 Иш. 4:31, Иш. 13:52, Лк. 24:49, Иш. 1:4-5

+ 2:11 Иш. 6:5, Иш. 13:43
+ 2:19 Мт. 24:30, Лк. 21:11, БучӀ. 8:7
+ 2:20 БучӀ. 6:12
+ 2:22 ЮхӀ. 3:2
+ 2:23 Лк. 22:22, Лк. 23:33
+ 2:24 Лк. 24:5-6,
+ 2:28 Мт. 7:14, Иш. 13:35
+ 2:29 Иш. 13:36
+ 2:33 Мк. 16:19, Иш. 7:55-56,
+ 2:34 Лк. 20:42-43
+ 2:37 Лк. 3:10, Иш. 16:30

+ 2:38 Мк. 1:4, Иш. 10:48, Лк. 11:13, Иш. 8:15

+ 2:44 Иш. 4:32-37
+ 3:2 Иш. 14:8
+ 3:7 Мк. 1:31, Мк. 5:41, Мк. 9:27, Иш. 9:41
+ 3:8 Иш. 14:10
+ 3:11 ЮхӀ. 10:23, Иш. 5:12

+ 3:13 ЮхӀ. 8:54, ЮхӀ. 17:1, Лк. 23:14, ЮхӀ. 19:12

+ 3:14 Лк. 23:18
+ 3:17 Иш. 13:27,
+ 3:21 Лк. 1:69-70,
+ 3:22 Мт. 17:5, Иш. 7:37
+ 4:1 Мт. 22:23, Иш. 23:8
+ 4:3 Лк. 21:12
+ 4:6 Мт. 26:3, Лк. 3:2, ЮхӀ. 18:13
+ 4:7 Лк. 20:2
+ 4:8 Мк. 13:11, Иш. 6:10, Иш. 13:9
+ 4:9 Иш. 3:6-8
+ 4:11 Лк. 20:17,
+ 4:12 Мт. 1:21
+ 4:14 Иш. 3:11
+ 4:19 Иш. 5:29
+ 4:21 Лк. 20:6, Лк. 22:2, Иш. 5:26
+ 4:27 Лк. 23:1, Лк. 23:11, Иш. 3:13
+ 4:31 Иш. 2:4, Иш. 13:52
+ 4:32 Иш. 2:44
+ 4:36 Иш. 9:27, Иш. 13:2, Иш. 15:36,
+ 5:12 Мк. 16:20, ЮхӀ. 10:23, Иш. 3:11
+ 5:15 Мк. 6:55, Иш. 19:11-12

+ 5:17 Иш. 4:1, Иш. 23:8, Мк. 15:10, Иш. 13:45

+ 5:18 Лк. 21:12, Иш. 4:3
+ 5:19 Иш. 12:7-10, Иш. 16:26
+ 5:26 Лк. 20:6, Лк. 22:2, Иш. 4:21
+ 5:27 Мт. 10:17, Мт. 26:59
+ 5:28 Иш. 4:17-18, Мт. 27:25
+ 5:29 Иш. 4:19
+ 5:32 Лк. 24:48, ЮхӀ. 15:26
+ 5:33 Иш. 7:54
+ 5:34 Иш. 22:3,
+ 5:37 Лк. 2:2
+ 5:41 Мт. 5:12,
+ 6:1 Иш. 9:29
+ 6:5 Иш. 8:5, Иш. 21:8, Иш. 2:11, Иш. 13:43
+ 6:7 Иш. 12:24, Иш. 19:20
+ 6:10 Иш. 4:8, Лк. 21:15
+ 6:11 Мт. 26:59
+ 6:13 Иш. 21:28
+ 6:14 Мт. 26:61, ЮхӀ. 2:19-22, Мт. 5:17
+ 7:37 Иш. 3:22
+ 7:44 БучӀ. 15:5,
+ 7:48 Иш. 17:24
+ 7:52 Мт. 23:37
+ 7:54 Иш. 5:33
+ 7:55 Мк. 16:19
+ 7:56 Мк. 1:10, Мк. 16:19, Иш. 7:56,
+ 7:58 Иш. 8:1, Иш. 22:20
+ 7:59 Лк. 23:46
+ 7:60 Лк. 22:41, Лк. 23:34
+ 8:1 Иш. 22:20, ЮхӀ. 16:2, Мт. 10:23
+ 8:4 Мк. 4:14, Иш. 11:19
+ 8:5 Иш. 6:5, Иш. 21:8
+ 8:7 Лк. 4:35, Мк. 16:17-18
+ 8:13 Мт. 28:19, Иш. 16:33, Иш. 18:8
+ 8:14 Иш. 1:8
+ 8:15 Иш. 2:38

+ 8:16 Мт. 28:19, Иш. 19:5, Иш. 10:44, Иш. 11:15

+ 8:17 Иш. 9:17, Иш. 19:6

+ 8:25 ЮхӀ. 4:39

+ 8:26 Иш. 5:19, Иш. 10:4, Иш. 11:13, Иш. 12:7, Иш. 27:23

+ 8:29 Иш. 10:19
+ 8:35 Лк. 24:27
+ 9:1 Иш. 8:3, ЮхӀ. 16:2
+ 9:3 Иш. 22:6-11, Иш. 26:12-18
+ 9:10 Иш. 22:12,
+ 9:11 Иш. 21:39, Иш. 22:3
+ 9:16 Иш. 20:23,
+ 9:17 Иш. 8:17, Иш. 19:6
+ 9:22 Иш. 18:28
+ 9:23 Иш. 20:3, Иш. 23:30
+ 9:27 Иш. 4:36, Иш. 13:2, Иш. 15:36,
+ 9:29 Иш. 6:1
+ 9:30 Иш. 11:25
+ 9:34 Иш. 3:6
+ 9:36 ЮхӀ. 13:14,
+ 9:40 Мт. 9:25, Иш. 28:8,
+ 9:41 Мк. 1:31, Мк. 5:41, Мк. 9:27, Иш. 3:7
+ 10:2 Мт. 8:10, Лк. 7:4-5
+ 10:3 Иш. 3:1
+ 10:4 Иш. 8:26, БучӀ. 8:4
+ 10:6 Иш. 9:43
+ 10:9 Иш. 11:5-14
+ 10:15 Мк. 7:15-16,
+ 10:19 Иш. 8:29
+ 10:22 Лк. 7:4-5
+ 10:25 Иш. 16:29
+ 10:26 БучӀ. 19:10, БучӀ. 22:8-9
+ 10:28 ЮхӀ. 4:9, ЮхӀ. 18:28
+ 10:37 Мк. 1:14

+ 10:38 Мт. 3:16, ЮхӀ. 1:32-33, Мт. 4:24, Лк. 13:16

+ 10:42 ЮхӀ. 5:22, Иш. 17:31,
+ 10:43 Лк. 24:27,
+ 10:46 Мк. 16:17,
+ 10:47 Иш. 2:4
+ 10:48 Иш. 2:38
+ 11:2 Иш. 15:1,
+ 11:3 Лк. 15:2,
+ 11:5 Иш. 10:9-32
+ 11:9 Мк. 7:19, Иш. 10:15
+ 11:12 Иш. 15:9
+ 11:13 Иш. 8:26
+ 11:15 Иш. 10:44
+ 11:16 Иш. 1:5
+ 11:17 Иш. 2:38
+ 11:19 Иш. 8:1
+ 11:22 Иш. 4:36, Иш. 9:27, Иш. 13:1
+ 11:24 Иш. 6:5
+ 11:25 Иш. 9:30
+ 11:27 Иш. 13:1, Иш. 15:32
+ 11:28 Иш. 21:10, Мт. 24:7, Иш. 18:2
+ 12:2 Лк. 5:10, Мк. 10:39
+ 12:4 Лк. 22:33
+ 12:7 Иш. 8:26, Иш. 16:26
+ 12:10 Иш. 5:19, Иш. 16:26
+ 12:12 Иш. 13:5, Иш. 15:37,
+ 12:15 Мт. 18:10-11,
+ 12:17 Иш. 15:13, Иш. 21:18,
+ 12:23 БучӀ. 16:9,
+ 12:24 Иш. 6:7, Иш. 19:20
+ 12:25 Иш. 11:29-30, Иш. 12:12

+ 13:1 Иш. 11:27, Иш. 4:36, Иш. 11:22, Лк. 3:1

+ 13:2 Лк. 2:37,
+ 13:5 Иш. 12:12, Иш. 15:37,
+ 13:6 Мт. 7:15
+ 13:9 Иш. 4:8, Иш. 6:10
+ 13:13 Иш. 15:38
+ 13:15 Лк. 8:41, Иш. 18:8
+ 13:24 Лк. 3:3
+ 13:25 Лк. 3:16, ЮхӀ. 1:20, ЮхӀ. 1:27
+ 13:27 Иш. 3:17, Лк. 24:26-27
+ 13:28 Лк. 23:23
+ 13:29 Лк. 23:53
+ 13:30 Лк. 24:6
+ 13:31 Иш. 1:3, Лк. 24:48
+ 13:35 Иш. 2:27
+ 13:36 Иш. 2:29
+ 13:38 Мт. 1:21,
+ 13:43 Иш. 2:11, Иш. 6:5
+ 13:45 Иш. 5:17

+ 13:46 Иш. 4:30, Мт. 10:11, Мт. 22:8, БучӀ. 3:4, Мк. 12:9, Иш. 18:6

+ 13:47 Иш. 26:23
+ 13:51 Мт. 10:14, Мк. 6:11, Лк. 9:5
+ 13:52 Иш. 2:4, Иш. 4:31
+ 14:1 Иш. 13:5
+ 14:3 Иш. 4:30,
+ 14:4 Мт. 10:34, Лк. 12:51
+ 14:6 Мт. 10:23
+ 14:8 Иш. 3:2
+ 14:9 Мт. 9:2
+ 14:10 Иш. 3:8
+ 14:11 Иш. 28:6
+ 14:14 Мк. 14:63
+ 14:17 Мт. 5:45,
+ 14:22 ЮхӀ. 15:20,
+ 14:23 Иш. 13:2, Иш. 20:32
+ 14:26 Иш. 13:3
+ 15:7 Иш. 10:20
+ 15:8 Иш. 1:24, Иш. 10:44, Иш. 10:47
+ 15:9 Иш. 11:12,
+ 15:13 Иш. 12:17,
+ 15:20 БучӀ. 2:14,
+ 15:28 Иш. 15:20
+ 15:32 Иш. 11:27
+ 15:35 Иш. 13:1
+ 15:37 Иш. 12:12, Иш. 13:5,
+ 15:38 Иш. 13:13
+ 15:40 Иш. 15:32
+ 16:4 Иш. 15:28-29
+ 16:5 Иш. 6:7
+ 16:6 Иш. 18:23
+ 16:8 Иш. 20:5,
+ 16:14 Лк. 24:45
+ 16:15 Иш. 11:14, Иш. 16:33-34
+ 16:18 Мк. 9:38

+ 16:26 Иш. 4:31, Иш. 5:19, Иш. 12:7, Иш. 12:10

+ 16:27 Иш. 12:19
+ 16:29 Иш. 10:25
+ 16:30 Лк. 3:10, Иш. 2:37
+ 16:31 Мк. 16:16,
+ 16:33 Иш. 11:14, Иш. 16:15
+ 16:34 ЮхӀ. 4:53, Иш. 18:8
+ 16:37 Иш. 22:25
+ 16:39 Мт. 8:34
+ 16:40 Иш. 16:14
+ 17:2 Иш. 13:5, Иш. 14:1
+ 17:3 Лк. 24:26-27
+ 17:7 Лк. 23:2
+ 17:19 Мк. 1:27
+ 17:24 Мт. 11:25, Иш. 7:48
+ 17:31 Мт. 12:36, ЮхӀ. 5:22, Иш. 10:42,
+ 18:2 Иш. 11:28
+ 18:4 Иш. 13:5
+ 18:6 Иш. 13:46

+ 18:8 Лк. 8:41, Иш. 13:15, ЮхӀ. 4:53, Иш. 16:34

+ 18:15 Иш. 23:29
+ 18:18 Иш. 18:2,
+ 18:19 Иш. 19:1, Иш. 20:16
+ 18:23 Иш. 16:6
+ 18:24 Иш. 19:1,
+ 18:25 Лк. 3:3, Иш. 19:3
+ 18:26 Иш. 4:30,
+ 18:28 Иш. 9:22
+ 19:1 Иш. 18:21
+ 19:3 Иш. 18:25
+ 19:4 Лк. 3:3, ЮхӀ. 1:7
+ 19:5 Мт. 28:19, Иш. 8:16
+ 19:6 Иш. 8:17, Иш. 9:17, Иш. 10:46
+ 19:8 Иш. 4:30,
+ 19:12 Иш. 5:15
+ 19:13 Мт. 12:27, Мк. 9:38, Лк. 9:49
+ 19:15 Лк. 4:34,
+ 19:18 Мк. 1:5,
+ 19:20 Иш. 6:7, Иш. 12:24
+ 19:22 Иш. 16:1
+ 19:29 Иш. 19:29,
+ 20:1 Иш. 19:21
+ 20:3 Иш. 9:23, Иш. 23:30
+ 20:4 Иш. 19:29,
+ 20:5 Иш. 16:8
+ 20:6 Иш. 12:3
+ 20:7 БучӀ. 1:10
+ 20:16 Иш. 2:1
+ 20:18 Иш. 18:19,
+ 20:23 Иш. 9:16, Иш. 21:33
+ 20:28 ЮхӀ. 21:16-17,
+ 20:29 Мт. 7:15, ЮхӀ. 10:12
+ 20:31 Мк. 14:38
+ 20:32 Иш. 14:23,
+ 20:34 Иш. 18:3
+ 20:35 Мт. 10:8
+ 20:36 Иш. 21:5
+ 21:4 Иш. 20:23
+ 21:5 Иш. 20:36
+ 21:8 Иш. 6:5, Иш. 8:5
+ 21:9 Лк. 2:36, Иш. 2:17-18
+ 21:10 Иш. 11:28
+ 21:12 Мт. 16:21-23
+ 21:13 Иш. 20:24,
+ 21:18 Иш. 12:17,
+ 21:24 Иш. 18:18
+ 21:25 Иш. 15:29
+ 21:28 Иш. 6:13,
+ 21:29 Иш. 20:4
+ 21:33 Иш. 20:23, Иш. 21:11
+ 21:34 Иш. 19:32
+ 21:39 Иш. 9:11, Иш. 22:3
+ 22:3 Иш. 9:11, Иш. 21:39, Иш. 5:34,
+ 22:4 Иш. 8:3
+ 22:5 Иш. 9:1-2
+ 22:6 Иш. 9:3-6, Иш. 26:12-18
+ 22:12 Иш. 9:17
+ 22:15 Иш. 9:15
+ 22:16 Иш. 9:18
+ 22:17 Иш. 9:26
+ 22:20 Иш. 7:58
+ 22:25 Иш. 16:37
+ 23:2 Иш. 24:1,
+ 23:4 ЮхӀ. 18:22
+ 23:6 Иш. 4:1,
+ 23:8 Мт. 22:23, Лк. 20:27
+ 23:9 ЮхӀ. 12:29
+ 23:11 Иш. 27:23
+ 23:24 Иш. 24:3, Иш. 25:14
+ 23:27 Иш. 21:32-33, Иш. 22:27
+ 23:28 Иш. 22:30
+ 23:29 Иш. 18:15
+ 23:30 Иш. 9:23, Иш. 20:3
+ 23:34 Иш. 21:39
+ 24:1 Иш. 23:2
+ 24:5 Лк. 23:2
+ 24:6 Иш. 21:27-29
+ 24:15 БучӀ. 20:6, БучӀ. 20:13
+ 24:16 Иш. 23:1,
+ 24:18 Иш. 21:26
+ 24:21 Иш. 23:6
+ 24:25 Иш. 17:32
+ 25:3 Иш. 23:12
+ 25:12 Иш. 23:11
+ 25:19 Иш. 18:15, Иш. 23:29
+ 25:24 Иш. 22:22
+ 25:25 Лк. 23:14, Иш. 23:29
+ 26:1 Мт. 10:18, Иш. 9:15
+ 26:5 Иш. 23:6,
+ 26:7 Мт. 19:28,
+ 26:9 ЮхӀ. 16:2,
+ 26:10 Иш. 8:3
+ 26:11 Иш. 9:1
+ 26:12 Иш. 9:3-6, Иш. 22:6-11
+ 26:20 Иш. 9:20
+ 26:21 Иш. 21:27, Иш. 21:30
+ 26:23 БучӀ. 1:5, Иш. 13:47
+ 26:29 Иш. 21:33
+ 26:31 Иш. 23:29
+ 26:32 Иш. 25:12
+ 27:1 Иш. 25:12
+ 27:2 Иш. 19:29
+ 27:6 Иш. 28:11
+ 27:14 Мк. 4:37
+ 27:23 Иш. 8:26
+ 27:24 Иш. 23:11
+ 27:26 Иш. 28:1
+ 27:34 Лк. 21:18
+ 27:35 Мт. 15:36
+ 27:43 Иш. 27:3
+ 28:5 Мк. 16:18, Лк. 10:19
+ 28:6 Иш. 14:11
+ 28:8 Иш. 9:40,
+ 28:11 Иш. 27:6
+ 28:18 Иш. 23:29, Иш. 26:31-32
+ 28:23 Лк. 24:27
+ 28:25 Мт. 15:7
+ 28:27 Мт. 13:15, Мк. 4:12, ЮхӀ. 12:40
+ 28:28 Лк. 3:6
+ 28:31 Иш. 4:29,

+ https://ibt.org.ru/ebook?id=LAK

БувчӀинбавуртту

БувчӀинбавуртту

1. Б

2. ГЬ

3. Д

4. Ж

5. З

6. И

7. КЬ

8. М

9. Н

10. П

11. Р

12. С

13. Т

14. Ф

15. Х

16. ХЪ

17. Э

18. Я

Шикку буллуну буссар текстраву ва лишандалийну (…) ккаккан бувми махъру.

Баал-Зевул (Веельзевул) – му Иблислул цамургу цӀа дикӀан бюхъайссар тӀий бур. Ва диркӀун дур ягьудинал лагмасса халкьуннал залтуравасса цаннал цӀа.

Гьирод (Хъунама) – жугьутӀнал машгьурсса паччахӀ (жула заманалуяр хьхьичӀсса 37-ку шиная – 4-ку шинайнин). Ганал заманнай Ягьудинал паччахӀлугъ Румуллал паччахӀлугърайн мютӀину, танил провинцияну диркӀссар. Гьирод Хъунаманал Заннал Къатта цӀубуккан бувну, хъунма бувну бивкӀссар.

Гьирод Агриппа I – му Ягьуди, Галил, Перей ва Самар билаятирттал паччахӀри (жула заманалул 37–44 шш.), Гьирод Хъунама паччахӀналгу арснал арсри.

Гьирод Антипа – му Галил ва Перей билаятирттал паччахӀри (жула заманалуяр хьхьичӀсса 4 – жула зуманалул 39 шш.), Гьирод Хъунама паччахӀналгу арсри.

Давуд – Исраэлнал яла цӀадуркма паччахӀ ивкӀссар. Га ивкӀссар Ягьудал авладраясса. Дакьавугу, тӀайлашивугу ччай, Давуд Заннал бияла бартбигьлай ивкӀссар. Муниятур Занналгу Исраэлнал паччахӀтал Давудлул авладраяту хьун байсса бивкӀсса. Махъ заманнай учӀантӀисса МасихӀгу Давудлул авладраятур икӀантӀисса тӀий бивкӀссар ягьудинал идавстал.

Дишалартту датӀулт – румуллал паччахӀлугърал хазналувун дишалартту датӀлатӀисса къуллугъчитал. Ккаккан дурмунияр ххишаласса датӀлай, гай цанмагу хайр ласлай бивкӀссар. Заннайн иман къадирхьусса румуллаха зийгу, хӀарамну арцу ляхълайгу бунутӀий, ягьудитуран гай къаххирасса бивкӀссар.

Жазан-цӀуцӀаву – му хъинну захӀматсса, инсаннал чӀалачӀин оьккину зия хьун дайсса бурчул азарди (проказа). Му азар Заннал таммихӀран ккалли дайсса диркӀссар, къашайшалтгу цайми инсантураща биян къашайсса кӀанайн бакьайсса бивкӀссар. Му азарданул увгьуманан дин-эбадатрал ххуллу-хха бан къабучӀину (къахӀалалну) бивкӀссар.

Забур – му диндалул 150 балай цачӀун бувсса жужри. Миннуву чӀявусса балайрду бур агьали ххассал баврихлу Зал бюхттул уллалисса, цайми бур КӀанал хъуншиву, кьудрат, ччаву чӀалачӀи дуллалисса ягу кумаг чӀа тӀисса. Ми балайрдаву чӀявуми Давуд идавсил чивчусса бивкӀссар.

Заннал Арс – укун куну буссар Инжилданий Эсайн, Га Мариямлул инсаннацӀа увну акъатӀий, Га Заннал РухӀирайну (РухӀ ал-кьуддус) ниттил ляхълуву ивхьуну ивкӀунтӀий. Му бакъассагу, Мубараксса Луттирай (Забурданий) Исраэлнал паччахӀтурайн Заннал арсру увкуну буссар.

Заннал Къатта – ягьудинал Ярусалимрайсса яла агьаммур ва мубаракмур къаттар. Ягьудинал кьурван байсса бивкӀссар так Заннал Къатлуву, байраннал гьантрайгу гай мивун батӀайсса бивкӀссар. Заннал Къатта бувну бивкӀссар Эса ан азараксса шиннардил хьхьичӀ ягьудинал цӀадурксса паччахӀтурал Давудлул ва Сулайманнул. Мунияр махъ Бабилоннал паччахӀнал Бухтнасардул (Навуходоносор) га лекьан бувну бивкӀссар. Яла га цӀуницӀакул бувссар Зоробабеллул. Эсал заманнай тӀурча га Заннал Къатта ягьудинал паччахӀ Гьирод Хъунаманал цӀубуккан бувну бивкӀссар. Заннал Къатлул диркӀссар халкь батӀайсса цаппара хӀаятру. Жула заманнул 70-ку шинал Заннал Къатта румуллал лекьа-пӀякьу бувссар, ххишала га цӀубуккангу къабувссар.

Заннал ПаччахӀлугъ – я бунагьру, я бивкӀу къабикӀантӀисса ялун дучӀантӀисса дуниял. Утта буккан бувминнаву му дунияллун лайкь хьуми яхъанантӀиссар Заннал дирхьусса низамрай. Амма му дунияллун лайкь хьунсса ххуллу Заннайн иман дирхьусса гьарца инсаннаща ласун бюхъайссар цала дакӀнивух. Заннал ПаччахӀлугърайн Ссавруннайсса ПаччахӀлугъ кунугу учайссар.

Зума дугьаву – (ягьудинал аьдатрай зума дугьаву) му хъанахъиссар ккаккан бувсса гьантрай дукра дурагу къадукаву. Мунил мурадну хъанахъиссар эбадат дуллалиманал цала дакӀнивусса буруккин Заннан чӀалачӀи баву, мунийну цала дуллалисса дуаьрду гуж даву.

Иблис – му ссавнияту Заннал экьи увтсса малаикнал цӀари. Му хъанахъиссар циняв щяйтӀантрал (жиндрал, мурдалсса рухӀирдал) бакӀчину, инсантал ххуллул тӀайламунияту баччан буллалиману ва Заннал яла оьма душманну.

Ибрагьим – му хъунисса идавстураясса цар. Мубараксса Луттирай бувсун буссар Заннал ганащал кьутӀи дурну диркӀшиву. Заннал ганал авлад «хьхьирил къун кунма» чӀяву банна куну бивкӀссар. Ибрагьимлул оьрчӀаяту байбивхьуссар жугьутӀнал, аьрабнал ва цаппара цайми миллатру.

Идавстал – ми Заннал Махъ (Калам) бавми ва му инсантуран баян буллалимири. Идавстал ягьудинан цинияргу хьхьичӀ Заннал амрурду бартбигьлан, цаннал цаннан оьбаларду къабуллан, дакӀру марцӀну бикӀан аьркиншиву лахьхьин буллай бивкӀссар. Мукун бакъахьурча, аьдатру дуручлачаврил инсаннан цичӀав мюнпат бакъассар. Тамансса идавстурал Заннал Махъ луттирдай чивчуссар, ми луттирдугу ягьудиначӀа хъуннасса сий дуну бивкӀссар.

Инсаннал Арс – МасихӀнал цӀардал цар. Укун увкуну бур Ганайн Даниял идавсил. Эсал Цайнма Цалагу чӀявуну мукун учайсса бивкӀссар. Даниял идавсил МасихӀнаяту бувсун бур, ссавнияту ливккун увкӀманая кунма, Га Заннал бюхттул увну, щала дунияллий каялувшиву дантӀиссар куну. Мукун учаврил мяънагу Цува гьаманки Гана Га Данияллул кӀицӀ увсса цинявппагу агьалинал ПаччахӀ, Цал ПаччахӀлугъ абадул абадлийсса дикӀантӀима ушиву ккаккан бавур тӀиссар.

Кьири ЧчатӀул байран – Пейсахрал хъиривсса арулва гьантлий дайсса байранни. Ми гьантрай дукралухун кьирисса кӀюла ччатӀ бакъа букан бучӀину къабивкӀссар. Ххал бува мукунма статья Пейсах байран.

Кьурван – ягьудинал диндалуву Заннан цӀа куну дуллалисса личӀи-личӀисса эбадатирттал журардур. Миннувун духлахиссар Заннайнсса щукрулун Заннал Къатлувун лавсун букӀлакӀисса къама, ччатӀ, зайтуннагь; мукунма, цащава хьусса бунагьрал ялтту учӀаву чӀа тӀий, Заннан кьурваннун биххансса хӀайван рувхӀанийтурачӀан биян баву (мукунсса хӀайван бивххун, яла щаллунма ягу мунил бутӀа ччуччайсса бивкӀссар мунинва хас бувсса кьурван ччуччай кӀанай). Эса МасихӀ ххачлий ищаву, Га ивчӀаву ва яла утта уккаву гьарца инсаннал гьарца бунагь шюшинсса хӀакьсса кьурванну хьуссар.

МарцӀ баврил эбадат – укун таржума буллалиссар грекнал «баптизма», оьруснал «крещение» тӀисса махъру. Ва эбадатрал мяъна хъанахъиссар инсаннал бунагьру кьабивтун, Заннал тӀийкунсса ххуллийн кӀура аяву. Ва эбадат дайни, инсан щинавун уххан айсса ивкӀссар.

МарцӀбай ЯхӀъя (оьрус.м. Иоанн Креститель) – му Захариял арсри. Му щинайну марцӀ баврил эбадат дуллай ивкӀмари. Инсантал щинайну марцӀ буллай, ЯхӀъя Эса МасихӀнан ххуллу хӀадур буллай ивкӀссар. Мунайн ЯхӀъя ХьхьичӀ увкӀмагу учайссар. Ххал бува мукунма статья МарцӀ баврил эбадат.

МасихӀ (оьрус.м. Мессия, Христос) – жугьутӀ мазрай ва мукъул мяъна «Заннал Язи Увгьума» дур. Ягьудинал аьдат диркӀун дур, нахӀусса кьанкь дусса нагь бакӀрайх дуккаврийну инсан ляличӀину бюхттулсса даражалийн лахъан айсса. Мусан буллусса Тавратрай, Идавстурал Луттирдай ва Забурданий бувсун буссар МасихӀ учӀаншиву ПаччахӀну ва Ххассалбайману.

Мубараксса Луттирду – ми ягьудинал хъинну ккалли байсса имандалул луттирду хъанахъиссар. Гивунгу бухлай бивкӀссар Таврат (Кьанун), Забур, Идавстурал Луттирду ва цаймигу луттирду.

Муса – хъунисса идавстураясса цар. Муса бакӀчи увну, ягьуди халкь Заннал Мисрилия (Египетнава) буккан бувссар, Мисриллал паччахӀнал лагъартшиврия ххассал бувссар. Мусан Заннал ликкан бувссар Таврат.

Нух-гьав – ххяли виттириркӀуну, инсаннал нурчӀи дишин бувсса къатта. Ганивунсса хьулу чарил нигь дирхьуну лакьайсса бивкӀссар.

Пейсах байран – ягьудинал байранни. Ва байран гайннал хас дурну дур Муса идавс бакӀчину цивппа Мисрилия (Египетнава) лавгун, Мисриллал паччахӀнал лагъартшиврия мурахас шаврин. КӀицӀ лагайссар гьарца ягьудинал шиндайдихьулий, жула календарьданул март-апрельданий. Пейсахрал дукра дан му кьини чӀи ягу гада биххайсса бивкӀссар.

Путпарас – щялусса залтурайн, миннал гьайкаллайн иман дирхьума. Ягьудитурал укун учайсса бивкӀссар лагма-ялттусса циняв халкьуннайн, Ца акъа акъасса Заннайн вих бакъаминнайн.

РувхӀанийтал – Ярусалимрайсса Заннал Къатлул къуллугъчитал. РувхӀанийтурал агьаммур бурж бивкӀссар – Заннансса кьурван булаврил эбадатру даву. Тавратрайн бувну, рувхӀанийталну зун бучӀину бивкӀссар так Гьаруннул (Мусал уссил) авладраясса инсантуран.

Саддукейтал – ягьудинал ккураннавасса цар. Ганивун буххайсса чӀявуми бивкӀссар диндалул къуллугъчитал, хъуни къатрал агьлу ва дурккусса инсантал. Гайннал яла ккалли баймур бивкӀссар Мусал Тавратрайсса ххювагу луттирай (яни Мубараксса Кьанундалий) бан ккаккан бувмур. Масала, гай вих къашайсса бивкӀссар Кьиямасса кьини дучӀаврийн, мунил хӀакъираву Тавратрай цичӀав увкуну бакъатӀий. Саддукейтал Ягьудинал Хъун Дивандалувугу хъинну махъ нанимину бивкӀссар.

Сардар – хъунисса билаятирттал ялув хӀакимшиву дуллан ивтсса румуллал вакил.

Ссавруннайсса ПаччахӀлугъ – ххал бува Заннал ПаччахӀлугъ.

Ссуннат – Ибрагьим идавсищал Заннал дурсса кьутӀилийн бувну, бурхьнисса гьарца инсаннан аьркинну бивкӀссар ссуннат бан. Увсса оьрчӀан ссуннат байсса бивкӀссар мяйлку кьини. Эсал заманнай му кьини оьрчӀан цӀагу дизайсса диркӀссар.

Таврат (Кьанун) – му МусайхчӀин жугьутӀнал халкьуннан Заннал ликкан дурсса иман дишаврил ва оьрму бутаврил кьяйдардал (тӀул-тӀабиаьтрал, адаврал, оьрмулувусса циняв иширттал кьараллал, хӀараммунил ва хӀалалмунил) жямри. Ми кьяйдарду цачӀун дурну дуссар Мусал Луттирай – Тавратрай. Тавратрал буссар ххюва бутӀа. Гайннуй бувсун бур дуниялгу, инсангу ляхъан баврия, цалчинсса идавстурая, жугьутӀнал халкь дунияллийн буккаврия, Заннал ми халкь Мисриллал паччахӀнал лагъшиврия мурахас баврия ва миннан дулунна куну диркӀсса аьрщи дулаврия. Мукунна му Луттирай дуссар Исраэлнал халкьунан Заннал дирхьусса кьанун.

Тавратрал аьлимтал – хъинну куртӀну ва биялну Таврат (Заннал Кьанун) кӀулсса ва му халкьуннан лахьхьин буллай бивкӀсса инсантал. Ягьудинал халкьуннаву миннал хӀурмат ва сий хъуннасса диркӀссар.

Тетрарх (грек мазрава) – Гьирод Хъунаманал цала паччахӀлугъ мукьа арснайх дарчӀуну диркӀссар, ца бутӀул бакӀчинайн тетрарх учайсса бивкӀссар.

Фарисейтал (бухсса жугьутӀ мазрай «батӀул хьуми», «личӀи хьуми») – ми бивкӀссар Тавратрал, буттахъал аьдатирттал тӀутӀимур цахъис даччин хьун къадиртун биттур дан, диндалул ххуллу-хха марцӀну буруччин аьркинссар тӀисса, дурккусса, дин ххирасса инсантал. Гай жяматраву хъинну махъ наними бивкӀссар. Гайннал цалагу диндалул тӀалавшинну хъинну ялув бавцӀуну дуруччайсса диркӀссар, махъминнаятугу гайннал мура тӀалавшин дайсса диркӀссар.

Ххарисса Хавар – му, МасихӀнал мукъурттийн бувну, Заннал ПаччахӀлугъ дучӀавриясса хаварди. Махъату мукун тӀун бивкӀссар Инжил Луттирайн, яни Заннал гьан увсса МасихӀ дунияллийн учӀавриясса ва, бунагьирттая мурахас бувну, инсантал ххассал бавриясса хаварданийн.

Ххачлий ищаву – инсаннан жаза баврил ца журар. Ххачлил журалийсса ттурцӀай, каруннай ва ттурцӀацӀух ялавай итабавкьусса ччаннай мярду бивщуну, инсан зурчӀай тӀутӀи айсса ивкӀссар. Мукунсса таммихӀ байсса бивкӀссар нукӀузаманнул Румливгу, цаймигу кӀанттавугу. Ххачлий ивщума аьзаврай ивчӀаву бакъасса, хъунмур мяъна диркӀссар халкьуннал хьхьичӀ га аски-кьюкьин авугу. Амма яла-махъ гьаманки ххачлияту хьуссар Эсал ххуллу бувгьуминнан бунагьру багъишла баврил ва оьрму бивкӀулуяр ххув шаврил лишан.

Ххуллун-кьини – му ягьудинал бусравсса кьинир. Ягьудинал календарьданийн бувну, му нюжмардул махъра-махъсса кьинир. Му кьини, Тавратрал тӀийкун, зун, даву дуллан къабучӀиссар. Так Заннайн эбадатру дуллан бучӀи бувну бивкӀссар.

Хъунама рувхӀаний – ягьудинал диндалул къуллугъчитураву яла хъунама ивкӀссар. Цаппара эбадатру дайсса диркӀссар так мунал. Масалдаран, Заннал Къатлувусса Яла Мубаракмур КӀанайн уххан мунан бакъасса, цаманан щинчӀав бучӀину къабивкӀссар.

Хъун рувхӀанийтал – ми ягьудинал яла лавайми диндалул къуллугъчитал бивкӀссар. Эсал заманнай сайки циняв хъун рувхӀанийтал ца-кӀива авадансса къатлувасса бивкӀссар.

Эбадат-къатта (синагога) – му къатлуву буккайсса бивкӀссар Мубараксса Луттирду, дуккайсса диркӀссар дуаьрду. Эсал заманнай мукунсса къатри ягьуди яхъанахъисса гьарца шагьрулий бивкӀссар. Ми къатравун бавтӀминнаяту ччиманаща бюхъайсса бивкӀссар, хьхьичӀун увккун, Мубараксса Луттирдава ци-бунугу циняннахь буккин, яла – цала бувккумунил мяъна дурчӀин дуллалисса ихтилатгу бан.

Ягьуда – Якьувлул ацӀния кӀия арснаясса цар. Ганаяту Исраэлнал тухумравасса ца байбивхьуссар. Ганал наслулийн ганал цӀанияту ягьуди тӀун бивкӀссар (Инжилданий чӀявуну мукун тӀий буссар циняв жугьутӀнайн). Исраэлнал билаятрал гай бивзмур кӀанайн Ягьуди билаят учайссар. Ягьудинал тухумраяту ивкӀссар Исраэлная яла хъунама паччахӀ Давуд ва Ганал наслулиятусса Эса МасихӀ. Яла махъ му цӀа дусса тамансса инсантал бивкӀссар, масалдаран, Кариотлиятусса Ягьуда – МасихӀ авххусса мюталим.

Ягьудинал Хъун Диван (синедрион) – му бивкӀссар ягьудинал хъунмур суд. Ганивун буххайсса бивкӀссар Хъунама рувхӀаний, рувхӀанийтал, хъунисри ва Тавратрал аьлимтал. Эсал заманнай яла агьамми Ягьудинал Хъун Дивандалул хӀукмурду румуллал сардарнал цӀакь байсса бивкӀссар.

Якьув – хъуни идавстуравасса цар. Ибрагьимлул арснал арсри. Ганал оьрчӀаяту байбивхьуссар ягьудинал ацӀния кӀивагу агьлу-авлад. Мунин бувну, ягьудинал халкьуннайн учайссар Якьувлул миллат. Заннал му миллатрайн Исраэл куну буссар.

Мяъна дурчӀавриву захӀматшивуртту хьуна дакьайсса лакку махъру

Мяъна дурчӀавриву захӀматшивуртту хьуна дакьайсса лакку махъру

1. А

2. АЬ

3. Б

4. В

5. Ж

6. З

7. Л

8. С

9. Т

10. У

11. ХЪ

12. ХӀ

13. Ч

14. ЧӀ

15. Щ

16. Я

Ва сияхӀравун бивчуну буссар цаппара буккултран бувчӀин захӀматну бивкӀсса махъру. Вай махъру (…*) лишандалийну ккаккан бувну буссар.

Агьлу-авлад – ца тухумрал инсантал, ца бакӀбуттая нанисса наслу (племя).

АхӀрам – храм.

Аьдлу – тӀайласса хӀукмурду бачин буллалаву (справедливость).

Аьламат – Заннаясса лишан, ци-бунугу хьунтӀишиву бусласисса аьш (знамение).

Аьрип (аьриф) – хъинну дурккусса, хъинну аькьлу бусса инсан.

Бияла – ци-бунугу бан, щияту-бунугу ци-бунугу тӀалав бан бюхъайшиву; Заннал бияла – цимурцаннул каши Заннахь цахьра душиву.

Вяъза (вяъза-насихӀат) – халкьуннахь диндалия бусаву, Заннал Махъ инсантурачӀан биян баву.

Жумужул ккукку – хъинну чӀирисса зат тӀисса мяъналий ишла байсса махъри.

Зайтуннагь – зайтундалул (оливалул) мурхьирал ахъулссаннуя дуккайсса нагь.

Лагъ – щил-унугу канилусса, цала ихтияр цахьра дакъасса инсан (раб).

Сувр (ссур) – Кьиямасса кьинилул баларду ливкшиву баян буллалисса труба.

Таж – паччахӀтурал бакӀрай бишайсса, ххирасса металлдания бувсса, ляълу-жавагьирттай чӀюлу бувсса кьяпуха лавхьхьусса шалкка (корона).

ТаммихӀ – щий-бунугу хьусса тахсирданухлу багьаймур баву (наказание).

Ташу – закондалий цӀакь бувсса щар шаву ва щар дуцаву.

Уммат – ца диндалул агьлу.

Умуд – хьул; хьуну ччимур (надежда).

Хъунисри – жяматрал бакӀчитал.

ХӀакь – дурсса даврихсса багьа.

ХӀаписар – ларайсса чиндалул аьраличу (дяъвилул къуллугъчи – офицер). Шикку кӀицӀ увну уссар ттурша аскарнал амир – румуллал мазрай центурион.

ХӀикмат – аьжаивсса, инсан махӀаттал уллалисса, хӀайран уллалисса Заннал Цала каши ккаккан дайсса иш (чудо).

ХӀукму – ссал-бунугу хӀакъираву ахир-пикри кьамул баву (постановление, решение).

Чул (чулданул) – къундалул ягу чарил авлахъ (пустыня).

ЧӀапа – щяпрая щавшсса, аьркинмур дишайсса зат (корзина).

Щахъами – лас ивкӀусса, яла щар къавхьусса хъами (вдовы).

Язи бугьан – цанма ччимур, аьркинмур ссавату-бунугу, щивату-бунугу личӀи бан (отобрать, выбрать).

Грек мазрай личӀину буллумур

Грек мазрайсса канихчичрурдаву личӀисса куццуй буллусса кӀанттурду

Инжилданул канихчичрурдаву буссар яла тӀайламиннун ккаллисса грек мазрайсса текстру. Гьаманки ми текстирдаяту бувну буссар лакку мазрайсса таржумарттугу. Амма грек мазрайсса канихчичрурдаву буссар яла мяйжанми текстирдавугу цаппара личӀишивуртту дусса текстру. Миннуву яла агьамми личӀину буллусса кӀанттурду жу гилунмай буллай буру.

Эса МасихӀная Маттейл чивчусса Ххарисса Хавар

Мт. 6:13б Вихьри дусса ПаччахӀлугъ, гуж ва бюхттулсса цӀа абадул абадлий. Амин.

Мт. 8:28 Цаппара чичрурдай «Гергеса аьрщарайн» увкуну бур.

Мт. 17:21 Жиндри тӀурча буккан байссар анжагъ дуаьлийну ва зума дугьаврийну.

Мт. 18:11 Инсаннал Арс увкӀсса ахир пуч хьуну наними ххассал банни, – тӀий, буслай ия Эса ялагу.

Мт. 23:14 Бала багьанссар зуйн, Тавратрал аьлимтал ва фарисейтал! Лажинлякъулт! Зу щахъаннил къатри думуницӀа дуллай буру ва хъунмасса хӀаллай дуаь дуллалими хъанай буру. Мунихлу зун оьсса таммихӀ буссар.

Эса МасихӀная Марклул чивчусса Ххарисса Хавар

Мк. 11:26 Цаппара чичрурдай ххибувну бур вай махъру: «Зу хӀалал къабитарчан, Занналгу зулми бунагьру хӀалал къабитантӀиссар».

Мк. 16:9-20 – цаппара канихчичрурдаву ва бухзаманнул таржумарттаву Марклул Инжилданул ахир укунсса дакъар.

Эса МасихӀная Лукал чивчусса Ххарисса Хавар

Лк. 9:54 Цаппара чичрурдай ххибувну бур «…Илияслул бувсса кунма…» тӀисса махъру.

Лк. 8:26 Цаппара чичрурдай «…Гадара аьрщарайн».

Лк. 9:55-56 Цаппара чичрурдай укун ккаккан бувну бур: «Эсал, гайннахгу урувгун, къадагъа дирхьуну дур. – Зува цукунсса рухӀирал бачин бувну буссарув къакӀулну бур зун, – увкуну бур Эсал гайннахь, – Инсаннал Арс халкьуннал жанну ласлан акъарча увкӀсса, ххассал булланни. Яла гай цамур шяравун лавгун бур».

Лк. 10:1 Цаппара чичрурдай «арулцӀала мюталим» увкуну бур.

Лк. 10:17 Цаппара чичрурдай «арулцӀала мюталим» увкуну бур.

Лк. 11:4 Цаппара чичрурдай буссар укунсса махъру ххибувну: «…буручча жу Оьсса Душманная».

Лк. 17:35-36 Цаппара чичрурдай ххибувну бур: «Хъув зузисса кӀиннаяту ца уцинтӀиссар, гама кьаитантӀиссар».

Лк. 22:47 Цаппара чичрурдай ххибувну бур: «Цащала бувкӀсса инсантуращал Ягьудал мукунсса икьрал дурну диркӀун дур, на ппай увкумари Эса куну».

Лк. 23:16-17 Цаппара чичрурдай буссар укунсса махъру ххибувну: «Байрандалул кьини Пилатлун укунагу ца инсан дуснакьрава итаакьин багьлай бивкӀун бур».

Лк. 23:34 Вай махъру цаппара чичрурдаву бакъар: «Эсарив укун тӀий ивкӀун ур: „Я Ттул Ппу! Ина вай халкьуннал ялтту учӀу, вайннан цивппа ци дуллалиссарив кӀулну бакъарча“, – тӀий».

Эса МасихӀная ЮхӀаннал чивчусса Ххарисса Хавар

ЮхӀ. 1:42 Цаппара чичрурдай «…Юнуслул арс…» увкуну бур.

ЮхӀ. 5:3-4 Цаппара чичрурдай ххибувну бур: «Гай бия щин сукку хъананнин ялугьлай. Ца-ца чӀумал Заннал малаик кӀия ливккун, щин гьалак дайва, му чӀумал хӀавзливун цалчин увхма ччимур азардануяту ххассал шайва».

ЮхӀ. 7:53–8:11 – цаппара канихчичрурдаву ва бухзаманнул таржумарттаву ва парча бакъар.

Эса МасихӀнал вакилтурал ишру

Иш. 8:36-37 Цаппара чичрурдай ххибувну бур: «Филипплул увкуна: – Ина дакӀнийхтуну вихну ухьурча, бучӀиссар. Къуллугъчинал увкуна: – На вихра Эса МасихӀ Заннал Арс ушиврийн».

Иш. 12:25 Цаппара чичрурдай «Ярусалимрайн занахьуна» увкуну бур.

Иш. 15:20 Цаппара чичрурдай буссар укунсса махъру ххибувну: «…цайминнал цанма бувну къаччимур цалагу цайминнан къабаву».

Иш. 15:29 Цаппара чичрурдай ххибувну бур: «Мабаванни цайминнан зунма цайминнал бувну къаччимур».

Иш. 15:33-34 Цаппара чичрурдай буссар укунсса махъру ххибувну: «Силуаннул хӀукму бувна тиккува ацӀан, Ягьуда занахьуна Ярусалимрайн».

Иш. 20:28 Цаппара чичрурдай укун ккаккан бувну бур: «…аякьа дуллан Залуннал ва Заннал умматрай, Цала оьттул багьлухрихха му уммат Цаламурну бувсса».

Иш. 24:6-8 Цаппара чичрурдай ххибувну бур: «…ва, жула Кьанундалийн бувну, диван кьукьин ччай буссияв. Амма румуллал полкирал командир Лисийл, гужрай ва жуща зевххунни, ванай тахсир бихьлахьисса жугу, вичӀан наси куну, гьан бувунну».

БучӀантӀимуниясса лу

БучӀ. 22:21 Цаппара чичрурдай ххибувну бур «Амин!»

Картарду

Картарду

1. Эса Масихӏнал заманнайсса Палистина

2. Эса Масихӏнал заманнайсса Ярусалим

3. Эса Масихӏнал заманнайсса Ярусалимрал Заннал Къатлул план

4. Эса Масихӏнал заманнайсса Румуллал империя

5. Эсал вакил Павлул цала цалчинмур къуллугъ биттур буллай бувсса аьрххи-ххуллу

6. Эсал вакил Павлул цала кӏилчинмур къуллугъ биттур буллай бувсса аьрххи-ххуллу

7. Эсал вакил Павлул цала шамилчинмур къуллугъ биттур буллай бувсса аьрххи-ххуллу

8. Эсал вакил Павлул Румливсса аьрххи-ххуллу

Эса Масихӏнал заманнайсса Палистина

Эса Масихӏнал заманнайсса Ярусалим

Эса Масихӏнал заманнайсса Ярусалимрал Заннал Къатлул план

Эса Масихӏнал заманнайсса Румуллал империя

Эсал вакил Павлул цала цалчинмур къуллугъ биттур буллай бувсса аьрххи-ххуллу

Эсал вакил Павлул цала кӏилчинмур къуллугъ биттур буллай бувсса аьрххи-ххуллу

Эсал вакил Павлул цала шамилчинмур къуллугъ биттур буллай бувсса аьрххи-ххуллу

Эсал вакил Павлул Румливсса аьрххи-ххуллу

Table of Contents

Инжил: Ишру

ХьхьичӀмахъ

Ишру

- ХьхьичӀмахъ
- 1
- 2
- 3
- 4
- 5
- 6
- 7
- 8
- 9
- 10
- 11
- 12
- 13
- 14
- 15
- 16
- 17
- 18
- 19
- 20
- 21
- 22
- 23
- 24
- 25
- 26
- 27
- 28

БувчӀинбавуртту

- Баал-Зевул (Веельзевул)
- Гьирод (Хъунама)
- Гьирод Агриппа I
- Гьирод Антипа
- Давуд
- Дишалартту датӀулт
- Жазан-цӀуцӀаву
- Забур
- Заннал Арс
- Заннал Къатта
- Заннал ПаччахӀлугъ
- Зума дугьаву
- Иблис
- Ибрагьим
- Идавстал
- Инсаннал Арс
- Кьири ЧчатӀул байран
- Кьурван
- МарцӀ баврил эбадат
- МарцӀбай ЯхӀъя (оьрус.м. Иоанн Креститель)
- МасихӀ (оьрус.м. Мессия, Христос)
- Мубараксса Луттирду
- Муса
- Нух-гьав
- Пейсах байран
- Путпарас
- РувхӀанийтал
- Саддукейтал
- Сардар
- Ссавруннайсса ПаччахӀлугъ
- Ссуннат
- Таврат (Кьанун)
- Тавратрал аьлимтал
- Тетрарх (грек мазрава)
- Фарисейтал
- Ххарисса Хавар
- Ххачлий ищаву
- Ххуллун-кьини
- Хъунама рувхӀаний
- Хъун рувхӀанийтал
- Эбадат-къатта (синагога)
- Ягьуда
- Ягьудинал Хъун Диван (синедрион)
- Якьув

Мяъна дурчӀавриву захӀматшивуртту хьуна дакьайсса лакку махъру

- Агьлу-авлад
- АхӀрам
- Аьдлу
- Аьламат
- Аьрип (аьриф)
- Бияла
- Вяъза (вяъза-насихӀат)
- Жумужул ккукку
- Зайтуннагь
- Лагъ
- Сувр (ссур)
- Таж
- ТаммихӀ
- Ташу
- Уммат
- Умуд
- Хъунисри
- ХӀакь
- ХӀаписар
- ХӀикмат
- ХӀукму
- Чул (чулданул)
- ЧӀапа
- Щахъами
- Язи бугьан

Грек мазрай личӀину буллумур

Картарду

- Эса Масихӏнал заманнайсса Палистина

- Эса Масихӏнал заманнайсса Ярусалим

- Эса Масихӏнал заманнайсса Ярусалимрал Заннал Къатлул план

- Эса Масихӏнал заманнайсса Румуллал империя

- Эсал вакил Павлул цала цалчинмур къуллугъ биттур буллай бувсса аьрххи-ххуллу

- Эсал вакил Павлул цала кӏилчинмур къуллугъ биттур буллай бувсса аьрххи-ххуллу

- Эсал вакил Павлул цала шамилчинмур къуллугъ биттур буллай бувсса аьрххи-ххуллу

- Эсал вакил Павлул Румливсса аьрххи-ххуллу